
Section 1
1
ॐ शान्तिः शान्तिः शान्तिः ॥

1.1.1उषा वा अश्वस्य मेध्यस्य शिरः ।सूर्यश्चक्षुर्वातः प्राणो व्यात्तमग्निर्वैश्वानरः संवत्सर आत्माश्वस्य मेध्यस्य ।द्यौः पृष्ठमन्तरिक्षमुदरं पृथिवी पाजस्यं दिशः पार्श्वे अवान्तरदिशः पर्शव ऋतवोऽङ्गानि मासाश्चार्धमासाश्च पर्वाण्यहोरात्राणि प्रतिष्ठा नक्षत्राण्यस्थीनि नभो मांसानि ।ऊवध्यं सिकताः सिन्धवो गुदा यकृच्च क्लोमानश्च पर्वता ओषधयश्च वनस्पतयश्च लोमानि ।उद्यन् पूर्वार्धो निम्लोचञ्जघनार्धः ।यद्विजृम्भते तद्विद्योतते ।यद्विधूनुते तत्स्तनयति ।यन्मेहति तद्वर्षति ।वागेवास्य वाक्

1.1.2अहर्वा अश्वं पुरस्तान्महिमान्वजायत ।तस्य पूर्वे समुद्रे योनिः ।रात्रिरेनं पश्चान्महिमान्वजायत ।तस्यापरे समुद्रे योनिर् ।एतौ वा अश्वं महिमानावभितः सम्बभूवतुः ।हयो भूत्वा देवानवहद्वाजी गन्धर्वानर्वासुरानश्वो मनुष्यान् ।समुद्र एवास्य बन्धुः समुद्रो योनिः

Section 1
2
1.2.1नैवेह किं चनाग्र आसीत् ।मृत्युनैवेदमावृतमासीदशनायया ।अशनाया हि मृत्युः ।तन्मनोऽकुरुतात्मन्वी स्यामिति ।सोऽर्चन्नचरत् ।तस्यार्चत आपोऽजायन्त ।अर्चते वै मे कमभूदिति ।तदेवार्क्यस्यार्कत्वम् ।कं ह वा अस्मै भवति य एवमेतदर्क्यस्यार्कत्वं वेद

1.2.2आपो वा अर्कः ।तद्यदपां शर आसीत्तत्समहन्यत ।सा पृथिव्यभवत् ।तस्यामश्राम्यत् ।तस्य श्रान्तस्य तप्तस्य तेजोरसो निरवर्तताग्निः

1.2.3स त्रेधात्मानं व्यकुरुतादित्यं तृतीयं वायुं तृतीयम् ।स एष प्राणस्त्रेधाविहितः ।तस्य प्राची दिक्शिरोऽसौ चासौ चेर्मौ ।अथास्य प्रतीची दिक्पुच्छमसौ चासौ च सक्थ्यौ ।दक्षिणा चोदीची च पार्श्वे ।द्यौः पृष्ठमन्तरिक्षमुदरमियमुरः ।स एषोऽप्सु प्रतिष्ठितः ।यत्र क्व चैति तदेव प्रतितिष्ठत्येवं विद्वान्

1.2.4सोऽकामयत  द्वितीयो म आत्मा जायेतेति ।स मनसा वाचं मिथुनं समभवदशनाया मृत्युः ।तद्यद्रेत आसीत्स संवत्सरोऽभवत् ।न ह पुरा ततः संवत्सर आस ।तमेतावन्तं कालमबिभर्यावान्त्संवत्सरः ।तमेतावतः कालस्य परस्तादसृजत ।तं जातमभिव्याददात् ।स भाणकरोत् ।सैव वागभवत्

1.2.5स ऐक्षत यदि वा इममभिमंस्ये कनीयोऽन्नं करिष्य इति ।स तया वाचा तेनात्मनेदं सर्वमसृजत यदिदं किञ्च  ऋचो यजूंषि सामानि छन्दांसि यज्ञान् प्रजां पशून् ।स यद्यदेवासृजत तत्तदत्तुमध्रियत ।सर्वं वा अत्तीति तददितेरदितित्वम् ।सर्वस्यात्ता भवति सर्वमस्यान्नं भवति य एवमेतददितेरदितित्वं वेद

1.2.6सोऽकामयत  भूयसा यज्ञेन भूयो यजेयेति ।सोऽश्राम्यत् ।स तपोऽतप्यत ।तस्य श्रान्तस्य तप्तस्य यशो वीर्यमुदक्रामत् ।प्राणा वै यशो वीर्यम् ।तत्प्राणेषूत्क्रान्तेषु शरीरं श्वयितुमध्रियत ।तस्य शरीर एव मन आसीत्

1.2.7सोऽकामयत  मेध्यं म इदं स्यादात्मन्व्यनेन स्यामिति ।ततोऽश्वः समभवत् ।यदश्वत्तन्मेध्यमभूदिति तदेवाश्वमेधस्याश्वमेधत्वम् ।एष ह वा अश्वमेधं वेद य एनमेवं वेद ।तमनवरुध्यैवामन्यत ।तं संवत्सरस्य परस्तादात्मन आलभत ।पशून् देवताभ्यः प्रत्यौहत् ।तस्मात्सर्वदेवत्यं प्रोक्षितं प्राजापत्यमालभन्ते ।एष वा अश्वमेधो य एष तपति ।तस्य संवत्सर आत्मा ।अयमग्निरर्कः ।तस्येमे लोका आत्मानः ।तावेतावर्काश्वमेधौ ।सो पुनरेकैव देवता भवति मृत्युरेव ।अप पुनर्मृत्युं जयति ।नैनं मृत्युराप्नोति ।मृत्युरस्यात्मा भवति ।सर्वमायुरेति ।एतासां देवतानामेको भवति

Section 1
3
1.3.1द्वया ह प्राजापत्या देवाश्चासुराश्च ततः कानीयसा एव देवा ज्यायसा असुराः ।त एषु लोकेष्वस्पर्धन्त ।ते ह देवा ऊचुर्हन्तासुरान् यज्ञ उद्गीथेनात्ययामेति

1.3.2ते ह वाचमूचुस्त्वं न उद्गायेति ।तथेति तेभ्यो वागुदगायत् ।यो वाचि भोगस्तं देवेभ्य आगायत् ।यत्कल्याणं वदति तदात्मने ।तेऽविदुरनेन वै न उद्गात्रात्येष्यन्तीति ।तमभिद्रुत्य पाप्मनाविध्यन् ।स यः स पाप्मा यदेवेदमप्रतिरूपं वदति ।स एव स पाप्मा

1.3.3अथ ह प्राणमूचुस्त्वं न उद्गायेति ।तथेति तेभ्यः प्राण उदगायत् ।यः प्राणे भोगस्तं देवेभ्य आगायत् ।यत्कल्याणं जिघ्रति तदात्मने ।तेऽविदुरनेन वै न उद्गात्रात्येष्यन्तीति ।तमभिद्रुत्य पाप्मनाविध्यन् ।स यः स पाप्मा यदेवेदमप्रतिरूपं जिघ्रति ।स एव स पाप्मा

1.3.4अथ ह चक्षुरूचुस्त्वं न उद्गायेति ।तथेति तेभ्यश्चक्षुरुदगायत् ।यश्चक्षुषि भोगस्तं देवेभ्य आगायत् ।यत्कल्याणं पश्यति तदात्मने ।तेऽविदुरनेन वै न उद्गात्रात्येष्यन्तीति ।तमभिद्रुत्य पाप्मनाविध्यन् ।स यः स पाप्मा यदेवेदमप्रतिरूपं पश्यति ।स एव स पाप्मा

1.3.5अथ ह श्रोत्रमूचुस्त्वं न उद्गायेति ।तथेति तेभ्यः श्रोत्रमुदगायत् ।यः श्रोत्रे भोगस्तं देवेभ्य आगायत् ।यत्कल्याणं शृणोति तदात्मने ।तेऽविदुरनेन वै न उद्गात्रात्येष्यन्तीति ।तमभिद्रुत्य पाप्मनाविध्यन् ।स यः स पाप्मा ।यदेवेदमप्रतिरूपं शृणोति ।स एव स पाप्मा

1.3.6अथ ह मन ऊचुस्त्वं न उद्गायेति ।तथेति तेभ्यो मन उदगायत् ।यो मनसि भोगस्तं देवेभ्य आगायत् ।यत्कल्याणं संकल्पयति तदात्मने ।तेऽविदुरनेन वै न उद्गात्रात्येष्यन्तीति ।तमभिद्रुत्य पाप्मनाविध्यन् ।स यः स पाप्मा ।यदेवेदमप्रतिरूपं संकल्पयति ।स एव स पाप्मा ।एवमु खल्वेता देवताः पाप्मभिरुपासृजन् ।एवमेनाः पाप्मनाविध्यन्

1.3.7अथ हेममासन्यं प्राणमूचुस्त्वं न उद्गायेति ।तथेति तेभ्य एष प्राण उदगायत् ।तेऽविदुरनेन वै न उद्गात्रात्येष्यन्तीति ।तमभिद्रुत्य पाप्मनाविव्यत्सन् ।स यथाश्मानमृत्वा लोष्टो विध्वंसेतैवं हैव विध्वंसमाना विष्वञ्चो विनेशुः ।ततो देवा अभवन्, परासुरा ।भवत्यात्मना, परास्य द्विषन् भ्रातृव्यो भवति य एवं वेद

1.3.8ते होचुः  क्व नु सोऽभूद्यो न इत्थमसक्तेति ।अयमास्येऽन्तरिति ।सोऽयास्य आङ्गिरसोऽङ्गानां हि रसः

1.3.9सा वा एषा देवता दूर्नाम ।दूरं ह्यस्या मृत्युर् ।दूरं ह वा अस्मान्मृत्युर्भवति य एवं वेद

1.3.10सा वा एषा देवतैतासां देवतानां पाप्मानं मृत्युमपहत्य यत्रासां दिशामन्तस्तद्गमयां चकार ।तदासां पाप्मनो विन्यदधात् ।तस्मान्न जनमियान्नान्तमियान्नेत्पाप्मानं मृत्युमन्ववायानीति

1.3.11सा वा एषा देवतैतासां देवतानां पाप्मानं मृत्युमपहत्याथैना मृत्युमत्यवहत्

1.3.12सा वै वाचमेव प्रथमामत्यवहत् ।सा यदा मृत्युमत्यमुच्यत सोऽग्निरभवत् ।सोऽयमग्निः परेण मृत्युमतिक्रान्तो दीप्यते

1.3.13अथ प्राणमत्यवहत् ।स यदा मृत्युमत्यमुच्यत स वायुरभवत् ।सोऽयं वायुः परेण मृत्युमतिक्रान्तः पवते

1.3.14अथ चक्षुरत्यवहत् ।तद्यदा मृत्युमत्यमुच्यत स आदित्योऽभवत् ।सोऽसावादित्यः परेण मृत्युमतिक्रान्तस्तपति

1.3.15अथ श्रोत्रमत्यवहत् ।तद्यदा मृत्युमत्यमुच्यत ता दिशोऽभवन् ।ता इमा दिशः परेण मृत्युमतिक्रान्ताः

1.3.16अथ मनोऽत्यवहत् ।तद्यदा मृत्युमत्यमुच्यत स चन्द्रमा अभवत् ।सोऽसौ चन्द्रः परेण मृत्युमतिक्रान्तो भाति ।एवं ह वा एनमेषा देवता मृत्युमतिवहति य एवं वेद

1.3.17अथात्मनेऽन्नाद्यमागायत् ।यद्धि किञ्चान्नमद्यतेऽनेनैव तदद्यते ।इह प्रतितिष्ठति

1.3.18ते देवा अब्रुवन् ।एतावद्वा इदं सर्वं यदन्नम् ।तदात्मन आगासीः ।अनु नोऽस्मिन्नन्न आभजस्वेति ।ते वै माभिसंविशतेति ।तथेति तं समन्तं परिण्यविशन्त ।तस्माद्यदनेनान्नमत्ति तेनैतास्तृप्यन्ति ।एवं ह वा एनं स्वा अभिसंविशन्ति भर्ता स्वानां श्रेष्ठः पुरएता भवत्यन्नादोऽधिपतिर्य एवं वेद ।य उ हैवंविदं स्वेषु प्रतिर्बुभूषति न हैवालं भार्येभ्यो भवति ।अथ य एवैतमनुभवति यो वैतमनु भार्यान् बुभूर्षति स हैवालं भार्येभ्यो भवति

1.3.19सोऽयास्य आङ्गिरसोऽङ्गानां हि रसः ।प्राणो वा अङ्गानां रसः ।प्राणो हि वा अङ्गानां रसः ।तस्माद्यस्मात्कस्माच्चाङ्गात्प्राण उत्क्रामति तदेव तच्छुष्यति ।एष हि वा अङ्गानां रसः

1.3.20एष उ एव बृहस्पतिः ।वाग्वै बृहती ।तस्या एष पतिस्तस्मादु बृहस्पतिः

1.3.21एष उ एव ब्रह्मणस्पतिः ।वाग्वै ब्रह्म ।तस्या एष पतिस्तस्मादु ब्रह्मणस्पतिः

1.3.22एष उ एव साम ।वाग्वै सामैष सा चामश्चेति तत्साम्नः सामत्वम् ।यद्वेव समः प्लुषिणा समो मशकेन समो नागेन सम एभिस्त्रिभिर्लोकैः समोऽनेन सर्वेण तस्माद्वेव साम ।अश्नुते साम्नः सायुज्यं सलोकताम् ।य एवमेतत्साम वेद

1.3.23एष उ वा उद्गीथः ।प्राणो वा उत्प्राणेन हीदं सर्वमुत्तब्धम् ।वागेव गीथा ।उच्च गीथा चेति ।स उद्गीथः

1.3.24तद्धापि ब्रह्मदत्तश्चैकितानेयो राजानं भक्षयन्नुवाच ।अयं त्यस्य राजा मूर्धानं विपातयताद्यदितोऽयास्य आङ्गिरसोऽन्येनोदगायदिति ।वाचा च ह्येव स प्राणेन चोदगायदिति

1.3.25तस्य हैतस्य साम्नो यः स्वं वेद भवति हास्य स्वम् ।तस्य वै स्वर एव स्वम् ।तस्मादार्त्विज्यं करिष्यन् वाचि स्वरमिच्छेत ।तया वाचा स्वरसम्पन्नयार्त्विज्यं कुर्यात् ।तस्माद्यज्ञे स्वरवन्तं दिदृक्षन्त एव ।अथो यस्य स्वं भवति ।भवति हास्य स्वं य एवमेतत्साम्नः स्वं वेद

1.3.26तस्य हैतस्य साम्नो यः सुवर्णं वेद भवति हास्य सुवर्णम् ।तस्य वै स्वर एव सुवर्णम् ।भवति हास्य सुवर्णं य एवमेतत्साम्नः सुवर्णं वेद

1.3.27तस्य हैतस्य साम्नो यः प्रतिष्ठां वेद प्रति ह तिष्ठति ।तस्य वै वागेव प्रतिष्ठा ।वाचि हि खल्वेष एतत्प्राणः प्रतिष्ठितो गीयते ।अन्न इत्यु हैक आहुः

1.3.28अथातः पवमानानामेवाभ्यारोहः ।स वै खलु प्रस्तोता साम प्रस्तौति ।स यत्र प्रस्तुयात्तदेतानि जपेत् ।असतो मा सद्गमय, तमसो मा ज्योतिर्गमय, मृत्योर्मामृतं गमयेति ।स यदाहासतो मा सद्गमयेति ।मृत्युर्वा असत्सदमृतं मृत्योर्मामृतं गमयामृतं मा कुर्वित्येवैतदाह ।तमसो मा ज्योतिर्गमयेति ।मृत्युर्वै तमो ज्योतिरमृतं मृत्योर्मामृतं  गमयामृतं मा कुर्वित्येवैतदाह ।मृत्योर्मामृतं गमयेति ।नात्र तिरोहितमिवास्ति ।अथ यानीतराणि स्तोत्राणि तेष्वात्मनेऽन्नाद्यमागायेत् ।तस्मादु तेषु वरं वृणीत ।यं कामं कामयेत्तम् ।स एष एवंविदुद्गातात्मने वा यजमानाय वा यं कामं कामयते तमागायति ।तद्धैतल्लोकजिदेव ।न हैवालोक्यताया आशास्ति य एवमेतत्साम वेद

1.4.1आत्मैवेदमग्र आसीत्पुरुषविधः ।सोऽनुवीक्ष्य नान्यदात्मनोऽपश्यत् ।सोऽहमस्मीत्यग्रे व्याहरत् ।ततोऽहंनामाभवत् ।तस्मादप्येतर्ह्यामन्त्रितोऽहमयमित्येवाग्र उक्त्वाथान्यन्नाम प्रब्रूते यदस्य भवति ।स यत्पूर्वोऽस्मात्सर्वस्मात्सर्वान् पाप्मन औषत्तस्मात्पुरुषः ।ओषति ह वै स तं योऽस्मात्पूर्वो बुभूषति य एवं वेद

1.4.2सोऽबिभेत्तस्मादेकाकी बिभेति ।स हायमीक्षां चक्रे, यन्मदन्यन्नास्ति कस्मान्नु बिभेमीति ।तत एवास्य भयं वीयाय ।कस्माद्ध्यभेष्यत् ।द्वितीयाद्वै भयं भवति

1.4.3स वै नैव रेमे ।तस्मादेकाकी न रमते ।स द्वितीयमैच्छत् ।स हैतावानास यथा स्त्रीपुमांसौ सम्परिष्वक्तौ ।स इममेवात्मानं  द्वेधापातयत् ।ततः पतिश्च पत्नी चाभवताम् ।तस्मादिदमर्धबृगलमिव स्व इति ह स्माह याज्ञवल्क्यः ।तस्मादयमाकाशः स्त्रिया पूर्यत एव ।तां समभवत् ।ततो मनुष्या अजायन्त

1.4.4सो हेयमीक्षां चक्रे  कथं नु मात्मन एव जनयित्वा सम्भवति ।हन्त तिरोऽसानीति ।सा गौरभवद्वृषभ इतरः ।तां समेवाभवत् ।ततो गावोऽजायन्त ।वडवेतराभवदश्ववृष इतरः ।गर्दभीतरा गर्दभ इतरः ।तां समेवाभवत् ।तत एकशफमजायत ।अजेतराभवद्बस्त इतरः ।अविरितरा मेष इतरः ।तां समेवाभवत् ।ततोऽजावयो ऽजायन्त ।एवमेव यदिदं किञ्च मिथुनमा पिपीलिकाभ्यस्तत्सर्वमसृजत

1.4.5सोऽवेदहं वाव सृष्टिरस्म्यहं हीदं सर्वमसृक्षीति ।ततः सृष्टिरभवत् ।सृष्ट्यां हास्यैतस्यां भवति य एवं वेद

1.4.6अथेत्यभ्यमन्थत् ।स मुखाच्च योनेर्हस्ताभ्यां चाग्निमसृजत ।तस्मादेतदुभयमलोमकमन्तरतः ।अलोमका हि योनिरन्तरतः ।तद्यदिदमाहुरमुं यजामुं यजेत्येकैकं देवमेतस्यैव सा विसृष्टिः ।एष उ ह्येव सर्वे देवाः ।अथ यत्किञ्चेदमार्द्रं तद्रेतसोऽसृजत ।तदु सोम ।एतावद्वा इदं सर्वमन्नं चैवान्नादश्च ।सोम एवान्नमग्निरन्नादः ।सैषा ब्रह्मणोऽतिसृष्टिः ।यच्छ्रेयसो देवानसृजताथ यन्मर्त्यः सन्नमृतानसृजत तस्मादतिसृष्टिर् ।अतिसृष्ट्यां हास्यैतस्यां भवति य एवं वेद

1.4.7तद्धेदं तर्ह्यव्याकृतमासीत् ।तन्नामरूपाभ्यामेव व्याक्रियतासौ नामायमिदंरूप इति ।तदिदमप्येतर्हि नामरूपाभ्यामेव व्याक्रियत असौ नामायमिदंरूप इति ।स एष इह प्रविष्ट आ नखाग्रेभ्यो यथा क्षुरः क्षुरधानेऽवहितः स्याद्विश्वम्भरो वा विश्वम्भरकुलाये ।तं न पश्यन्ति ।अकृत्स्नो हि सः प्राणन्नेव प्राणो नाम भवति ।वदन् वाक्पश्यंश्चक्षुः शृण्वञ्छ्रोत्रं मन्वानो मनः ।तान्यस्यैतानि कर्मनामान्येव ।स योऽत एकैकमुपास्ते न स वेद ।अकृत्स्नो ह्येषोऽत एकैकेन भवति ।आत्मेत्येवोपासीत ।अत्र ह्येते सर्व एकं भवन्ति ।तदेतत्पदनीयमस्य सर्वस्य यदयमात्मा ।अनेन ह्येतत्सर्वं वेद ।यथा ह वै पदेनानुविन्देदेवं कीर्तिं श्लोकं विन्दते य एवं वेद

1.4.8तदेतत्प्रेयः पुत्रात्प्रेयो वित्तात्प्रेयोऽन्यस्मात्सर्वस्मादन्तरतरं यदयमात्मा ।स योऽन्यमात्मनः प्रियं ब्रुवाणं ब्रूयात्प्रियं रोत्स्यतीतीश्वरो ह तथैव स्यात् ।आत्मानमेव प्रियमुपासीत ।स य आत्मानमेव प्रियमुपास्ते न हास्य प्रियं प्रमायुकं भवति

1.4.9तदाहुर्यद्ब्रह्मविद्यया सर्वं भविष्यन्तो मनुष्या मन्यन्ते ।किमु तद्ब्रह्मावेद्यस्मात्तत्सर्वमभवदिति

1.4.10ब्रह्म वा इदमग्र आसीत् ।तदात्मानमेवावेत् ।अहं ब्रह्मास्मीति ।तस्मात्तत्सर्वमभवत् ।तद्यो यो देवानां प्रत्यबुध्यत स एव तदभवत् ।तथर्षीनाम् ।तथा मनुष्याणाम् ।तद्धैतत्पश्यन्नृषिर्वामदेवः प्रतिपेदेऽहं मनुरभवं सूर्यश्चेति ।तदिदमप्येतर्हि य एवं वेदाहं ब्रह्मास्मीति स इदं सर्वं भवति ।तस्य ह न देवाश्चनाभूत्या ईशते ।आत्मा ह्येषां स भवति ।अथ योऽन्यां देवतामुपास्तेऽन्योऽसावन्योऽहमस्मीति न स वेद ।यथा पशुरेवं स देवानाम् ।यथा ह वै बहवः पशवो मनुष्यं भुञ्ज्युरेवमेकैकः पुरुषो देवान् भुनक्ति ।एकस्मिन्नेव पशावादीयमानेऽप्रियं भवति किमु बहुषु ।तस्मादेषां तन्न प्रियं यदेतन्मनुष्या विद्युः

1.4.11ब्रह्म वा इदमग्र आसीदेकमेव ।तदेकं सन्न व्यभवत् ।तच्छ्रेयो रूपमत्यसृजत क्षत्रं, यान्येतानि देवत्रा क्षत्राणीन्द्रो वरुणः सोमो रुद्रः पर्जन्यो यमो मृत्युरीशान इति ।तस्मात्क्षत्रात्परं नास्ति ।तस्माद्ब्राह्मणः क्षत्रियं अधस्तादुपास्ते राजसूये ।क्षत्र एव तद्यशो दधाति ।सैषा क्षत्रस्य योनिर्यद्ब्रह्म ।तस्माद्यद्यपि राजा परमतां गच्छति ब्रह्मैवान्तत उपनिश्रयति स्वां योनिम् ।य उ एनं हिनस्ति स्वां स योनिमृच्छति ।स पापीयान् भवति यथा श्रेयांसं हिंसित्वा

1.4.12स नैव व्यभवत् ।स विशमसृजत ।यान्येतानि देवजातानि गणश आख्यायन्ते वसवो रुद्रा आदित्या विश्वे देवा मरुत इति

1.4.13स नैव व्यभवत् ।स शौद्रं वर्णमसृजत पूषणम् ।इयं वै पूषा ।इयं हीदं सर्वं पुष्यति यदिदं किञ्च

1.4.14स नैव व्यभवत् ।तच्छ्रेयो रूपमत्यसृजत धर्मम् ।तदेतत्क्षत्रस्य क्षत्रं यद्धर्मः ।तस्माद्धर्मात्परं नास्ति ।अथो अबलीयान् बलीयांसमाशंसते धर्मेण ।यथा राज्ञैवम् ।यो वै स धर्मः सत्यं वै तत् ।तस्मात्सत्यं वदन्तमाहुर्धर्मं वदतीति ।धर्मं वा वदन्तं सत्यं वदतीति ।एतद्ध्येवैतदुभयं भवति

1.4.15तदेतद्ब्रह्म क्षत्रं विट्शूद्रः ।तदग्निनैव देवेषु ब्रह्माभवद्ब्राह्मणो मनुष्येषु, क्षत्रियेण क्षत्रियः, वैश्येन वैश्यः, शूद्रेण शूद्रः ।तस्मादग्नावेव देवेषु लोकमिच्छन्ते ब्राह्मणे मनुष्येषु ।एताभ्यां हि रूपाभ्यां ब्रह्माभवत् ।अथ यो ह वा अस्माल्लोकात्स्वं लोकमदृष्ट्वा प्रैति स एनमविदितो न भुनक्ति यथा वेदो वाननूक्तोऽन्यद्वा कर्माकृतम् ।यदि ह वा अप्यनेवंविन्महत्पुण्यं कर्म करोति तद्धास्यान्ततः क्षीयत एव ।आत्मानमेव लोकमुपासीत ।स य आत्मानमेव लोकमुपास्ते न हास्य कर्म क्षीयते ।अस्माद्ध्येवात्मनो यद्यत्कामयते तत्तत्सृजते

1.4.16अथो अयं वा आत्मा सर्वेषां भूतानां लोकः ।स यज्जुहोति यद्यजते तेन देवानां लोकः ।अथ यदनुब्रूते तेन ऋषीणाम् ।अथ यत्पितृभ्यो निपृणाति यत्प्रजामिच्छते तेन पितॄणाम् ।अथ यन्मनुष्यान् वासयते यदेभ्योऽशनं ददाति तेन मनुष्याणाम् ।अथ यत्पशुभ्यस्तृणोदकं विन्दति तेन पशूनाम् ।यदस्य गृहेषु श्वापदा वयांस्या पिपीलिकाभ्य उपजीवन्ति तेन तेषां लोकः ।यथा ह वै स्वाय लोकायारिष्टिमिच्छेत् ।एवं हैवंविदे सर्वदा सर्वाणि भूतान्यरिष्टिमिच्छन्ति ।तद्वा एतद्विदितं मीमांसितम्

1.4.17आत्मैवेदमग्र आसीदेक एव ।सोऽकामयत जाया मे स्यादथ प्रजायेय ।अथ वित्तं मे स्यादथ कर्म कुर्वीयेति ।एतावान् वै कामः ।नेच्छंश्चनातो भूयो विन्देत् ।तस्मादप्येतर्ह्येकाकी कामयते  जाया मे स्यादथ प्रजायेयाथ वित्तं मे स्यादथ कर्म कुर्वीयेति ।स यावदप्येतेषामेकैकं न प्राप्नोत्यकृत्स्न एव तावन्मन्यते ।तस्यो कृत्स्नता ।मन एवास्यात्मा ।वाग्जाया ।प्राणः प्रजा ।चक्षुर्मानुषं वित्तम् ।चक्षुषा हि तद्विन्दते ।श्रोत्रं दैवम् ।श्रोत्रेण हि तच्छृणोति ।आत्मैवास्य कर्म ।आत्मना हि कर्म करोति ।स एष पाङ्क्तो यज्ञः ।पाङ्क्तः पशुः ।पाङ्क्तः पुरुषः ।पाङ्क्तमिदं सर्वं यदिदं किञ्च ।तदिदं सर्वमाप्नोति य एवं वेद

1.5.1यत्सप्तान्नानि मेधया तपसाजनयत्पिता ।एकमस्य साधारणं द्वे देवानभाजयत् ।त्रीण्यात्मनेऽकुरुत पशुभ्य एकं प्रायच्छत् ।तस्मिन् सर्वं प्रतिष्ठितं यच्च प्राणिति यच्च न ।कस्मात्तानि न क्षीयन्ते अद्यमानानि सर्वदा ।यो वै तामक्षितिं वेद सोऽन्नमत्ति प्रतीकेन ।स देवानपिगच्छति स ऊऋजमुपजीवति ।इति श्लोकाः

1.5.2यत्सप्तान्नानि मेधया तपसाजनयत्पितेति ।मेधया हि तपसाजनयत्पितैकमस्य साधारणमिति ।इदमेवास्य तत्साधारणमन्नं यदिदमद्यते ।स य एतदुपास्ते न स पाप्मनो व्यावर्तते ।मिश्रं ह्येतत् ।द्वे देवानभाजयदिति ।हुतं च प्रहुतं च ।तस्माद्देवेभ्यो जुह्वति च प्र च जुह्वति ।अथो आहुर्दर्शपूर्णमासाविति ।तस्मान्नेष्टियाजुकः स्यात् ।पशुभ्य एकं प्रायच्छदिति ।तत्पयः ।पयो ह्येवाग्रे मनुष्याश्च पशवश्चोपजीवन्ति ।तस्मात्कुमारं जातं घृतं वैवाग्रे प्रतिलेहयन्ति स्तनं वानुधापयन्ति ।अथ वत्सं जातमाहुरतृणादिति ।तस्मिन् सर्वं प्रतिष्ठितं यच्च प्राणिति यच्च नेति ।पयसि हीदं सर्वं प्रतिष्ठितं यच्च प्राणिति यच्च न ।तद्यदिदमाहुः संवत्सरं पयसा जुह्वदप पुनर्मृत्युं जयतीति ।न तथा विद्यात् ।यदहरेव जुहोति तदहः पुनर्मृत्युमपजयत्येवं विद्वान् ।सर्वं हि देवेभ्योऽन्नाद्यं प्रयच्छति ।कस्मात्तानि न क्षीयन्ते अद्यमानानि सर्वदेति ।पुरुषो वा अक्षितिः ।स हीदमन्नं पुनः पुनर्जनयते ।यो वैतामक्षितिं वेदेति ।पुरुषो वा अक्षितिः ।स हीदमन्नं धियाधिया जनयते कर्मभिः ।यद्धैतन्न कुर्यात्क्षीयेत ह ।सोऽन्नमत्ति प्रतीकेनेति ।मुखं प्रतीकं मुखेनेत्येतत् ।स देवानपिगच्छति स ऊर्जमुपजीवतीति प्रशंसा

1.5.3त्रीण्यात्मनेऽकुरुतेतिमनो वाचं प्राणं तान्यात्मनेऽकुरुत ।अन्यत्रमना अभूवं नादर्शमन्यत्रमना अभूवं नाश्रौषमिति मनसा ह्येव पश्यति मनसा शृणोति ।कामः संकल्पो विचिकित्सा श्रद्धाश्रद्धा धृतिरधृतिर्ह्रीर्धीर्भीरित्येतत्सर्वं मन एव ।तस्मादपि पृष्ठत उपस्पृष्टो मनसा विजानाति ।यः कश्च शब्दो वागेव सा ।एषा ह्यन्तं आयत्तैषा हि न ।प्राणोऽपानो व्यान उदानः समानोऽन इत्येतत्सर्वं प्राण एव ।एतन्मयो वा अयमात्मा ।वाङ्मयो मनोमयः प्राणमयः

1.5.4त्रयो लोका एत एव ।वागेवायं लोको मनोऽन्तरिक्षलोकः प्राणोऽसौ लोकः

1.5.5त्रयो वेदा एत एव ।वागेवर्ग्वेदो मनो यजुर्वेदः प्राणः सामवेदः

1.5.6देवा पितरो मनुष्या एत एव ।वागेव देवा मनः पितरः, प्राणो मानुष्याः

1.5.7पिता माता प्रजैत एव ।मन एव पिता वाङ्माता प्राणः प्रजा

1.5.8विज्ञातं विजिज्ञास्यमविज्ञातमेत एव ।यत्किञ्च विज्ञातं वाचस्तद्रूपम् ।वाग्घि विज्ञाता ।वागेनं तद्भूत्वावति

1.5.9यत्किञ्च विजिज्ञास्यं मनसस्तद्रूपम् ।मनो हि विजिज्ञास्यम् ।मन एनं तद्भूत्वावति

1.5.10यत्किञ्चाविज्ञातं प्राणस्य तद्रूपम् ।प्राणो ह्यविज्ञातः ।प्राण एनं तद्भूत्वावति

1.5.11तस्यै वाचः पृथिवी शरीरम् ।ज्योतीरूपमयमग्निः ।तद्यावत्येव वाक्तावती पृथिवी तावानयमग्निः

1.5.12अथैतस्य मनसो द्यौः शरीरम् ।ज्योतीरूपमसावादित्यः ।तद्यावदेव मनस्तावती द्यौस्तावानसावादित्यः ।तौ मिथुनं समैताम् ।ततः प्राणोऽजायत ।स इन्द्रः ।स एषोऽसपत्नः ।द्वितीयो वै सपत्नः ।नास्य सपत्नो भवति य एवं वेद

1.5.13अथैतस्य प्राणस्यापः शरीरम् ।ज्योतीरूपमसौ चन्द्रः ।तद्यावानेव प्राणस्तावत्य आपस्तावानसौ चन्द्रः ।त एते सर्व एव समाः सर्वेऽनन्ताः ।स यो हैतानन्तवत उपास्तेऽन्तवन्तं स लोकं जयति ।अथ यो हैताननन्तानुपास्तेऽनन्तं स लोकं जयति

1.5.14स एष संवत्सरः प्रजापतिष्षोडशकलः ।तस्य रात्रय एव पञ्चदश कला ।ध्रुवैवास्य षोडशी कला ।स रात्रिभिरेवा च पूर्यतेऽप च क्षीयते ।सोऽमावास्यां रात्रिमेतया षोडश्या कलया सर्वमिदं प्राणभृदनुप्रविश्य ततः प्रातर्जायते ।तस्मादेतां रात्रिं प्राणभृतः प्राणं न विच्छिन्द्यादपि कृकलासस्यैतस्या एव देवताया अपचित्यै

1.5.15यो वै स संवत्सरः प्रजापतिः षोडशकलोऽयमेव स योऽयमेवंवित्पुरुषः ।तस्य वित्तमेव पञ्चदश कलाः ।आत्मैवास्य षोडशी कला ।स वित्तेनैवा च पूर्यतेऽप च क्षीयते ।तदेतन्नभ्यं यदयमात्मा ।प्रधिर्वित्तम् ।तस्माद्यद्यपि सर्वज्यानिं जीयत आत्मना चेज्जीवति प्रधिनागादित्येवाहुः

1.5.16अथ त्रयो वाव लोका मनुष्यलोकः पितृलोको देवलोक इति ।सोऽयं मनुष्यलोकः पुत्रेणैव जय्यो नान्येन कर्मणा ।कर्मणा पितृलोकः ।विद्यया देवलोकः ।देवलोको वै लोकानां श्रेष्ठः ।तस्माद्विद्यां प्रशंसन्ति

1.5.17अथातः सम्प्रत्तिः ।यदा प्रैष्यन्मन्यतेऽथ पुत्रमाह  त्वं ब्रह्म त्वं यज्ञस्त्वं लोक इति ।स पुत्रः प्रत्याहाहं ब्रह्माहं यज्ञोऽहं लोक इति ।यद्वै किञ्चानूक्तं तस्य सर्वस्य ब्रह्मेत्येकता ।ये वै के च यज्ञास्तेषां सर्वेषां यज्ञ इत्येकता ।ये वै के च लोकास्तेषां सर्वेषां लोक इत्येकता ।एतावद्वा इदं सर्वम् ।एतन्मा सर्वं सन्नयमितो भुनजदिति ।तस्मात्पुत्रमनुशिष्टं लोक्यमाहुः ।तस्मादेनमनुशासति ।स यदैवंविदस्माल्लोकात्प्रैत्यथैभिरेव प्राणैः सह पुत्रमाविशति ।स यद्यनेन किञ्चिदक्ष्णया कृतं भवति तस्मादेनं सर्वस्मात्पुत्रो मुञ्चति तस्मात्पुत्रो नाम ।स पुत्रेणैवास्मिल्लोके प्रतितिष्ठति ।अथैनमेते देवाः प्राणा अमृता आविशन्ति

1.5.18पृथिव्यै चैनमग्नेश्च दैवी वागाविशति ।सा वै दैवी वाग्यया यद्यदेव वदति तत्तद्भवति

1.5.19दिवश्चैनमादित्याच्च दैवं मन आविशति ।तद्वै दैवं मनो येनानन्द्येव भवत्यथो न शोचति

1.5.20अद्भ्यश्चैनं चन्द्रमसश्च दैवः प्राण आविशति ।स वै दैवः प्राणो यः संचरंश्चासंचरंश्च न व्यथतेऽथो न रिष्यति ।स एष एवंवित्सर्वेषां भूतानामात्मा भवति ।यथैषा देवतैवं सः ।यथैतां देवतां सर्वाणि भूतान्यवन्त्येवं हैवंविदं सर्वाणि भूतान्यवन्ति ।यदु किञ्चेमाः प्रजाः शोचन्त्यमैवासां तद्भवति ।पुण्यमेवामुं गच्छति ।न ह वै देवान् पापं गच्छति

1.5.21अथातो व्रतमीमांसा ।प्रजापतिर्ह कर्माणि ससृजे ।तानि सृष्टान्यन्योऽन्येनास्पर्धन्त ।वदिष्याम्येवाहमिति वाग्दध्रे ।द्रक्ष्याम्यहमिति चक्षुः ।श्रोष्याम्यहमिति श्रोत्रम् ।एवमन्यानि कर्माणि यथाकर्मम् ।तानि मृत्युः श्रमो भूत्वोपयेमे ।तान्याप्नोत् ।तान्याप्त्वा मृत्युरवारुन्ध ।तस्माच्छ्राम्यत्येव वाक् ।श्राम्यति चक्षुः ।श्राम्यति श्रोत्रम् ।अथेममेव नाप्नोत्योऽयं मध्यमः प्राणः ।तानि ज्ञातुं दध्रिरे ।अयं वै नः श्रेष्ठो यः संचरंश्चासंचरंश्च न व्यथतेऽथो न रिष्यति ।हन्तास्यैव सर्वे रूपं भवामेति ।त एतस्यैव सर्वे रूपमभवन् ।तस्मादेत एतेनाख्यायन्ते प्राणा इति ।तेन ह वाव तत्कुलमाचक्षते यस्मिन् कुले भवति य एवं वेद ।य उ हैवंविदा स्पर्धतेऽनुशुष्यति ।अनुशुष्य हैवान्ततो म्रियत इत्यध्यात्मम्

1.5.22अथाधिदेवतंज्वलिष्याम्येवाहमित्यग्निर्दध्रे ।तप्स्याम्यहमित्यादित्यः ।भास्याम्यहमिति चन्द्रमाः ।एवमन्या देवता यथादेवतम् ।स यथैषां प्राणानां मध्यमः प्राण एवमेतासां देवतानां वायुः ।म्लोचन्ति ह्यन्या देवता न वायुः ।सैषानस्तमिता देवता यद्वायुः

1.5.23अथैष श्लोको भवतियतश्चोदेति सूर्योऽस्तं यत्र च गच्छतीति ।प्राणाद्वा एष उदेति प्राणेऽस्तमेति ।तं देवाश्चक्रिरे धर्मं स एवाद्य स उ श्व इति ।यद्वा एतेऽमुर्ह्यध्रियन्त तदेवाप्यद्य कुर्वन्ति ।तस्मादेकमेव व्रतं चरेत्प्राण्याच्चैवापान्याच्च ।नेन्मा पाप्मा मृत्युराप्नवदिति ।यद्यु चरेत्समापिपयिषेत्तेनो एतस्यै देवतायै सायुज्यं सलोकतां जयति

Section 1
6
1.6.1त्रयं वा इदं नाम रूपं कर्म ।तेषां नाम्नां वागित्येतदेषामुक्थम् ।अतो हि सर्वाणि नामान्युत्तिष्ठन्ति ।एतदेषां साम ।एतद्धि सर्वैर्नामभिः समम् ।एतदेषां ब्रह्म ।एतद्धि सर्वाणि नामानि बिभर्ति

1.6.2अथ रूपाणां चक्षुरित्येतदेषामुक्थम् ।अतो हि सर्वाणि रूपाण्युत्तिष्ठन्ति ।एतदेषां साम ।एतद्धि सर्वै रूपैः समम् ।एतदेषां ब्रह्म ।एतद्धि सर्वाणि रूपाणि बिभर्ति

1.6.3अथ कर्मणामात्मेत्येतदेषामुक्थम् ।अतो हि सर्वाणि कर्माण्युत्तिष्ठन्ति ।एतदेषां साम ।एतद्धि सर्वैः कर्मभिः समम् ।एतदेषां ब्रह्म ।एतद्धि सर्वाणि कर्माणि बिभर्ति ।तदेतत्त्रयं सदेकमयमात्मा ।आत्मो एकः सन्नेतत्त्रयम् ।तदेतदमृतं सत्येन छन्नम् ।प्राणो वा अमृतम् ।नामरूपे सत्यम् ।ताभ्यामयं प्राणश्छन्नः

Section 2
1
2.1.1दृप्तबालाकिर्हानूचानो गार्ग्य आस ।स होवाचाजातशत्रुं काश्यं  ब्रह्म ते ब्रवाणीति ।स होवाचाजातशत्रुः  सहस्रमेतस्यां वाचि दद्मः, जनको जनक इति वै जना धावन्तीति

2.1.2स होवाच गार्ग्यः  य एवासावादित्ये पुरुष एतमेवाहं ब्रह्मोपास इति ।स होवाचाजातशत्रुर् मा मैतस्मिन्संवदिष्ठाः ।अतिष्ठाः सर्वेषां भूतानां मूर्धा राजेति वा अहमेतमुपास इति ।स य एतमेवमुपास्तेऽतिष्ठाः सर्वेषां भूतानां मूर्धा राजा भवति

2.1.3स होवाच गार्ग्यः  य एवासौ चन्द्रे पुरुष एतमेवाहं ब्रह्मोपास इति ।स होवाचाजातशत्रुः  मा मैतस्मिन्संवदिष्ठाः ।बृहन् पाण्दरवासाः सोमो राजेति वा अहमेतमुपास इति ।स य एतमेवमुपास्तेऽहरहर्सुतः प्रसुतो भवति ।नास्यान्नं क्षीयते

2.1.4स होवाच गार्ग्यः  य एवासौ विद्युति पुरुष एतमेवाहं ब्रह्मोपास इति ।स होवाचाजातशत्रुः  मा मैतस्मिन् संवदिष्ठाः ।तेजस्वीति वा अहमेतमुपास इति ।स य एतमेवमुपास्ते तेजस्वी ह भवति ।तेजस्विनी हास्य प्रजा भवति

2.1.5स होवाच गार्ग्यः  य एवायमाकाशे पुरुष एतमेवाहं ब्रह्मोपास इति ।स होवाचाजातशत्रुः  मा मैतस्मिन् संवदिष्ठाः ।पूर्णमप्रवर्तीति वा अहमेतमुपास इति ।स य एतमेवमुपास्ते पूर्यते प्रजया पशुभिर्नास्यास्माल्लोकात्प्रजोद्वर्तते

2.1.6स होवाच गार्ग्यः  य एवायं वायौ पुरुष एतमेवाहं ब्रह्मोपास इति ।स होवाचाजातशत्रुः  मा मैतस्मिन्संवदिष्ठाः ।इन्द्रो वैकुण्ठोऽपराजिता सेनेति वा अहमेतमुपास इति ।स य एतमेवमुपास्ते जिष्णुर्हापराजिष्णुर्भवत्यन्यतस्त्यजायी

2.1.7स होवाच गार्ग्यः  य एवायमग्नौ पुरुष एतमेवाहं ब्रह्मोपास इति ।स होवाचाजातशत्रुः  मा मैतस्मिन्संवदिष्ठाः ।विषासहिरिति वा अहमेतमुपास इति ।स य एतमेवमुपास्ते विषासहिर्ह भवति ।विषासहिर्हास्य प्रजा भवति

2.1.8स होवाच गार्ग्यः  य एवायमप्सु पुरुष एतमेवाहं ब्रह्मोपास इति ।स होवाचाजातशत्रुः  मा मैतस्मिन्संवदिष्ठाः ।प्रतिरूप इति वा अहमेतमुपास इति ।स य एतमेवमुपास्ते प्रतिरूपं हैवैनमुपगच्छति नाप्रतिरूपम् ।अथो प्रतिरुपोऽस्माज्जायते

2.1.9स होवाच गार्ग्यः  य एवायमादर्शे पुरुष एतमेवाहं ब्रह्मोपास इति ।स होवाचाजातशत्रुः  मा मैतस्मिन् संवदिष्ठाः ।रोचिष्णुरिति वा अहमेतमुपास इति ।स य एतमेवमुपास्ते रोचिष्णुर्ह भवति ।रोचिष्णुर्हास्य प्रजा भवति ।अथो यैः संनिगच्छति ।सर्वांस्तानतिरोचते

2.1.10स होवाच गार्ग्यः  य एवायं यन्तं पश्चाच्छब्दोऽनूदेत्येतमेवाहं ब्रह्मोपास इति ।स होवाचाजातशत्रुः  मा मैतस्मिन् संवदिष्ठाः ।असुरिति वा अहमेतमुपास इति ।स य एतमेवमुपास्ते सर्वं हैवास्मिंल्लोक आयुरेति ।नैनं पुरा कालात्प्राणो जहाति

2.1.11स होवाच गार्ग्यः  य एवायं दिक्षु पुरुष एतमेवाहं ब्रह्मोपास इति ।स होवाचाजातशत्रुः  मा मैतस्मिन् संवदिष्ठाः ।द्वितीयोऽनपग इति वा अहमेतमुपास इति ।स य एतमेवमुपास्ते द्वितीयवान् ह भवति ।नास्माद्गणश्छिद्यते

2.1.12स होवाच गार्ग्यः  य एवायं छायामयः पुरुष एतमेवाहं ब्रह्मोपास इति ।स होवाचाजातशत्रुः  मा मैतस्मिन्संवदिष्ठाः ।मृत्युरिति वा अहमेतमुपास इति ।स य एतमेवमुपास्ते सर्वं हैवास्मिंल्लोक आयुरेति ।नैनं पुरा कालान्मृत्युरागच्छति

2.1.13स होवाच गार्ग्यः  य एवायमात्मनि पुरुष एतमेवाहं ब्रह्मोपास इति ।स होवाचाजातशत्रुः  मा मैतस्मिन् संवदिष्ठाः ।आत्मन्वीति वा अहमेतमुपास इति ।स य एतमेवमुपास्त आत्मन्वी ह भवति ।आत्मन्विनी हास्य प्रजा भवति ।स ह तूष्णीमास गार्ग्यः

2.1.14स होवाचाजातशत्रुः  एतावन्नू३ इति ।एतावद्धीति ।नैतावता विदितं भवतीति ।स होवाच गार्ग्यः  उप त्वायानीति

2.1.15स होवाचाजातशत्रुः  प्रतिलोमं चैतद्यद्ब्राह्मणः क्षत्रियमुपेयाद्ब्रह्म मे वक्ष्यतीति ।व्येव त्वा ज्ञपयिष्यामीति ।तं पाणावादायोत्तस्थौ ।तौ ह पुरुषं सुप्तमाजग्मतुः ।तमेतैर्नामभिरामन्त्रयां चक्रे बृहन् पाण्दरवासः सोम राजन्निति ।स नोत्तस्थौ ।तं पाणिनापेषं बोधयां चकार ।स होत्तस्थौ

2.1.16स होवाचाजातशत्रुः  यत्रैष एतत्सुप्तोऽभूद्य एष विज्ञानमयः पुरुषः क्वैष तदाभूत्कुत एतदागादिति ।तदु ह न मेने गार्ग्यः

2.1.17स होवाचाजातशत्रुः  यत्रैष एतत्सुप्तोऽभूद्य एष विज्ञानमयः पुरुषस्तदेषां प्राणानां विज्ञानेन विज्नानमादाय य एषोऽन्तर्हृदय आकाशस्तस्मिञ्छेते ।तानि यदा गृह्णाति ।अथ हैतत्पुरुषः स्वपिति नाम ।तद्गृहीत एव प्राणो भवति ।गृहीता वाग् ।गृहीतं चक्षुर् ।गृहीतं श्रोत्रम् ।गृहीतं मनः

2.1.18स यत्रैतत्स्वप्न्यया चरति ते हास्य लोकाः ।तदुतेव महाराजो भवत्युतेव महाब्राह्मणः ।उतेवोच्चावचं निगच्छति ।स यथा महाराजो जानपदान् गृहीत्वा स्वे जनपदे यथाकामं परिवर्तेतैवमेवैष एतत्प्राणान् गृहीत्वा स्वे शरीरे यथाकामं परिवर्तते

2.1.19अथ यदा सुषुप्तो भवति ।यदा न कस्य चन वेद ।हिता नाम नाड्यो द्वासप्ततिः सहस्राणि हृदयात्पुरीततमभिप्रतिष्ठन्ते ।ताभिः प्रत्यवसृप्य पुरीतति शेते ।स यथा कुमारो   वा महाराजो वा महाब्राह्मणो वाऽतिघ्नीमानन्दस्य गत्वा शयीत ।एवमेवैष एतच्छेते

2.1.20स यथोर्णनाभिस्तन्तुनोच्चरेद्यथा अग्नेः क्षुद्रा विष्फुलिङ्गा व्युच्चरन्त्येवमेवास्मादात्मनः सर्वे प्राणाः सर्वे लोकाः सर्वे देवाः सर्वाणि भूतानि व्युच्चरन्ति ।तस्योपनिषत्सत्यस्य सत्यमिति ।प्राणा वै सत्यं तेषामेष सत्यम्

Section 2
2
2.2.1यो ह वै शिशुं साधानं सप्रत्याधानं सस्थूणं सदामं वेद सप्त ह द्विषतो भ्रातृव्यानवरुणद्धि ।अयं वाव शिशुर्योऽयं मध्यमः प्राणः ।तस्येदमेवाधानमिदं प्रत्याधानं प्राणः स्थूणान्नं दाम

2.2.2तमेताः सप्ताक्षितय उपतिष्ठन्ते ।तद्या इमा अक्षंल्लोहिन्यो राजयस्ताभिरेनं रुद्रोऽन्वायत्तः ।अथ या अक्षन्नापस्ताभिः पर्जन्यः ।या कनीनका तयादित्यः ।यत्कृष्णं तेनाग्निर् ।यच्छुक्लं तेनेन्द्रः ।अधरयैनं वर्तन्या पृथिव्यन्वायत्ता ।द्यौरुत्तरया ।नास्यान्नं क्षीयते य एवं वेद

2.2.3तदेष श्लोको भवतिअर्वाग्बिलश्चमस ऊर्ध्वबुध्नस्तस्मिन् यशो निहितं विश्वरूपम् ।तस्यासत ऋषयः सप्त तीरे वागष्टमी ब्रह्मणा संविदानेति ।अर्वाग्बिलश्चमस ऊर्ध्वबुध्न इति ।इदं तच्छिरः । एष ह्यर्वाग्बिलश्चमस ऊर्ध्वबुध्नः ।तस्मिन् यशो निहितं विश्वरूपमिति ।प्राणा वै यशो विश्वरूपम् ।प्राणानेतदाह ।तस्यासत ऋषयः सप्त तीर इति ।प्राणा वा ऋषयः ।प्राणाणेतदाह ।वागष्टमी ब्रह्मणा संविदानेति ।वाग्घ्यष्टमी ब्रह्मणा संवित्ते

2.2.4इमावेव गोतमभरद्वाजौ ।अयमेव गोतमोऽयं भरद्वाजः ।इमावेव विश्वामित्रजमदग्नी ।अयमेव विश्वामित्रोऽयं जमदग्निः ।इमावेव वसिष्ठकश्यपौ ।अयमेव वसिष्ठोऽयं कश्यपः ।वागेवात्रिः ।वाचा ह्यन्नमद्यते ।अत्तिर्ह वै नामैतद्यदौत्रिरिति ।सर्वस्यात्ता भवति ।सर्वमस्यान्नं भवति य एवं वेद

Section 2
3
2.3.1द्वे वाव ब्रह्मणो रूपे ।मूर्तं चैवामूर्तं च ।मर्त्यं चामृतं च ।स्थितं च यच्च ।सच्च त्यं च

2.3.2तदेतन्मूर्तं यदन्यद्वायोश्चान्तरिक्षाच्च ।एतन्मर्त्यम् ।एतत्स्थितम् ।एतत्सत् ।तस्यैतस्य मूर्तस्यैतस्य मर्त्यस्यैतस्य स्थितस्यैतस्य सत एष रसो य एष तपति ।सतो ह्येष रसः

2.3.3अथामूर्तम् ।वायुश्चान्तरिक्षश्च ।एतदमृतम् ।एतद्यत् ।एतत्त्यम् ।तस्यैतस्यामूर्तस्यैतस्यामृतस्यैतस्य यत एतस्य त्यस्यैष रसो य एष एतस्मिन्मण्डले पुरुषः ।त्यस्य ह्येष रस ।इत्यधिदैवतम्

2.3.4अथाध्यात्मम् ।इदमेव मूर्तं यदन्यत्प्राणाच्च यश्चायमन्तरात्मन्नाकाशः ।एतन्मर्त्यम् ।एतत्स्थितम् ।एतत्सत् ।तस्यैतस्य मूर्तस्यैतस्य मर्त्यस्यैतस्य स्थितस्यैतस्य सत एष रसो यच्चक्षुः ।सतो ह्येष रसः

2.3.5अथामूर्तं प्राणश्च यश्चायमन्तरात्मन्नाकाशः ।एतदमृतम् ।एतद्यत् ।एतत्त्यत् ।तस्यैतस्यामूर्तस्यैतस्यामृतस्यैतस्य यत एतस्य त्यस्यैष रसो योऽयं दक्षिणेऽक्षन् पुरुषः ।त्यस्य ह्येष रसः

2.3.6तस्य हैतस्य पुरुषस्य रूपम् ।यथा माहारजनं वासो यथा पाण्ड्वाविकं यथेन्द्रगोपो यथाग्न्यर्चिर्यथा पुण्डरीकं यथा सकृद्विद्युत्तम् ।सकृद्विद्युत्तेव ह वा अस्य श्रीर्भवति य एवं वेद ।अथात आदेशो नेति नेति ।न ह्येतस्मादिति नेत्यन्यत्परमस्ति ।अथ नामधेयं सत्यस्य सत्यमिति ।प्राणा वै सत्यम् ।तेषामेष सत्यम्

Section 2
4
2.4.1मैत्रेयीति होवाच याज्ञवल्क्यः  उद्यास्यन् वा अरेऽहमस्मात्स्थानादस्मि ।हन्त तेऽनया कात्यायन्यान्तं करवाणीति

2.4.2सा होवाच मैत्रेयी  यन्नु म इयं भगोः सर्वा पृथिवी वित्तेन पूर्णा स्यात्कथं तेनामृता स्यामिति ।नेति होवाच याज्ञवल्क्यः ।यथैवोपकरणवतां जीवितं तथैव ते जीवितं स्यात् ।अमृतत्वस्य तु नाशास्ति वित्तेनेति

2.4.3सा होवाच मैत्रेयी  येनाहं नामृता स्यां किमहं तेन कुर्याम् ।यदेव भगवान् वेद तदेव मे ब्रूहीति

2.4.4स होवाच याज्ञवल्क्यः  प्रिया बतारे नः सती प्रियं भाषसे ।एह्यास्स्व ।व्याख्यास्यामि ते ।व्याचक्षाणस्य तु मे निदिध्यासस्वेति

2.4.5स होवाच  न वा अरे पत्युः कामाय पतिः प्रियो भवत्यात्मनस्तु कामाय पतिः प्रियो भवति ।न वा अरे जायायै कामाय जाया प्रिया भवत्यात्मनस्तु कामाय जाया प्रिया भवति ।न वा अरे पुत्राणां कामाय पुत्राः प्रिया भवन्त्यात्मनस्तु कामाय पुत्राः प्रिया भवन्ति ।न वा अरे वित्तस्य कामाय वित्तं प्रियं भवत्यात्मनस्तु कामाय वित्तं प्रियं भवति ।न वा अरे ब्रह्मणः कामाय ब्रह्म प्रियं भवत्यात्मनस्तु कामाय ब्रह्म प्रियं भवति ।न वा अरे क्षत्रस्य कामाय क्षत्रं प्रियं भवत्यात्मनस्तु कामाय क्षत्रं प्रियं भवति ।न वा अरे लोकानां कामाय लोकाः प्रिया भवन्त्यात्मनस्तु कामाय लोकाः प्रिया भवन्ति ।न वा अरे देवानां कामाय देवाः प्रिया भवन्त्यात्मनस्तु कामाय देवाः प्रिया भवन्ति ।न वा अरे भूतानां कामाय भूतानि प्रियाणि भवन्त्यात्मनस्तु कामाय भूतानि प्रियाणि भवन्ति ।न वा अरे सर्वस्य कामाय सर्वं प्रियं भवत्यात्मनस्तु कामाय सर्वं प्रियं भवति ।आत्मा वा अरे द्रष्टव्यः श्रोतव्यो मन्तव्यो निदिध्यासितव्यो मैत्रेयि ।आत्मनो वा अरे दर्शनेन श्रवणेन मत्या विज्ञानेनेदं सर्वं विदितम्

2.4.6ब्रह्म तं परादाद्योऽन्यत्रात्मनो ब्रह्म वेद ।क्षत्रं तं परादाद्योऽन्यत्रात्मनः क्षत्रं वेद ।लोकास्तं परादुर्योऽन्यत्रात्मनो लोकान् वेद ।देवास्तं परादुर्योऽन्यत्रात्मनो देवान् वेद ।भूतानि तं परादुर्योऽन्यत्रात्मनो भूतानि वेद ।सर्वं तं परादाद्योऽन्यत्रात्मनः सर्वं वेद ।इदं ब्रह्मेदं क्षत्रमिमे लोका इमे देवा इमानि भूतानीदं सर्वं यदयमात्मा

2.4.7स यथा दुन्दुभेर्हन्यमानस्य न बाह्याञ्छब्दाञ्छक्नुयाद्ग्रहणाय ।दुन्दुभेस्तु ग्रहणेन दुन्दुभ्याघातस्य वा शब्दो गृहीतः

2.4.8स यथा शङ्खस्य ध्मायमानस्य न बाह्याञ्छब्दाञ्छक्नुयाद्ग्रहणाय शङ्खस्य तु ग्रहणेन शङ्खध्मस्य वा शब्दो गृहीतः

2.4.9स यथा वीणायै वाद्यमानायै न बाह्याञ्छब्दाञ्छक्नुयाद्ग्रहणाय वीणायै तु ग्रहणेन वीणावादस्य वा शब्दो गृहीतः

2.4.10स यथार्द्रैधाग्नेरभ्याहितात्पृथग्धूमा विनिश्चरन्त्येव वा अरेऽस्य महतो भूतस्य निःश्वसितमेतद्यदृग्वेदो यजुर्वेदः सामवेदोऽथर्वाङ्गिरस इतिहासः पुराणं विद्या उपनिषदः श्लोकाः सूत्राण्यनुव्याख्यानानि व्याख्याननि ।अस्यैवैतानि निश्वसितानि

2.4.11स यथा सर्वासामपां समुद्र एकायनम् ।एवं सर्वेषां स्पर्शानां त्वगेकायनम् ।एवं सर्वेषां गन्धानां नासिके एकायनम् ।एवं सर्वेषां रसानां जिह्वैकायनम् ।एवं सर्वेषां रूपाणां चक्षुरेकायनम् ।एवं सर्वेषं शब्दानां श्रोत्रमेकायनम् ।एवं सर्वेषां संकल्पानां मन एकायनम् ।एवं सर्वासां विद्यानां हृदयमेकायनम् ।एवं सर्वेषां कर्मणां हस्तावेकायनम् ।एवं सर्वेषामानन्दानामुपस्थ एकायनम् ।एवं सर्वेषां विसर्गाणां पायुरेकायनम् ।एवं सर्वेषामध्वनां पादावेकायनम् ।एवं सर्वेषां वेदानां वागेकायनम्

2.4.12स यथा सैन्धवखिल्य उदके प्रास्त उदकमेवानुविलीयेत न हास्योद्ग्रहणायेव स्यात् ।यतोयतस्त्वाददीत लवणम् ।एवं वा अर इदं महद्भूतमनन्तमपारं विज्ञानघन एव ।एतेभ्यो भूतेभ्यः समुत्थाय तान्येवानुविनश्यति ।न प्रेत्य संज्ञास्तीत्यरे ब्रवीमि ।इति होवाच याज्ञवल्क्यः

2.4.13सा होवाच मैत्रेयी  अत्रैव मा भगवानमूमुहन्न प्रेत्य संज्ञास्तीति ।स होवाच  न वा अरेऽहं मोहं ब्रवीमि ।अलं वा अर इदं विज्ञानाय

2.4.14यत्र हि द्वैतमिव भवति तदितर इतरं जिघ्रति तदितर इतरं पश्यति तदितर इतरं शृणोति तदितर इतरमभिवदति तदितर इतरं मनुते तदितर इतरं विजानाति ।यत्र वास्य सर्वमात्मैवाभूत्तत्केन कं जिघ्रेत्तत्केन कं पश्येत्तत्केन कं शृणुयात्तत्केन कमभिवदेत्तत्केन कं मन्वीत तत्केन कं विजानीयात् ।येनेदं सर्वं विजानाति तं केन विजानीयात् ।विज्ञातारमरे केन विजानीयादिति

Section 2
5
2.5.1इयं पृथिवी सर्वेषां भूतानां मधु ।अस्यै पृथिव्यै सर्वाणि भूतानि मधु ।यश्चायमस्यां पृथिव्यां तेजोमयोऽमृतमयः पुरुषो यस्चायमध्यात्मं शारीरस्तेजोमयोऽमृतमयः पुरुषोऽयमेव स योऽयमात्मा ।इदममृतमिदं ब्रह्मेदं सर्वम्

2.5.2इमा आपः सर्वेषां भूतानां मधु ।आसामपां सर्वाणि भूतानि मधु ।यश्चायमास्वप्सु तेजोमयोऽमृतमयः पुरुषो यश्चायमध्यात्मं रैतसस्तेजोमयोऽमृतमयः पुरुषोऽयमेव स योऽयमात्मा ।इदममृतमिदं ब्रह्मेदं सर्वम्

2.5.3अयमग्निः सर्वेषां भूतानां मधु ।अस्याग्नेः सर्वाणि भूतानि मधु ।यश्चायमस्मिन्नग्नौ तेजोमयोऽमृतमयः पुरुषो यश्चायमध्यात्मं वाङ्मयस्तेजोमयोऽमृतमयः पुरुषोऽयमेव स योऽयमात्मा ।इदममृतमिदं ब्रह्मेदं सर्वम्

2.5.4अयं वायुः सर्वेषां भूतानां मधु ।अस्य वायोः सर्वाणि भूतानि मधु ।यश्चायमस्मिन् वायौ तेजोमयोऽमृतमयः पुरुषो यश्चायमध्यात्मं प्राणस्तेजोमयोऽमृतमयः पुरुषो यमेव स योऽयमात्मा ।इदं अमृतमिदं ब्रह्मेदं सर्वम्

2.5.5अयमादित्यः सर्वेषां भूतानां मधु ।अस्यादित्यस्य सर्वाणि भूतानि मधु ।यश्चायमस्मिन्नादित्ये तेजोमयोऽमृतमयः पुरुषो यश्चायमध्यात्मं चाक्षुषस्तेजोमयोऽमृतमयः पुरुषोऽयमेव स योऽयमात्मा ।इदममृतमिदं ब्रह्मेदं सर्वम्

2.5.6इमा दिशः सर्वेषां भूतानां मधु ।आसां दिशां सर्वाणि भूतानि मधु ।यश्चायमासु दिक्षु तेजोमयोऽमृतमयः पुरुषो यश्चायमध्यात्मं श्रौत्रः प्रातिश्रुत्कस्तेजोमयोऽमृतमयः पुरुषोऽयमेव स योऽयमात्मा ।इदममृतमिदं ब्रह्मेदं सर्वम्

2.5.7अयं चन्द्रः सर्वेषां भूतानां मध्व् ।अस्य चन्द्रस्य सर्वाणि भूतानि मधु ।यश्चायमस्मिन् चन्द्रे तेजोमयोऽमृतमयः पुरुषो यश्चायमध्यात्मं मानसस्तेजोमयोऽमृतमयः पुरुषोऽयमेव स योऽयमात्मेदममृतम् ।इदं ब्रह्मेदं सर्वम्

2.5.8इयं विद्युत्सर्वेषां भूतानं मधु ।अस्यै विद्युतः सर्वाणि भूतानि मधु ।यश्चायमस्यां विद्युति तेजोमयोऽमृतमयः पुरुषो यश्चायमध्यात्मं तैजसस्तेजोमयोऽमृतमयः पुरुषोऽयमेव स योऽयमात्मा ।इदममृतमिदं ब्रह्मेदं सर्वम्

2.5.9अयं स्तनयित्नुः सर्वेषां भुतानां मधु ।अस्य स्तनयित्नोः सर्वाणि भूतानि मधु ।यश्चायमस्मिन्स्तनयित्नौ तेजोमयोऽमृतमयः पुरुषो यश्चायमध्यात्मं शाब्दः सौवरस्तेजोमयोऽमृतमयः पुरुषोऽयमेव स योऽयमात्मा ।इदममृतमिदं ब्रह्मेदं सर्वम्

2.5.10अयमाकाशः सर्वेषां भूतानां मधु ।अस्याकाशस्य सर्वाणि भूतानि मधु ।यश्चायमस्मिन्नाकाशे तेजोमयोऽमृतमयः पुरुषो यश्चायमध्यात्मं हृद्याकाशस्तेजोमयोऽमृतमयः पुरुषोऽयमेव स योऽयमात्मा ।इदममृतमिदं ब्रह्मेदं सर्वम्

2.5.11अयं धर्मः सर्वेषां भूतानां मधु ।अस्य धर्मस्य सर्वाणि भूतानि मधु ।यश्चायमस्मिन् धर्मे तेजोमयोऽमृतमयः पुरुषो यश्चायमध्यात्मं धार्मस्तेजोमयोऽमृतमयः पुरुषोऽयमेव स योऽयमात्मा ।इदममृतमिदं ब्रह्मेदं सर्वम्

2.5.12इदं सत्यं सर्वेषां भूतानां मधु ।अस्य सत्यस्य सर्वाणि भूतानि मधु ।यश्चायमस्मिन् सत्ये तेजोमयोऽमृतमयः पुरुषो यश्चायमध्यात्मं सात्यस्तेजोमयोऽमृतमयः पुरुषोऽयमेव स योऽयमात्मा ।इदममृतमिदं ब्रह्मेदं सर्वम्

2.5.13इदं मानुषं सर्वेषां भूतानां मधु ।अस्य मानुषस्य सर्वाणि भूतानि मधु ।यश्चायमस्मिन्मानुषे तेजोमयोऽमृतमयः पुरुषो यश्चायमध्यात्मं मानुषस्तेजोमयोऽमृतमयः पुरुषोऽयमेव स योऽयमात्मा ।इदममृतमिदं ब्रह्मेदं सर्वम्

2.5.14अयमात्मा सर्वेषां भूतानां मधु ।अस्यात्मनः सर्वाणि भूतानि मधु ।यश्चायमस्मिन्नात्मनि तेजोमयोऽमृतमयः पुरुषो यश्चायमात्मा तेजोमयोऽमृतमयः पुरुषोऽयमेव स योऽयमात्मा ।इदममृतमिदं ब्रह्मेदं सर्वम्

2.5.15स वा अयमात्मा सर्वेषां अधिपतिः सर्वेषां भूतानां राजा ।तद्यथा रथनाभौ च रथनेमौ चाराः सर्वे समर्पिताः ।एवमेवास्मिन्नात्मनि सर्वाणि भूतानि सर्वे देवाः सर्वे लोकाः सर्वे प्राणाः सर्व एत आत्मानः समर्पिताः

2.5.16इदं वै तन्मधु दध्यङ्ङाथर्वणोऽश्विभ्यामुवाच ।तदेतदृषिः पश्यन्नवोचत् तद्वां नरा सनये दंस उग्रमाविष्कृणोमि तन्यतुर्न वृष्टिम् ।दध्यङ्ह यन्मध्वाथर्वणो वामश्वस्य शीर्ष्णा प्र यदीमुवाचेति

2.5.17इदं वै तन्मधु दध्यङ्ङाथर्वणोऽश्विभ्यामुवाच ।तदेतदृषिः पश्यन्नवोचत् आथर्वणायाश्विनौ दधीचेऽश्व्यं शिरः प्रत्यैरयतम् ।स वां मधु प्र वोचदृतायन् त्वाष्ट्रं यद्दस्रावपिकक्ष्यं वामिति

2.5.18इदं वै तन्मधु दध्यङ्ङाथर्वणोऽश्विभ्यामुवाच ।तदेतदृषिः पश्यन्नवोचत् पुरश्चक्रे द्विपदः पुरश्चक्रे चतुष्पदः ।पुरः स पक्षी भुत्वा पुरः पुरुष आविशदिति ।स वा अयं पुरुषः सर्वासु पूर्षु पुरिशयः ।नैनेन किं चनानावृतम् ।नैनेन किं चनासंवृतम्

2.5.19इदं वै तन्मधु दध्यङ्ङाथर्वणोऽश्विभ्यामुवाच ।तदेतदृषिः पश्यन्नवोचत् रूपंरूपं प्रतिरूपो बभूव तदस्य रूपं प्रतिचक्षणाय ।इन्द्रो मायाभिः पुरुरूप ईयते युक्ता ह्यस्य हरयः शता दशेति ।अयं वै हरयोऽयं वै दश च सहस्रणि बहूनि चानन्तानि च ।तदेतद्ब्रह्मापूर्वमनपरमनन्तरमबाह्यम् ।अयमात्मा ब्रह्म सर्वानुभूः ।इत्यनुशासनम्

Section 2
6
2.6.1अथ वंशःपौतिमाष्यो गौपवनात् ।गौपवनः पौतिमाष्यात् ।पौतिमाष्यो गौपवनात् ।गौपवनः कौशिकात् ।कौशिकः कौण्डिन्यात् ।कौण्डिन्यः शाण्डिल्यात् ।शाण्डिल्यः कौशिकाच्च गौतमाच्च ।गौतमः

2.6.2आग्निवेश्यात् ।आग्निवेश्यः शाण्डिल्याच्चानभिम्लाताच्च ।आनभिम्लात आनभिम्लातात् ।आनभिम्लात आनभिम्लातात् ।आनभिम्लातो गौतमात् ।गौतमः सैतवप्राचीनयोग्याभ्याम् ।सैतवप्राचीनयोग्यौ पाराशर्यात् ।पाराशर्यो भारद्वाजात् ।भारद्वाजो भारद्वाजाच्च गौतमाच्च ।गौतमो भारद्वाजात् ।भारद्वाजः पाराशर्यात् ।पाराशर्यो वैजवापायनात् ।वैजवापायनः कौशिकायनेः ।कौशिकायनिः

2.6.3घृतकौशिकात् ।घृतकौशिकः पाराशर्यायणात् ।पाराशर्यायणः पाराशर्यात् ।पाराशर्यो जातूकर्ण्यात् ।जातूकर्ण्य आसुरायणाच्च यास्काच्च ।आसुरायणस्त्रैवणेः ।त्रैवणिरौपजन्धनेः ।औपजन्धनिरासुरेः ।आसुरिर्भारद्वाजात् ।भारद्वाज आत्रेयात् ।आत्रेयो माण्टेः ।माण्टिर्गौतमात् ।गौतमो वात्स्यात् ।वात्स्यः शाण्डिल्यात् ।शाण्डिल्यः कैशोर्यात्काप्यात् ।कैशोर्यः काप्यः कुमारहारितात् ।कुमारहारितो गालवात् ।गालवो विदर्भीकौण्डिन्यात् ।विदर्भीकौण्डिन्यो वत्सनपातो बाभ्रवात् ।वत्सनपाद्बाभ्रवः पथः सौभरात् ।पन्थाः सौभरोऽयास्यादाङ्गिरसात् ।अयास्य आङ्गिरस आभूतेस्त्वाष्ट्रात् ।आभूतिस्त्वाष्ट्रो विश्वरूपात्त्वाष्ट्रात् ।विश्वरूपस्त्वाष्ट्रोऽव्शिभ्याम् ।अश्विनौ दधीच आथर्वणात् ।दध्यङ्ङाथर्वणोऽथर्वणो दैवात् ।अथर्वा दैवो मृत्योः प्राध्वंसनात् ।मृत्युः प्राध्वंसनः प्रध्वंसनात् ।प्रध्वंसन एकर्षेः ।एकर्षिर्विप्रचित्तेः ।विप्रचित्तिर्व्यष्टेर् ।व्यष्टिः सनारोः ।सनारुः सनातनात् ।सनातनः सनगात् ।सनगः परमेष्ठिनः ।परमेष्ठी ब्रह्मणः ।ब्रह्म स्वयंभु ।ब्रह्मणे नमः

Section 3
1
3.1.1जनको ह वैदेहो बहुदक्षिणेन यज्ञेनेजे ।तत्र ह कुरुपञ्चालानां ब्राह्मणा अभिसमेता बभूवुः ।तस्य ह जनकस्य वैदेहस्य विजिज्ञासा बभूव  कः स्विदेषां ब्राह्मणानामनूचानतम इति ।स ह गवां सहस्रमवरुरोध ।दशदश पादा एकैकस्याः शृङ्गयोराबद्धा बभूवुः

3.1.2तान् होवाच  ब्राह्मणा भगवन्तो यो वो ब्रह्मिष्ठः स एता गा उदजतामिति ।ते ह ब्राह्मणा न दधृषुः ।अथ ह याज्ञवल्क्यः स्वमेव ब्रह्मचारिणमुवाच  एताः सौम्योदज सामश्रवा३ इति ।ता होदाचकार ।ते ह ब्राह्मणाश्चुक्रुधुः  कथं नु नो ब्रह्मिष्ठो ब्रुवीतेति ।अथ ह जनकस्य वैदेहस्य होताश्वलो बभूव ।स हैनं पप्रच्छ  त्वं नु खलु नो याज्ञवल्क्य ब्रह्मिष्ठोऽसी३ इति ।स होवाच  नमो वयं ब्रह्मिष्ठाय कुर्मो गोकामा एव वयं स्म इति ।तं ह तत एव प्रष्टुं दध्रे होताश्वलः

3.1.3याज्ञवल्क्येति होवाच  यदिदं सर्वं मृत्युनाप्तं सर्वं मृत्युनाभिपन्नं केन यजमानो मृत्योराप्तिमतिमुच्यत इति ।होत्रर्त्विजाग्निना वाचा ।वाग्वै यज्ञस्य होता ।तद्येयं वाक्सोऽयमग्निः स होता सा मुक्तिः सातिमुक्तिः

3.1.4याज्ञवल्क्येति होवाच  यदिदं सर्वमहोरात्राभ्यामाप्तं सर्वमहोरात्राभ्यामभिपन्नं केन यजमानोऽहोरात्रयोराप्तिमतिमुच्यत इति ।अध्वर्युणर्त्विजा चक्षुषादित्येन ।चक्षुर्वै यज्ञस्याध्वर्युः ।तद्यदिदं चक्षुः सोऽसावादित्यः ।सोऽध्वर्युः सा मुक्तिः सातिमुक्तिः

3.1.5याज्ञवल्क्येति होवाच  यदिदं सर्वं पूर्वपक्षापरपक्षाभ्यामाप्तं सर्वं पूर्वपक्षापरपक्षाभ्यामभिपन्नं केन यजमानः पूर्वपक्षापरपक्षयोराप्तिमतिमुच्यत इति ।उद्गात्रर्त्विजा वयुना प्राणेन ।प्राणो वै यज्ञस्योद्गाता ।तद्योऽयं प्राणः स वायुः स उद्गाता ।स मुक्तिः सातिमुक्तिः

3.1.6याज्ञवल्क्येति होवाच  यदिदमन्तरिक्षमनारम्बणमिव केनाक्रमेण यजमानः स्वर्गं लोकमाक्रमत इति ।ब्रह्मणर्त्विजा मनसा चन्द्रेण ।मनो वै यज्ञस्य ब्रह्मा ।तद्यदिदं मनः सोऽसौ चन्द्रः स ब्रह्मा स मुक्तिः सातिमुक्तिरित्यतिमोक्षा ।अथ संपदः

3.1.7याज्ञवल्क्येति होवाच  कतिभिरयमद्यर्ग्भिर्होतास्मिन् यज्ञे करिष्यतीति ।तिसृभिरिति ।कतमास्तास्तिस्र इति ।पुरोनुवाक्या च याज्या च शस्यैव तृतीया ।किं ताभिर्जयतीति ।यत्किञ्चेदं प्राणभृदिति

3.1.8याज्ञवल्क्येति होवाच  कत्ययमद्याध्वर्युरस्मिन् यज्ञ आहुतीर्होष्यतीति ।तिस्र इति ।कतमास्तास्तिस्र इति ।या हुता उज्ज्वलन्ति या हुता अतिनेदन्ति या हुता अधिशेरते ।किं ताभिर्जयतीति ।या हुता उज्ज्वलन्ति देवलोकमेव ताभिर्जयति ।दीप्यत इव हि देवलोको ।या हुता अतिनेदन्ते पितृलोकमेव ताभिर्जयति ।अतीव हि पितृलोकः ।या हुता अधिशेरते मनुष्यलोकमेव ताभिर्जयत्यि ।अध इव हि मनुष्यलोकः

3.1.9याज्ञवल्क्येति होवाच  कतिभिरयमद्य ब्रह्मा यज्ञं दक्षिणतो देवताभिर्गोपायतीति ।एकयेति ।कतमा सैकेति ।मन एवेति ।अनन्तं वै मनोऽनन्ता विश्वे देवाः ।अनन्तमेव स तेन लोकं जयति

3.1.10याज्ञवल्क्येति होवाच  कत्ययमद्योद्गातास्मिन् यज्ञे स्तोत्रियाः स्तोष्यतीति ।तिस्र इति ।कतमास्तास्तिस्र इति ।पुरोनुवाक्या च याज्या च शस्यैव तृतीया ।कतमास्ताः ।या अध्यात्ममिति ।प्राण एव पुरोनुवाक्यापानो याज्या व्यानः शस्या ।किं ताभिर्जयतीति ।पृथिवीलोकमेव पुरोनुवाक्यया जयत्यन्तरिक्षलोकं याज्यया द्युलोकं शस्यया ।ततो ह होताश्वल उपरराम

Section 3
2
3.2.1अथ हैनं जारत्कारव आर्तभागः पप्रच्छ ।याज्ञवल्क्येति होवाच  कति ग्रहाः कत्यतिग्रहा इति ।अष्टौ ग्रहा अष्टावतिग्रहा इति ।ये तेऽष्टौ ग्रहा अष्टावतिग्रहाः कतमे त इति

3.2.2प्राणो वै ग्रहः ।स गन्धेनातिग्रहेण गृहीतः ।प्राणेन हि गन्धाञ्जिघ्रति

3.2.3वाग्वै ग्रहः ।स नाम्नातिग्रहेण गृहीतः ।वाचा हि नामान्यभिवदति

3.2.4जिह्वा वै ग्रहः ।स रसेनातिग्रहेण गृहीतः ।जिह्वया हि रसान् विजानाति

3.2.5चक्षुर्वै ग्रहः ।स रूपेणातिग्रहेण गृहीतः ।चक्षुषा हि रूपाणि पश्यति

3.2.6श्रोत्रं वै ग्रहः ।स शब्देनातिग्रहेण गृहीतः ।श्रोत्रेण हि शब्दाञ्शृणोति

3.2.7मनो वै ग्रहः ।स कामेनातिग्रहेण गृहीतः ।मनसा हि कामान् कामयते

3.2.8हस्तौ वै ग्रहः ।स कर्मणातिग्रहेण गृहीतः ।हस्ताभ्यां हि कर्म करोति

3.2.9त्वग्वै ग्रहः ।स स्पर्शेनातिग्रहेण गृहीतः ।त्वचा हि स्पर्शान् वेदयत ।इत्यष्टौ ग्रहा अष्टावतिग्रहाः

3.2.10याज्ञवल्क्येति होवाच  यदिदं सर्वं मृत्योरन्नं का स्वित्सा देवता यस्या मृत्युरन्नमिति ।अग्निर्वै मृत्युः सोऽपामन्नम् ।अप पुनर्मृत्युं जयति

3.2.11याज्ञवल्क्येति होवाच  यत्रायं पुरुषो म्रियत उदस्मात्प्राणाः क्रामन्त्याहो नेति ।नेति होवाच याज्ञवल्क्यः ।अत्रैव समवनीयन्ते ।स उच्छ्वयति ।आध्मायति ।आध्मातो मृतः शेते

3.2.12याज्ञवल्क्येति होवाच  यत्रायं पुरुषो म्रियते ।किमेनं न जहातीति ।नामेति ।अनन्तं वै नामानन्ता विश्वे देवाः ।अनन्तमेव स तेन लोकं जयति

3.2.13याज्ञवल्क्येति होवाच  यत्रास्य पुरुषस्य मृतस्याग्निं वागप्येति वातं प्राणश्चक्षुरादित्यं मनश्चन्द्रं दिशः श्रोत्रं पृथिवीं शरीरमाकाशमात्मौषधीर्लोमानि वनस्पतीन् केशा अप्सु लोहितं च रेतश्च निधीयते क्वायं तदा पुरुषो भवतीति ।आहर सौम्य हस्तम्  आर्तभाग ।आवामेवैतस्य वेदिष्यावो न नावेतत्सजन इति ।तौ होत्क्रम्य मन्त्रयां चक्राते ।तौ ह यदूचतुः कर्म हैव तदूचतुः ।अथ ह यत्प्रशंसतुः कर्म हैव तत्प्रशशंसतुः ।पुण्यो वै पुण्येन कर्मणा भवति पापः पापेनेति ।ततो ह जारत्कारव आर्तभाग उपरराम

Section 3
3
3.3.1अथ हैनं भुज्युर्लाह्यायनिः पप्रच्छ  याज्ञवल्क्येति होवाच  मद्रेषु चरकाः पर्यव्रजाम ।ते पतञ्चलस्य काप्यस्य गृहानैम ।तस्यासीद्दुहिता गन्धर्वगृहीता ।तमपृच्छाम कोऽसीति ।सोऽब्रवीत्सुधन्वाङ्गिरस इति ।तं यदा लोकानामन्तानपृच्छाम ।अथैनमब्रूम  क्व पारिक्षिता अभवन्निति ।क्व पारिक्षिता अभवन् ।स त्वा पृच्छामि याज्ञवल्क्य ।क्व पारिक्षिता अभवन्निति

3.3.2स होवाच  उवाच वै सः ।अगच्छन् वै ते तद्यत्राश्वमेधयाजिनो गच्छन्तीति ।क्व न्वश्वमेधयाजिनो गच्छन्तीति ।द्वात्रिंशतं वै देवरथाह्न्यान्ययं लोकः ।तं समन्तं पृथिवी द्विस्तावत्पर्येति ।तां समन्तं पृथिवीं द्विस्तावत्समुद्रः पर्येति ।तद्यावती क्षुरस्य धारा यावद्वा मक्षिकायाः पत्त्रं तावानन्तरेणाकाशः तानैन्द्रः सुपर्णो भूत्वा वायवे प्रायच्छत् ।तान् वायुरात्मनि धित्वा तत्रागमयद्यत्राश्वमेधयाजिनोऽभवन्निति ।एवमिव वै स वायुमेव प्रशशंस तस्माद्वायुरेव व्यष्टिर्वायुः समष्टिः ।अप पुनर्मृत्युं जयति य एवं वेद ।ततो ह भुज्युर्लाह्यायनिरुपरराम

Section 3
4
3.4.1अथ हैनमुषस्तश्चाक्रायणः पप्रच्छ ।याज्ञवल्क्येति होवाच  यत्साक्षादपरोक्षाद्ब्रह्म य आत्मा सर्वान्तरस्तं मे व्याचक्ष्वेति ।एष त आत्मा सर्वान्तरः ।यः प्राणेन प्राणिति स त आत्मा सर्वान्तरः ।योऽपानेनापानिति स त आत्मा सर्वान्तरः ।यो व्यानेन व्यनिति स त आत्मा सर्वान्तरः ।य उदानेनोदनिति स त आत्मा सर्वान्तरः ।एष त आत्मा सर्वान्तरः

3.4.2स होवाचोषस्तश्चाक्रायणः  यथा वै ब्रूयादसौ गौरसावश्व इत्येवमेवैतद्व्यपदिष्टं भवति ।यदेव साक्षादपरोक्षाद्ब्रह्म य आत्मा सर्वान्तरस्तं मे व्याचक्ष्वेति ।एष त आत्मा सर्वान्तरः ।कतमो याज्ञवल्क्य सर्वान्तरः ।न दृष्टेर्द्रष्टारं पश्येः ।न श्रुतेः श्रोतारं शृणुयाः ।न मतेर्मन्तारं मन्वीथा ।न विज्ञातेर्विज्ञातारं विजानीयाः ।एष त आत्मा सर्वान्तरः ।अतोऽन्यदार्तम् ।ततो होषस्तश्चाक्रायण उपरराम

Section 3
5
3.5.1अथ हैनं कहोलः कौषीतकेयः पप्रच्छ  याज्ञवल्क्येति होवाच ।यदेव साक्षादपरोक्षाद्ब्रह्म य आत्मा सर्वान्तरस्तं मे व्याचक्ष्वेति ।एष त आत्मा सर्वान्तरः ।कतमो याज्ञवल्क्य सर्वान्तरः ।योऽशनायापिपासे शोकं मोहं जरां मृत्युमत्येति ।एतं वै तमात्मानं विदित्वा ब्राह्मणाः पुत्रैषणायाश्च वित्तैषणायाश्च लोकैषणायाश्च व्युत्थायाथ भिक्षाचर्यं चरन्ति ।या ह्येव पुत्रैषणा सा वित्तैषणा या वित्तैषणा सा लोकैषणा ।उभे ह्येते एषणे एव भवतः ।तस्माद्ब्रामणः पाण्डित्यं निर्विद्य बाल्येन तिष्ठासेत् ।बाल्यं च पाण्डित्यं च निर्विद्याथ मुनिः ।अमौनं च मौनं च निर्विद्याथ ब्राह्मणः ।स ब्राह्मणः केन स्याद्येन स्यात्तेनेदृश एव ।अतोऽन्यदार्तम् ।ततो ह कहोलः कौषीतकेय उपरराम

Section 3
6
3.6.1अथ हैनं गार्गी वाचक्नवी पप्रच्छ  याज्ञवल्क्येति होवाच ।यदिदं सर्वमप्स्वोतं च प्रोतं च कस्मिन्नु खल्वाप ओताश्च प्रोताश्चेति ।वायौ गार्गीति ।कस्मिन्नु खलु वायुरोतश्च प्रोतश्चेति ।अन्तरिक्षलोकेषु गार्गीति ।कस्मिन्नु खल्वन्तरिक्षलोका ओतश्च प्रोतश्चेति ।गन्धर्वलोकेषु गार्गीति ।कस्मिन्नु खलु गन्धर्वलोका ओताश्च प्रोताश्चेति ।अदित्यलोकेषु गार्गीति ।कस्मिन्नु खल्वादित्यलोका ओताश्च प्रोताश्चेति ।चन्द्रलोकेषु गार्गीति ।कस्मिन्नु खलु चन्द्रलोका ओताश्च प्रोताश्चेति ।नक्षत्रलोकेषु गार्गीति ।कस्मिन्नु खलु नक्षत्रलोका ओताश्च प्रोताश्चेति ।देवलोकेषु गार्गीति ।कस्मिन्नु खलु देवलोका ओताश्च प्रोताश्चेति ।इन्द्रलोकेषु गार्गीति ।कस्मिन्नु खल्विन्द्रलोका ओताश्च प्रोताश्चेति ।प्रजापतिलोकेषु गार्गीति ।कस्मिन्नु खलु प्रजापतिलोका ओताश्च प्रोताश्चेति ।ब्रह्मलोकेषु गार्गीति ।कस्मिन्नु खलु ब्रह्मलोका ओताश्च प्रोताश्चेति ।स होवाच  गार्गि मातिप्राक्षीः ।मा ते मूर्धा व्यपप्तत् ।अनतिप्रश्न्यां वै देवतामतिपृच्छसि ।गार्गि मातिप्राक्षीरिति ।ततो ह गार्गी वाचक्नव्युपरराम

Section 3
7
3.7.1अथैनमुद्दालक आरुणिः पप्रच्छ  याज्ञवल्क्येति होवाच ।मद्रेष्ववसाम पतञ्चलस्य काप्यस्य गृहेषु यज्ञमधीयानाः ।तस्यासीद्भार्या गन्धर्वगृहीता ।तमपृच्छाम  कोऽसीति ।सोऽब्रवीत्कबन्ध आथर्वण इति ।सोऽब्रवीत्पतञ्चलं काप्यं याज्ञिकांश्च  वेत्थ नु त्वं काप्य तत्सूत्रं यस्मिन्नयं च लोकः परश्च लोकः सर्वाणि च भूतानि संदृब्धानि भवन्तीति ।सोऽब्रवीत्पतञ्चलः काप्यो नाहं तद्भगवन् वेदेति ।सोऽब्रवीत्पतञ्चलं काप्यं याज्ञिकांश्च ।वेत्थ नु त्वं काप्य तमन्तर्यामिणं य इमं च लोकं परं च लोकं सर्वाणि च भूतान्यन्तरो यमयति ।सोऽब्रवीत्पतञ्चलः काप्यो नाहं तं भगवन् वेदेति ।सोऽब्रवीत्पतञ्चलं काप्यं याज्ञिकांश्च ।यो वै तत्काप्य सूत्रं विद्यात्तं चान्तर्यामिणमिति स ब्रह्मवित्स लोकवित्स देववित्स वेदवित्स आत्मवित्स सर्ववित् ।इति तेभ्योऽब्रवीत् ।तदहं वेद ।तच्चेत्त्वं याज्ञवल्क्य सूत्रमविद्वांस्तं चान्तर्यामिणं ब्रह्मगवीरुदजसे मूर्धा ते विपतिष्यति ।वेद वा अहं गौतम तत्सूत्रं तं चान्तर्यामिणमिति ।यो वा इदं कश्च ब्रूयाद्वेद वेदेति यथा वेत्थ तथा ब्रूहीति

3.7.2स होवाच  वायुर्वै गौतम तत्सूत्रम् ।वायुना वै गौतम सूत्रेणायं च लोकः परश्च लोकः सर्वाणि च भूतानि संदृब्धानि भवन्ति ।तस्माद्वै गौतम पुरुषं प्रेतमाहुर्व्यस्रंसिषतास्याङ्गानीति ।वायुना हि गौतम सूत्रेण सम्दृब्धानि भवन्तीति ।एवमेवैतद्याज्ञवल्क्य ।अन्तर्यामिणं ब्रूहीति

3.7.3यः पृथिव्यां तिष्ठन् पृथिव्या अन्तरो यं पृथिवी न वेद यस्य पृथिवी शरीरं यः पृथिवीमन्तरो यमयत्येष त आत्मान्तर्याम्यमृतः

3.7.4योऽप्सु तिष्ठन्नद्भ्योऽन्तरो यमापो न विदुर्यस्यापः शरीरं योऽपोऽन्तरो यमयत्येष त आत्मान्तर्याम्यमृतः

3.7.5योऽग्नौ तिष्ठन्नग्नेरन्तरो यमग्निर्न वेद यस्याग्निः शरीरं योऽग्निमन्तरो यमयत्येष त आत्मान्तर्याम्यमृतः

3.7.6योऽन्तरिक्षे तिष्ठन्नन्तरिक्षादन्तरो यमन्तरिक्षं न वेद यस्यान्तरिक्षं शरीरं योऽन्तरिक्षमन्तरो यमयत्येष त आत्मान्तर्याम्यमृतः

3.7.7यो वायौ तिष्ठन् वायोरन्तरो यं वायुर्न वेद यस्य वायुः शरीरं यो वायुमन्तरो यमयत्येष त आत्मान्तर्याम्यमृतः

3.7.8यो दिवि तिष्ठन् दिवोऽन्तरो यं द्यौर्न वेद यस्य द्यौः शरीरं यो दिवमन्तरो यमयत्येष त आत्मान्तर्याम्यमृतः

3.7.9य आदित्ये तिष्ठन्नादित्यादन्तरो यमादित्यो न वेद यस्यादित्यः शरीरं य आदित्यमन्तरो यमयत्येष त आत्मान्तर्याम्यमृतः

3.7.10यो दिक्षु तिष्ठन् दिग्भ्योऽन्तरो यं दिशो न विदुर्यस्य दिशः शरीरं यो दिशोऽन्तरो यमयत्येष त आत्मान्तर्याम्यमृतः

3.7.11यश्चन्द्रतारके तिष्ठञ्चन्द्रतारकादन्तरो यं चन्द्रतारकं न वेद यस्य चन्द्रतारकं शरीरं यश्चन्द्रतारकमन्तरो यमयत्येष त आत्मान्तर्याम्यमृतः

3.7.12य आकाशे तिष्ठन्नाकाशादन्तरो यमाकाशो न वेद यस्याकाशः शरीरं य आकाशमन्तरो यमयत्येष त आत्मान्तर्याम्यमृतः

3.7.13यस्तमसि तिष्ठंस्तमसोऽन्तरो यं तमो न वेद यस्य तमः शरीरं यस्तमोऽन्तरो यमयत्येष त आत्मान्तर्याम्यमृतः

3.7.14यस्तेजसि तिष्ठंस्तेजसोऽन्तरो यं तेजो न वेद यस्य तेजः शरीरं यस्तेजोऽन्तरो यमयत्येष त आत्मान्तर्याम्यमृतः

3.7.15अथाधिभूतम् ।यः सर्वेषु भूतेषु तिष्ठन् सर्वेभ्यो भूतेभ्योऽन्तरो यं सर्वाणि भूतानि न विदुर्यस्य सर्वाणि भुतानि शरीरं यः सर्वाणि भूतान्यन्तरो यमयत्येष त आत्मान्तर्याम्यमृतः ।इत्यधिभूतम्

3.7.16अथाध्यात्मम् । यः प्राणे तिष्ठन् प्राणादन्तरो यं प्राणो न वेद यस्य प्राणः शरीरं यः प्राणमन्तरो यमयति एष त आत्मान्तर्याम्यमृतः

3.7.17यो वाचि तिष्ठन् वाचोऽन्तरो यं वाङ्न वेद यस्य वाक्शरीरं यो वाचमन्तरो यमयत्येष त आत्मान्तर्याम्यमृतः

3.7.18यश्चक्षुषि तिष्ठञ्चक्षुषोऽन्तरो यं चक्षुर्न वेद यस्य चक्षुः शरीरं यश्चक्षुरन्तरो यमयत्येष त आत्मान्तर्याम्यमृतः

3.7.19यः श्रोत्रे तिष्ठञ्छ्रोत्रादन्तरो यं श्रोत्रं न वेद यस्य श्रोत्रं शरीरं यः श्रोत्रमन्तरो यमयत्येष त आत्मान्तर्याम्यमृतः

3.7.20यो मनसि तिष्ठन्मनसोऽन्तरो यं मनो न वेद यस्य मनः शरीरं यो मनोऽन्तरो यमयत्येष त आत्मान्तर्याम्यमृतः

3.7.21यस्त्वचि तिष्ठंस्त्वचोऽन्तरो यं त्वङ्न वेद यस्य त्वक्शरीरं यस्त्वचमन्तरो यमयत्येष त आत्मान्तर्याम्यमृतः

3.7.22यो विज्ञाने तिष्ठन् विज्ञानादन्तरो यं विज्ञानं न वेद यस्य विज्ञानं शरीरं यो विज्ञानमन्तरो यमयत्येष त आत्मान्तर्याम्यमृतः

3.7.23यो रेतसि तिष्ठं रेतसोऽन्तरो यं रेतो न वेद यस्य रेतः शरीरं यो रेतोऽन्तरो यमयत्येष त आत्मान्तर्याम्यमृतः ।अदृष्टो द्रष्टाश्रुतः श्रोतामतो मन्ताविज्ञतो विज्ञाता ।नान्योऽतोऽस्ति द्रष्टा नान्योऽतोऽस्ति श्रोता नान्योऽतोऽस्ति मन्ता नान्योऽतोऽस्ति विज्ञाता ।एष त आत्मान्तर्याम्यमृतः ।अतोऽन्यदार्तम् ।ततो होद्दालक आरुणिरुपरराम

Section 3
8
3.8.1अथ ह वाचक्नव्युवाच  ब्राह्मणा भगवन्तो हन्ताहमिमं द्वौ प्रश्नौ प्रक्ष्यामि ।तौ चेन्मे विवक्ष्यति ।न वै जातु युष्माकमिमं कश्चिद्ब्रह्मोद्यं जेतेति ।पृच्छ गार्गीति

3.8.2सा होवाच  अहं वै त्वा याज्ञवल्क्य यथा काश्यो वा वैदेहो वोग्रपुत्र उज्ज्यं धनुरधिज्यं कृत्वा द्वौ बाणवन्तौ सपत्नातिव्याधिनौ हस्ते कृत्वोपोत्तिष्ठेदेवमेवाहं त्वा द्वाभ्यां प्रश्नाभ्यामुपोदस्थाम् ।तौ मे ब्रूहीति ।पृच्छ गार्गीति

3.8.3सा होवाच  यदूर्ध्वं  याज्ञवल्क्य दिवो यदवाक्पृथिव्या यदन्तरा द्यावापृथिवी इमे यद्भूतं च भवच्च भविष्यच्चेत्याचक्षते कस्मिंस्तदोतं च प्रोतं चेति

3.8.4स होवाच  यदूर्ध्वं गार्गि दिवो यदवाक्पृथिव्या यदन्तरा द्यावापृथिवी इमे यद्भूतं च भवच्च भविष्यच्चेत्याचक्षत आकाशे तदोतं च प्रोतं चेति

3.8.5सा होवच  नमस्तेऽस्तु याज्ञवल्क्य यो म एतं व्यवोचोऽपरस्मै धारयस्वेति पृच्छ गार्गीति

3.8.6सा होवाच  यदूर्ध्वं याज्ञवल्क्य दिवो यदवाक्पृथिव्या यदन्तरा द्यावापृथिवी इमे यद्भूतं च भवच्च भविष्यच्चेत्याचक्षते कस्मिंस्तदोतं च प्रोतं चेति

3.8.7स होवाच  यदूर्ध्वं गार्गि दिवो यदवाक्पृथिव्या यदन्तरा द्यावापृथिवी इमे यद्भूतं च भवच्च भविष्यच्चेत्याचक्षत आकाश एव तदोतं च प्रोतं चेति ।कस्मिन्नु खल्वाकाश ओतश्च प्रोतश्चेति

3.8.8स होवाच  एतद्वै तदक्षरं गार्गि ब्राह्मणा अभिवदन्त्यस्थूलमनण्वह्रस्वमदीर्घमलोहितमस्नेहमच्छायमतमोऽवाय्वनाकाशमसङ्गमरसमगन्धमचक्षुष्कमश्रोत्रमवागमनोऽतेजस्कमप्राणममुखमगात्रमनन्तरमबाह्यम्  ।

न तदश्नाति किं चन ।न तदश्नाति कश्चन

3.8.9एतस्य वा अक्षरस्य प्रशासने गार्गि सूर्यचन्द्रमसौ विधृतौ तिष्ठतः ।एतस्य वा अक्षरस्य प्रशासने गार्गि द्यावापृथिव्यौ विधृते तिष्ठतः ।एतस्य वा अक्षरस्य प्रशासने गार्गि निमेषा मुहूर्ता अहोरात्राण्यर्धमासा मासा ऋतवः संवत्सरा इति विधृतास्तिष्ठन्ति ।एतस्य वा अक्षरस्य प्रशासने गार्गि प्राच्योऽन्या नद्यः स्यन्दन्ते श्वेतेभ्यः पर्वतेभ्यः प्रतीच्योऽन्या यां यां च दिशमनु ।एतस्य वा अक्षरस्य प्रशासने गार्गि ददतो मनुष्याः प्रशसन्ति यजमानं देवा दर्वीं पितरोऽन्वायत्ताः

3.8.10यो वा एतदक्षरं गार्ग्यविदित्वास्मिंल्लोके जुहोति यजते तपस्तप्यते बहूनि वर्षसहस्राण्यन्तवदेवास्य तद्भवतियो वा एतदक्षरं गार्ग्यविदित्वास्माल्लोकात्प्रैति स कृपणः ।अथ य एतदक्षरं गार्गि विदित्वास्माल्लोकात्प्रैति स ब्राह्मणः

3.8.11तद्वा एतदक्षरं गार्ग्यदृष्टं द्रष्ट्रश्रुतं श्रोत्रमतं मन्त्रविज्ञातं विज्ञातृ ।नान्यदतोऽस्ति द्रष्टृ ।नान्यदतोऽस्ति श्रोतृ ।नान्यदतोऽस्ति मन्तृ ।नान्यदतोऽस्ति विज्ञातृ ।एतस्मिन्नु खल्वक्षरे गार्ग्याकाश ओतश्च प्रोतश्च

3.8.12सा होवाच  ब्राह्मणा भगवन्तस्तदेव बहु मन्यध्वं यदस्मान्नमस्कारेण मुच्येध्वम् ।न वै जातु युष्माकमिमं कश्चिद्ब्रह्मोद्यं जेतेति ।ततो ह वाचक्नव्युपरराम

Section 3
9
3.9.1अथ हैनं विदग्धः शाकल्यः पप्रच्छ  कति देवा याज्ञवल्क्येति ।स हैतयैव निविदा प्रतिपेदे यावन्तो वैश्वदेवस्य निविद्युच्यन्ते ।त्रयश्च त्री च शता त्रयश्च त्री च सहस्रेति ।ओमिति होवाच ।कत्येव देवा याज्ञवल्क्येति ।त्रयस्त्रिंशदिति ।ओमिति होवाच ।कत्येव देवा याज्ञवल्क्येति ।षडिति ।ओमिति होवाच ।कत्येव देवा याज्ञवल्क्येति ।त्रय इति ।ओमिति होवाच ।कत्येव देवा याज्ञवल्क्येति ।द्वाविति ।ओमिति होवाच ।कत्येव देवा याज्ञवल्क्येति ।अध्यर्ध इति ।ओमिति होवाच ।कत्येव देवा याज्ञवल्क्येति ।एक इति ।ओमिति होवाच ।कतमे ते त्रयश्च त्री च शता त्रयश्च त्री च सहस्रेति

3.9.2स होवाच  महिमान एवैषामेते ।त्रयस्त्रिंशत्त्वेव देवा इति ।कतमे ते त्रयस्त्रिंशदिति ।अष्टौ वसव एकादश रुद्रा द्वादशादित्याः त एकत्रिंशदैन्द्रश्चैव प्रजापतिश्च त्रयस्त्रिंशाविति

3.9.3कतमे वसव इति ।अग्निश्च पृथिवी च वायुश्चान्तरिक्षं चादित्यश्च द्यौः च चन्द्रमाश्च नक्षत्राणि चैते वसवः ।एतेषु हीदं सर्वं वसु हितं इति तस्माद्वसव इति

3.9.4कतमे रुद्रा इति ।दशेमे पुरुषे प्राणा आत्मैकादशः ।ते यदास्माच्छरीरान्मर्त्यादुत्क्रामन्त्यथ रोदयन्ति ।तद्यद्रोदयन्ति तस्माद्रुद्रा इति

3.9.5कतम आदित्या इति ।द्वादश वै मासाः संवत्सरस्यैत आदित्याः ।एते हीदं सर्वमाददाना यन्ति ।ते यदिदं सर्वमाददाना यन्ति तस्मादादित्या इति

3.9.6कतम इन्द्रः कतमः प्रजापतिरिति ।स्तनयित्नुरेवेन्द्रो यज्ञः प्रजापतिरिति ।कतमः स्तनयित्नुरिति ।अशनिरिति ।कतमो यज्ञ इति ।पशव इति

3.9.7कतमे षडिति ।अग्निश्च पृथिवी च वायुश्चान्तरिक्षश्चादित्यश्च द्यौश्चैते षट् ।एते हीदं सर्वं षडिति

3.9.8कतमे ते त्रयो देवा इति ।इम एव त्रयो लोकाः ।एषु हीमे सर्वे देवा इति ।कतमौ तौ द्वौ देवा इति ।अन्नं चैव प्राणश्चेति ।कतमोऽध्यर्ध इति ।योऽयं पवत इति

3.9.9तदाहुर्यदयमेक इवैव पवते ।अथ कथमध्यर्ध इति ।यदस्मिन्निदं सर्वमध्यार्ध्नोत्तेनाध्यर्ध इति ।कतम एको देव इति ।प्राण इति ।स ब्रह्म त्यदित्याचक्षते

3.9.10पृथिव्येव यस्यायतनमग्निर्लोको मनो ज्योतिर्यो वै तं पुरुषं विद्यात्सर्वस्यात्मनः परायणं स वै वेदिता स्यात् ।याज्ञवल्क्य वेद वा अहं तं पुरुषं सर्वस्यात्मनः परायणं यमात्थ ।य एवायं शारीरः पुरुषः स एषः ।वदैव शाकल्य तस्य का देवतेति ।अमृतमिति होवाच

3.9.11काम एव यस्यायतनं हृदयं लोको मनो ज्योतिर्यो वै तं पुरुषं विद्यात्सर्वस्यात्मनः परायणं स वै वेदिता स्यात् ।याज्ञवल्क्य वेद वा अहं तं पुरुषं सर्वस्यात्मनः परायणं यमात्थ ।य एवायं काममयः पुरुषः स एषः ।वदैव शाकल्य तस्य का देवतेति ।स्त्रिय इति होवाच

3.9.12रूपाण्येव यस्यायतनं चक्षुर्लोको मनो ज्योतिर्यो वै तं पुरुषं विद्यात्सर्वस्यात्मनः परायणं स वै वेदिता स्यात् ।याज्ञवल्क्य वेद वा अहं तं पुरुषं सर्वस्यात्मनः परायणं यमात्थ ।य एवासावादित्ये पुरुषः स एषः ।वदैव शाकल्य तस्य का देवतेति ।सत्यमिति होवाच

3.9.13आकश एव यस्यायतनं श्रोत्रं लोको मनो ज्योतिर्यो वै तं पुरुषं विद्यात्सर्वस्यात्मनः परायणं स वै वेदिता स्यात् ।याज्ञवल्क्य वेद वा अहं तं पुरुषं सर्वस्यात्मनः परायणं यमात्थ ।य एवायं श्रौतः प्रातिश्रुत्कः पुरुषः स एष ।वदैव शाकल्य तस्य का देवतेति ।दिश इति होवच

3.9.14तम एव यस्यायतनं हृदयं लोको मनो ज्योतिर्यो वै तं पुरुषं विद्यात्सर्वस्यात्मनः परायणं स वै वेदिता स्यात् ।याज्ञवल्क्य वेद वा अहं तं पुरुषं सर्वस्यात्मनः परायणं यमात्थ ।य एवायं छायामयः पुरुषः स एषः ।वदैव शाकल्य तस्य का देवतेति ।मृत्युरिति होवाच

3.9.15रूपाण्येव यस्यायतनं हृदयं लोको मनो ज्योतिर्यो वै तं पुरुषं विद्यात्सर्वस्यात्मनः परायणं स वै वेदिता स्यात् ।याज्ञवल्क्य वेद वा अहं तं पुरुषं सर्वस्यात्मनः परायणं यमात्थ ।य एवायमादर्शे पुरुषः स एषः ।वदैव शाकल्य तस्य का देवतेति ।सत्यमिति होवाच

3.9.16आप एव यस्यायतनं हृदयं लोको मनो ज्योतिर्यो वै तं पुरुषं विद्यात्सर्वस्यात्मनः परायणं स वै वेदिता स्यात् ।याज्ञवल्क्य वेद वा अहं तं पुरुषं सर्वस्यात्मनः परायणं यमात्थ ।य एवायं अप्सु पुरुषः स एषः ।वदैव शाकल्य तस्य का देवतेति ।वरुण इति होवाच

3.9.17रेत एव यस्यायतनं हृदयं लोको मनो ज्योतिर्यो वै तं पुरुषं विद्यात्सर्वस्यात्मनः परायणं स वै वेदिता स्यात् ।याज्ञवल्क्य वेद वा अहं तं पुरुषं सर्वस्यात्मनः परायणं यमात्थ ।य एवायं पुत्रमयः पुरुषः स एषः ।वदैव शाकल्य तस्य का देवतेति ।प्रजापतिरिति होवाच

3.9.18शाकल्येति होवाच याज्ञवल्क्यः ।त्वां स्विदिमे ब्राह्मणा अङ्गारावक्षयणमक्रता३ इति

3.9.19याज्ञवल्क्येति होवाच शाकल्यः ।यदिदं कुरुपञ्चालानां ब्राह्मनानत्यवादीः किं ब्रह्म विद्वानिति ।दिशो वेद सदेवाः सप्रतिष्ठा इति ।यद्दिशो वेत्थ सदेवाः सप्रतिष्ठाः

3.9.20किंदेवतोऽस्यां प्राच्यां दिश्यसीति ।आदित्यदेवत इति ।स आदित्यः कस्मिन् प्रतिष्ठित इति ।चक्षुषीति ।कस्मिन्नु चक्षुः प्रतिष्ठितमिति ।रूपेष्विति ।चक्षुषा हि रूपाणि पश्यति ।कस्मिन्नु रूपाणि प्रतिष्ठितानीति ।हृदय इति होवाच ।हृदयेन हि रूपाणि जानाति ।हृदये ह्येव रूपाणि प्रतिष्ठितानि भवन्तीति ।एवमेवैतद्याज्ञवल्क्य

3.9.21किंदेवतोऽस्यां दक्षिणायां दिश्यसीति ।यमदेवत इति ।स यमः कस्मिन् प्रतिष्ठित इति ।यज्ञ इति ।कस्मिन्नु यज्ञः प्रतिष्ठित इति ।दक्षिणायामिति ।कस्मिन्नु दक्षिणा प्रतिष्ठितेति ।श्रद्धायामिति ।यदा ह्येव श्रद्धत्तेऽथ दक्षिणां ददाति ।श्रद्धायां ह्येव दक्षिणा प्रतिष्ठितेति ।कस्मिन्नु श्रद्धा प्रतिष्ठितेति ।हृदय इति होवाच ।हृदयेन हि श्रद्धाम् ।हृदये ह्येव श्रद्धा प्रतिष्ठिता भवतीति ।एवमेवैतद्याज्ञवल्क्य

3.9.22किंदेवतोऽस्यां प्रतीच्यां दिश्यसीति ।वरुणदेवत इति ।स वरुणः कस्मिन् प्रतिष्ठित इति ।अप्स्विति ।कस्मिन्न्वापः प्रतिष्ठिता इति ।रेतसीति ।कस्मिन्नु रेतः प्रतिष्ठितमिति ।हृदय इति ।तस्मादपि प्रतिरूपं जातमाहुर्हृदयादिव सृप्तो हृदयादिव निर्मित इति ।हृदये ह्येव रेतः प्रतिष्ठितं भवतीति ।एवमेवैतद्याज्ञवल्क्य

3.9.23किंदेवतोऽस्यामुदीच्यां दिश्यसीति ।सोमदेवत इति ।स सोमः कस्मिन् प्रतिष्ठित इति ।दीक्षायामिति ।कस्मिन्नु दिक्षा प्रतिष्ठितेति ।सत्य इति ।तस्मादपि दीक्षितमाहुः सत्यं वदेति ।सत्ये ह्येव दीक्षा प्रतिष्ठितेति ।कस्मिन्नु सत्यं प्रतिष्ठितमिति ।हृदय इति होवाच ।हृदयेन हि सत्यं जानाति ।हृदये ह्येव सत्यं प्रतिष्ठितं भवतीति ।एवमेवैतद्याज्ञवल्क्य

3.9.24किंदेवतोऽस्यां ध्रुवायां दिश्यसीति ।अग्निदेवत इति ।सोऽग्निः कस्मिन् प्रतिष्ठित इति ।वाचीति ।कस्मिन्नु वाक्प्रतिष्ठितेति ।हृदय इति ।कस्मिन्नु हृदयं प्रतिष्ठितमिति

3.9.25अहल्लिकेति होवाच याज्ञवल्क्यः ।यत्रैतदन्यत्रास्मन्मन्यासै ।यद्ध्येतदन्यत्रास्मत्स्याच्छ्वानो वैनदद्युर्वयांसि वैनद्विमथ्नीरन्निति

3.9.26कस्मिन्नु त्वं चात्मा च प्रतिष्ठितौ स्थ इति ।प्राण इति ।कस्मिन्नु प्राणः प्रतिष्ठित इति ।अपान इति ।कस्मिन्न्वपानः प्रतिष्ठित इति ।व्यान इति ।कस्मिन्नु व्यानः प्रतिष्ठित इति ।उदान इति ।कस्मिन्नूदानः प्रतिष्ठित इति ।समान इति ।स एष नेति नेत्यात्मा ।अगृह्यो न हि गृह्यते ।अशीर्यो न हि शीर्यते ।असङ्गो न सज्यते ।असितो न व्यथते ।न रिष्यति ।एतान्यष्टावायतनान्यष्टौ लोका अष्टौ देवा अष्टौ पुरुषाः ।स यस्तान् पुरुषान्निरुह्य प्रत्युह्यात्यक्रामत्तं त्वौपनिषदं पुरुषं पृच्छामि ।तं चेन्मे न विवक्ष्यसि मूर्धा ते विपतिष्यतीति ।तं ह न मेने शाकल्यस्।तस्य ह मूर्धा विपपात ।अपि हास्य परिमोषिणोऽस्थीन्यपजह्रुरन्यन्मन्यमानाः

3.9.27अथ होवाच  ब्राह्मणा भगवन्तो यो वः कामयते स मा पृच्छतु ।सर्वे वा मा पृच्छत ।यो वः कामयते तं वः पृच्छामि सर्वान् वा वः पृच्छामीति ।ते ह ब्राह्मणा न दधृषुः

3.9.29तान् हैतैः श्लोकैः पप्रच्छयथा वृक्षो वनस्पतिस्तथैव पुरुषोऽमृषा ।तस्य लोमानि पर्णानि त्वगस्योत्पाटिका बहिः

3.9.30त्वच एवास्य रुधिरं प्रस्यन्दि त्वच उत्पटः ।तस्मात्तदातृण्णात्प्रैति रसो वृक्षादिवाहतात्

3.9.31मांसान्यस्य शकराणि किनाटं स्नाव तत्स्थिरम् ।अस्थीन्यन्तरतो दारुणि मज्जा मज्जोपमा कृता

3.9.32यद्वृक्षो वृक्णो रोहति मूलान्नवतरः पुनः ।मर्त्यः स्विन्मृत्युना वृक्णः कस्मान्मूलात्प्ररोहति

3.9.33रेतस इति मा वोचत जीवतस्तत्प्रजायते ।धानारुह इव वै वृक्षोऽञ्जसा प्रेत्य सम्भवः

3.9.34यत्समूलमावृहेयुर्वृक्षं न पुनराभवेत् ।मर्त्यः स्विन्मृत्युना वृक्णः कस्मान्मूलात्प्ररोहति

3.9.35जात एव न जायते को न्वेनं जनयेत्पुनः ।

3.9.36विज्ञानमानन्दं ब्रह्म रातिर्दातुः परायणम्तिष्ठमानस्य तद्विद इति

Section 4
1
4.1.1जनको ह वैदेह आसां चक्रे ।अथ ह याज्ञवल्क्य आवव्राज ।तं होवाच  याज्ञवल्क्य किमर्थमचारीः पशूनिच्छनण्वन्तानीति ।उभयमेव संराडिति होवाच

4.1.2यत्ते कश्चिदब्रवीत्तच्छृणवामेति ।अब्रवीन्मे जित्वा शैलिनिः  वाग्वै ब्रह्मेति ।यथा मातृमान् पितृमानाचार्यवान् ब्रूयात्तथा तच्छैलिनिरब्रवीद्वाग्वै ब्रह्मेति ।अवदतो हि किं स्यादिति ।अब्रवीत्तु ते तस्यायतनं प्रतिष्ठाम् ।न मेऽब्रवीदिति ।एकपाद्वा एतत्सम्राडिति ।स वै नो ब्रूहि याज्ञवल्क्य ।वागेवायतनमाकाशः प्रतिष्ठा प्रज्ञेत्येनदुपासीत ।का प्रज्ञता याज्ञवल्क्य ।वागेव सम्राडिति होवाच ।वाचा वै सम्राड्बन्धुः प्रज्ञायते ।ऋग्वेदो यजुर्वेदः सामवेदोऽथर्वाङ्गिरस इतिहासः पुराणं विद्या उपनिषदः श्लोकाः सूत्राण्यनुव्याख्यानानि व्याख्यानानीष्टं हुतमाशितं पायितमयं च लोकः परश्च लोकः सर्वाणि च भूतानि वाचैव संराट्प्रज्ञायन्ते ।वाग्वै सम्राट्परमं ब्रह्म ।नैनं वाग्जहाति ।सर्वाण्येनं भूतान्यभिक्षरन्ति ।देवो भूत्वा देवानप्येति ।य एवं विद्वानेतदुपास्ते ।हस्त्यृषभं सहस्रं ददामीति होवाच जनको वैदेहः ।स होवाच याज्ञवल्क्यः  पिता मेऽमन्यत नाननुशिष्य हरेतेति

4.1.3यदेव ते कश्चिदब्रवीत्तच्छृणवामेति ।अब्रवीन्म उदङ्कः शौल्बायनः ।प्राणो वै ब्रह्मेति ।यथा मातृमान् पितृमानाचार्यवान् ब्रूयात्तथा तच्छौल्बायनोऽब्रवीत्प्राणो वै ब्रह्मेति ।अप्राणतो हि किं स्यादिति ।अब्रवीत्तु ते तस्यायतनं प्रतिष्ठाम् ।न मेऽब्रवीदिति ।एकपाद्वा एतत्सम्राडिति ।स वै नो ब्रूहि याज्ञवल्क्य ।प्राण एवायतनमाकाशः प्रतिष्ठा ।प्रियमित्येनदुपासीत ।का प्रियता याज्ञवल्क्य ।प्राण एव सम्राडिति होवाच ।प्राणस्य वै सम्राट्कामायायाज्यं याजयति ।अप्रतिगृह्यस्य प्रतिगृह्णाति ।अपि तत्र वधाशङ्का भवति यां दिशमेति प्राणस्यैव सम्राट्कामाय ।प्राणो वै सम्राट्परमं ब्रह्म ।नैनं प्राणो जहाति ।सर्वाण्येनं भूतान्यभिक्षरन्ति ।देवो भूत्वा देवानप्येति ।य एवं विद्वानेतदुपास्ते ।हस्त्यृषभं सहस्रं ददामीति होवाच जनको वैदेहह् ।स होवाच याज्ञवल्क्यः  पिता मेऽमन्यत नाननुशिष्य हरेतेति

4.1.4यदेव ते कश्चिदब्रवीत्तच्छृणवामेति ।अब्रवीन्मे बर्कुर्वार्ष्णः ।चक्षुर्वै ब्रह्मेति ।यथा मातृमान् पितृमानाचार्यवान् ब्रूयात्तथा तद्वार्ष्णोऽब्रवीच्चक्षुर्वै ब्रह्मेति ।अपश्यतो हि किं स्यादिति ।अब्रवीत्तु ते तस्यायतनं प्रतिष्ठाम् ।न मेऽब्रवीदिति ।एकपाद्वा एतत्सम्राडिति ।स वै नो ब्रूहि याज्ञवल्क्य ।चक्षुरेवायतनमाकाशः प्रतिष्ठा ।सत्यमित्येतदुपासीत ।का सत्यता याज्ञवल्क्य ।चक्षुरेव सम्राडिति होवाच ।चक्षुषा वै सम्राट्पश्यन्तमाहुरद्राक्षीरिति ।स आहाद्राक्षमिति तत्सत्यं भवति ।चक्षुर्वै सम्राट्परमं ब्रह्म ।नैनं चक्षुर्जहाति ।सर्वाण्येनं भूतान्यभिक्षरन्ति ।देवो भूत्वा देवानप्येति ।य एवं विद्वानेतदुपास्ते ।हस्त्यृषभं सहस्रं ददामीति होवाच जनको वैदेहः ।स होवाच याज्ञवल्क्यः  पिता मेऽमन्यत नाननुशिष्य हरेतेति

4.1.5यदेव ते कश्चिदब्रवीत्तच्छृणवामेति ।अब्रवीन्मे गर्दभीविपीतो भारद्वाजः ।श्रोत्रं वै ब्रह्मेति ।यथा मातृमान् पितृमानाचार्यवान् ब्रूयात्तथा तद्भारद्वाजोऽब्रवीच्छ्रोत्रं वै ब्रह्मेति ।अशृण्वतो हि किं स्यादिति ।अब्रवीत्तु ते तस्यायतनं प्रतिष्ठाम् ।न मेऽब्रवीदिति ।एकपाद्वा एतत्सम्राडिति ।स वै नो ब्रूहि याज्ञवल्क्य ।श्रोत्रमेवायतनमाकाशः प्रतिष्ठानन्तमित्येनदुपासीत ।कानन्तता याज्ञवल्क्य ।दिश एव सम्राडिति होवाच ।तस्माद्वै सम्राडपि यां काञ्च दिशं गच्छति नैवास्या अन्तं गच्छति ।अनन्ता हि दिशः ।दिशो वै सम्राट्श्रोत्रम् ।श्रोत्रं वै सम्राट्परमं ब्रह्म ।नैनं श्रोत्रं जहाति ।सर्वाण्येनं भूतान्यभिक्षरन्ति ।देवो भूत्वा देवानप्येति ।य एवं विद्वानेतदुपास्ते ।हस्त्यृषभं सहस्रं ददामीति होवाच जनको वैदेहः ।स होवाच याज्ञवल्क्यः  पिता मेऽमन्यत नाननुशिष्य हरेतेति

4.1.6यदेव ते कश्चिदब्रवीत्तच्छृणवामेति ।अब्रवीन्मे सत्यकामो जाबालः  मनो वै ब्रह्मेति ।यथा मातृमान् पितृमानाचार्यवान् ब्रूयात्तथा तज्जाबालोऽब्रवीन्मनो वै ब्रह्मेति ।अमनसो हि किं स्यादिति ।अब्रवीत्तु ते तस्यायतनं प्रतिष्ठाम् ।न मेऽब्रवीदिति ।एकपाद्वा एतत्सम्राडिति ।स वै नो ब्रूहि याज्ञावल्क्य ।मन एवायतनमाकाशः प्रतिष्ठानन्द इत्येनदुपासीत ।कानन्दता याज्ञवल्क्य ।मन एव सम्राडिति होवाच मनसा वै सम्राट्स्त्रियमभि हार्यति तस्यां प्रतिरूपः पुत्रो जायते ।स आनन्दः ।मनो वै सम्राट्परमं ब्रह्म ।नैनं मनो जहाति ।सर्वाण्येनं भूतान्यभिक्षरन्ति ।देवो भूत्वा देवानप्येति ।य एवं विद्वानेतदुपास्ते ।हस्त्यृषभं सहस्रं ददामीति होवाच जनको वैदेहः ।स होवाच याज्ञवल्क्यः  पिता मेऽमन्यत नाननुशिष्य हरेतेति

4.1.7यदेव ते कश्चिदब्रवीत्तच्छृणवामेति ।अब्रवीन्मे विदग्धः शाकल्यः ।हृदयं वै ब्रह्मेति ।यथा मातृमान् पितृमानाचार्यवान् ब्रूयात्तथा तच्छाकल्योऽब्रवीद्धृदयं वै ब्रह्मेति ।अहृदयस्य हि किं स्यादिति ।अब्रवीत्तु ते तस्यायतनं प्रतिष्ठाम् ।न मेऽब्रवीदिति ।एकपाद्वा एतत्सम्राडिति ।स वै नो ब्रूहि याज्ञवल्क्य ।हृदयमेवायतनमाकाशः प्रतिष्ठा ।स्थितिरित्येनदुपासीत ।का स्थितिता याज्ञवल्क्य ।हृदयमेव सम्राडिति होवाच ।हृदयं वै सम्राट्सर्वेषां भूतानामायतनम् ।हृदयं वै सम्राट्सर्वेषां भूतानां प्रतिष्ठा ।हृदये ह्येव सम्राट्सर्वाणि भूतानि प्रतिष्ठितानि भवन्ति ।हृदयं वै सम्राट्परमं ब्रह्म ।नैनं हृदयं जहाति ।सर्वाण्येनं भूतान्यभिक्षरन्ति ।देवो भूत्वा देवानप्येति ।य एवं विद्वानेतदुपास्ते ।हस्त्यृषभं सहस्रं ददामीति होवाच जनको वैदेहः ।स होवाच याज्ञवल्क्यः  पिता मेऽमन्यत नाननुशिष्य हरेतेति

Section 4
2
4.2.1जनको ह वैदेहः कूर्चादुपावसर्पन्नुवाच  नमस्तेऽस्तु याज्ञवल्क्य ।अनु मा शाधीति ।स होवाच यथा वै सम्राण्महान्तमध्वानमेष्यन् रथं वा नावं वा समाददीतैवमेवैताभिरुपनिषद्भिः समाहितात्मासि ।एवं वृन्दारक आढ्यः सन्नधीतवेद उक्तोपनिषत्क इतो विमुच्यमानः क्व गमिष्यसीति ।नाहं तद्भगवन् वेद यत्र गमिष्यामीति ।अथ वै तेऽहं तद्वक्ष्यामि यत्र गमिष्यसीति ।ब्रवीतु भगवानिति

4.2.2इन्धो ह वै नामैष योऽयं दक्षिणेऽक्षन् पुरुषः ।तं वा एतमिन्धं सन्तमिन्द्र इत्याचक्षते परोक्षेणैव ।परोक्षप्रिया इव हि देवाः प्रत्यक्षद्विषः

4.2.3अथैतद्वामेऽक्षणि पुरुषरूपमेषास्य पत्नी विराट् ।तयोरेष संस्तावो य एषोऽन्तर्हृदय आकाशः ।अथैनयोरेतदन्नं य एषोऽन्तर्हृदये लोहितपिण्डः ।अथैनयोरेतत्प्रावरणं यदेतदन्तर्हृदये जालकमिव ।अथैनयोरेषा सृतिः संचरणी यैषा हृदयादूर्ध्वा नाड्युच्चरति ।यथा केशः सहस्रधा भिन्न एवमस्यैता हिता नाम नाड्योऽन्तर्हृदये प्रतिष्ठिता भवन्ति ।एताभिर्वा एतदास्रवदास्रवति ।तस्मादेष प्रविविक्ताहारतर इव भवत्यस्माच्छारीरादात्मनः

4.2.4तस्य प्राची दिक्प्राञ्चः प्राणाः ।दक्षिणा दिग्दक्षिणे प्राणाः ।प्रतीची दिक्प्रत्यञ्चः प्राणाः ।उदीची दिगुदञ्चः प्राणाः ।ऊर्ध्वा दिगूर्ध्वाः प्राणाः ।अवाची दिगवाञ्चः प्राणाः ।सर्वा दिशः सर्वे प्राणाः ।स एष नेति नेत्यात्मा ।अगृह्यो न हि गृह्यते ।अशीर्यो न हि शीर्यते ।असङ्गो न हि सज्यते ।असितो न व्यथते ।न रिष्यति ।अभयं वै जनक प्राप्तोऽसीति होवाच याज्ञवल्क्यः ।स होवाच जनको वैदेहोऽभयं त्वा गच्छताद्याज्ञवल्क्य यो नो भगवन्नभयं वेदयसे ।नमस्तेऽस्तु ।इमे विदेहा अयमहमस्मीति

Section 4
3
4.3.1जनकं ह वैदेहं याज्ञवल्क्यो जगाम ।समेनेन वदिष्य इति ।अथ ह यज्जनकश्च वैदेहो याज्ञवल्क्यश्चाग्निहोत्रे समूदाते ।तस्मै ह याज्ञवल्क्यो वरं ददौ ।स ह कामप्रश्नमेव वव्रे ।तं हास्मै ददौ ।तं ह सम्राडेव पूर्वः पप्रच्छ

4.3.2याज्ञवल्क्य किंज्योतिरयं पुरुष इति ।आदित्यज्योतिः सम्राडिति होवाच ।आदित्येनैवायं ज्योतिषास्ते पल्ययते कर्म कुरुते विपल्येतीति ।एवमेवैतद्याज्ञवल्क्य

4.3.3अस्तमित आदित्ये याज्ञवल्क्य किंज्योतिरेवायं पुरुष इति ।चन्द्रमा एवास्य ज्योतिर्भवतीति ।चन्द्रमसैवायं ज्योतिषास्ते पल्ययते कर्म कुरुते विपल्येतीति ।एवमेवैतद्याज्ञवल्क्य

4.3.4अस्तमित आदित्ये याज्ञवल्क्य चन्द्रमस्यस्तमिते किंज्योतिरेवायं पुरुष इति ।अग्निरेवास्य ज्योतिर्भवतीति ।अग्निनैव ज्योतिषास्ते पल्ययते कर्म कुरुते विपल्येतीति ।एवमेवैतद्याज्ञवल्क्य

4.3.5अस्तमित आदित्ये याज्ञवल्क्य चन्द्रमस्यस्तमिते शान्तेऽग्नौ किंज्योतिरेवायं पुरुष इति ।वागेवास्य ज्योतिर्भवतीति ।वाचैवायं ज्योतिषास्ते पल्ययते कर्म कुरुते विपल्येति ।तस्माद्वै सम्राडपि यत्र स्वः पाणिर्न विनिर्ज्ञायतेऽथ यत्र वागुच्चरत्युपैव तत्र न्येतीति ।एवमेवैतद्याज्ञवल्क्य

4.3.6अस्तमित आदित्ये याज्ञवल्क्य चन्द्रमस्यस्तमिते शान्तेऽग्नौ शान्तायां वाचि किंज्योतिरेवायं पुरुष इति ।आत्मैवास्य ज्योतिर्भवतीति ।आत्मनैवायं ज्योतिषास्ते पल्ययते कर्म कुरुते विपल्येतीति

4.3.7कतम आत्मेति  योऽयं विज्ञानमयः प्राणेषु हृद्यन्तर्ज्योतिः पुरुषः ।स समानः सन्नुभौ लोकावनुसंचरति ध्यायतीव लेलायतीव ।स हि स्वप्नो भूत्वेमं लोकमतिक्रामति मृत्यो रूपाणि

4.3.8स वा अयं पुरुषो जायमानः शरीरमभिसम्पद्यमानः पाप्मभिः संसृज्यते ।स उत्क्रामन्म्रियमाणः पाप्मनो विजहाति

4.3.9तस्य वा एतस्य पुरुषस्य द्वे एव स्थाने भवतः ।इदं च परलोकस्थानं च ।सन्ध्यं तृतीयं स्वप्नस्थानम् ।तस्मिन्सन्ध्ये स्थाने तिष्ठनुभे स्थाने पश्यतीदं च परलोकस्थानं च ।अथ यथाक्रमोऽयं परलोकस्थाने भवति ।तमाक्रममाक्रम्योभयान् पाप्मन आनन्दांश्च पश्यति ।स यत्र प्रस्वपित्यस्य लोकस्य सर्वावतो मात्रामपादाय स्वयं विहत्य स्वयं निर्माय स्वेन भासा स्वेन ज्योतिषा प्रस्वपिति ।अत्रायं पुरुषः स्वयंज्योतिर्भवति

4.3.10न तत्र रथा न रथयोगा न पन्थानो भवन्ति ।अथ रथान् रथयोगान् पथः सृजते ।न तत्रानन्दा मुदः प्रमुदो भवन्ति ।अथानन्दान्मुदः प्रमुदः सृजते ।न तत्र वेशान्ताः पुष्करिण्यः स्रवन्त्यो भवन्ति ।अथ वेशान्तान् पुष्करिणीः स्रवन्तीः सृजते ।स हि कर्ता

4.3.11तदेते श्लोका भवन्तिस्वप्नेन शारीरमभिप्रहत्यासुप्तः सुप्तानभिचाकशीति ।शुक्रमादाय पुनरैति स्थानं हिरण्मयःपुरुष एकहंसः

4.3.12प्राणेन रक्षन्नवरं कुलायं बहिष्कुलायादमृतश्चरित्वा ।स ईयतेऽमृतो यत्रकामं हिरण्मयः पुरुष एकहंसः

4.3.13स्वप्नान्त उच्चावचमीयमानो रूपाणि देवः कुरुते बहूनि ।उतेव स्त्रीभिः सह मोदमानो जक्षदुतेवापि भयानि पश्यन्

4.3.14आराममस्य पश्यन्ति न तं पश्यति कश्चनेति ।तं नायतं बोधयेदित्याहुः ।दुर्भिषज्यं हास्मै भवति यमेष न प्रतिपद्यते ।अथो खल्वाहुर्जागरितदेश एवास्यैस इति ।यानि ह्येव जाग्रत्पश्यति तानि सुप्त इति ।अत्रायं पुरुषः स्वयंज्योतिर्भवति ।सोऽहं भगवते सहस्रं ददामि ।अत ऊर्ध्वं विमोक्षाय ब्रूहीति

4.3.15स वा एष एतस्मिन् संप्रसादे रत्वा चरित्वा दृष्ट्वैव पुण्यं च पापं च पुनः प्रतिन्यायं प्रतियोन्याद्रवति स्वप्नायैव ।स यत्तत्र किञ्चित्पश्यत्यनन्वागतस्तेन भवति ।असङ्गो ह्ययं पुरुष इति ।एवमेवैतत्याज्ञवल्क्य ।सोऽहं भगवते सहस्रं ददामि ।अत ऊर्ध्वं विमोक्षायैव ब्रूहीति

4.3.16स वा एष एतस्मिन् स्वप्ने रत्वा चरित्वा दृष्ट्वैव पुण्यं च पापं च पुनः प्रतिन्यायं प्रतियोन्याद्रवति बुद्धान्तायैव ।स यत्तत्र किञ्चित्पश्यत्यनन्वागतस्तेन भवति ।असङ्गो ह्ययं पुरुष इति ।एवमेवैतत्याज्ञवल्क्य ।सोऽहं भगवते सहस्रं ददामि ।अत ऊर्ध्वं विमोक्षायैव ब्रूहीति

4.3.17स वा एष एतस्मिन् बुद्धान्ते रत्वा चरित्वा दृष्ट्वैव पुण्यं च पापं च पुनः प्रतिन्यायं प्रतियोन्याद्रवति स्वप्नान्तायैव

4.3.18तद्यथा महामत्स्य उभे कूले अनुसंचरति पूर्वं चापरं च ।एवमेवायं पुरुष एतावुभावन्तावनुसंचरति स्वप्नान्तं च बुद्धान्तं च

4.3.19तद्यथास्मिन्नाकाशे श्येनो वा सुपर्णो वा विपरिपत्य श्रान्तः संहत्य पक्षौ संलयायैव ध्रियते ।एवमेवायं पुरुष एतस्मा अन्ताय धवति ।यत्र सुप्तो न कं चन कामं कामयते न कं चन स्वप्नं पश्यति

4.3.20ता वा अस्यैता हिता नाम नाड्यो यथा केशः सहस्रधा भिन्नस्तावताणिम्ना तिष्ठन्ति ।शुक्लस्य नीलस्य पिङ्गलस्य हरितस्य लोहितस्य पूर्णाः ।अथ यत्रैनं घ्नन्तीव जिनन्तीव हस्तीव विच्छाययति गर्तमिव पतति ।यदेव जाग्रद्भयं पश्यति तदत्राविद्यया मन्यते ।अथ यत्र देव इव राजेवाहमेवेदं सर्वोऽस्मीति मन्यते ।सोऽस्य परमो लोकः

4.3.21तद्वा अस्यैतदतिच्छन्दोऽपहतपाप्माभयं रूपम् ।तद्यथा प्रियया स्त्रिया संपरिष्वक्तो न बाह्यं किं चन वेद नान्तरम् ।एवमेवायं पुरुषः प्राज्ञेनात्मना संपरिष्वक्तो न बाह्यं किं चन वेद नान्तरम् ।तद्वा अस्यैतदाप्तकाममात्मकाममकामं रूपं शोकान्तरम्

4.3.22अत्र पितापिता भवति मातामाता लोका अलोका देवा अदेवा वेदा अवेदाः ।अत्र स्तेनोऽस्तेनो भवति भ्रूणहाभ्रूणहा चाण्ड्यालोऽचण्ड्यालः पौल्कसोऽपौल्कसः श्रमणोऽश्रमणस्तापसोऽतापसः ।अनन्वागतं पुण्येनानन्वागतं पापेन ।तीर्णो हि तदा सर्वाञ्शोकान् हृदयस्य भवति

4.3.23यद्वै तन्न पश्यति पश्यन् वै तन्न पश्यति ।न हि द्रष्टुर्दृष्टेर्विपरिलोपो विद्यतेऽविनाशित्वान् ।न तु तद्द्वितीयमस्ति ततोऽन्यद्विभक्तं यत्पश्येत्

4.3.24यद्वै तन्न जिघ्रति जिघ्रन् वै तन्न जिघ्रति ।न हि घ्रातुर्घ्रातेर्विपरिलोपो विद्यतेऽविनाशित्वात् ।न तु तद्द्वितीयमस्ति ततोऽन्यद्विभक्तं यज्जिघ्रेत्

4.3.25यद्वै तन्न रसयति रसयन् वै तन्न रसयति ।न हि रसयितू रसयतेर्विपरिलोपो विद्यतेऽविनाशित्वात् ।न तु तद्द्वितीयमस्ति ततोऽन्यद्विभक्तं यद्रसयेत्

4.3.26यद्वै तन्न वदति वदन् वै तन्न वदति ।न हि वक्तुर्वक्तेर्विपरिलोपो विद्यतेऽविनाशित्वात् ।न तु तद्द्वितीयमस्ति ततोऽन्यद्विभक्तं यद्वदेत्

4.3.27यद्वै तन्न शृणोति शृण्वन् वै तन्न शृणोति ।न हि श्रोतुः श्रुतेर्विपरिलोपो विद्यतेऽविनाशित्वात् ।न तु तद्द्वितीयमस्ति ततोऽन्यद्विभक्तं यच्छृणुयात्

4.3.28यद्वै तन्न मनुते मन्वानो वै तन्न मनुते ।न हि मन्तुर्मतेर्विपरिलोपो विद्यतेऽविनाशित्वात् ।न तु तद्द्वितीयमस्ति ततोऽन्यद्विभक्तं यन्मन्वीत

4.3.29यद्वै तन्न स्पृशति स्पृशन् वै तन्न स्पृशति ।न हि स्प्रष्टुः स्पृष्टेर्विपरिलोपो विद्यतेऽविनाशित्वात् ।न तु तद्द्वितीयमस्ति ततोऽन्यद्विभक्तं यत्स्पृशेत्

4.3.30यद्वै तन्न विजानाति विजानन् वै तन्न विजानाति ।न हि विज्ञातुर्विज्ञातेर्विपरिलोपो विद्यतेऽविनाशित्वात् ।न तु तद्द्वितीयमस्ति ततोऽन्यद्विभक्तं यद्विजानीयात्

4.3.31यत्र वा अन्यदिव स्यात्तत्रान्योऽन्यत्पश्येदन्योऽन्यज्जिघ्रेदन्योऽन्यद्रसयेदन्योऽन्यद्वदेदन्योऽन्यच्छृणुयादन्योऽन्यन्मन्वीतान्योऽन्यत्स्पृशेदन्योऽन्यद्विजानीयात्

4.3.32सलिल एको द्रष्टाद्वैतो भवति ।एष ब्रह्मलोकः सम्राट् ।इति हैनमनुशशास याज्ञवल्क्यः ।एषास्य परमा गतिः ।एषास्य परमा संपत् ।एषोऽस्य परमो लोकः ।एषोऽस्य परम आनन्दः ।एतस्यैवानन्दस्यान्यानि भूतानि मात्रामुपजीवन्ति

4.3.33स यो मनूष्याणां राद्धः समृद्धो भवत्यन्येषामधिपतिः सर्वैर्मानुष्यकैर्भोगैः सम्पन्नतमः स मनुष्याणां परम आनन्दः ।अथ ये शतं मनुष्याणामानन्दाः स एकः पितॄणां जितलोकानामानन्दः ।अथ ये शतं पितॄणां जितलोकानामानन्दाः स एको गन्धर्वलोक आनन्दः ।अथ ये शतं गन्धर्वलोक आनन्दाः स एकः कर्मदेवानामानन्दो ये कर्मणा देवत्वमभिसम्पद्यन्ते ।अथ ये शतं कर्मदेवानामानन्दाः स एक आजानदेवानामानन्दः ।यश्च श्रोत्रियोऽवृजिनोऽकामहतः ।अथ ये शतमाजानदेवानामानन्दाः स एकः प्रजापतिलोक आनन्दः ।यश्च श्रोत्रियोऽवृजिनोऽकामहतः ।अथ ये शतं प्रजापतिलोक आनन्दाः स एको ब्रह्मलोक आनन्दः ।यश्च श्रोत्रियोऽवृजिनोऽकामहतः ।अथैष एव परम आनन्दः ।एष ब्रह्मलोकः सम्राट् ।इति होवाच याज्ञवल्क्यः ।सोऽहं भगवते सहस्रं ददामि ।अत ऊर्ध्वं विमोक्षायैव ब्रूहीति ।अत्र ह याज्ञवल्क्यो बिभयां चकार  मेधावी राजा सर्वेभ्यो मान्तेभ्य उदरौत्सीदिति

4.3.34स वा एष एतस्मिन् स्वप्नान्ते रत्वा चरित्वा दृष्ट्वैव पुण्यं च पापं च पुनः प्रतिन्यायं प्रतियोन्याद्रवति बुद्धान्तायैव

4.3.35तद्यथानः सुसमाहितमुत्सर्जं यायादेवमेवायं शारीर आत्मा प्राज्ञेनात्मनान्वारूढ उत्सर्जं याति ।यत्रैतदूर्ध्वोच्छ्वासी भवति

4.3.36स यत्रायमणिमानं न्येति जरया वोपतपता वाणिमानं निगच्छति ।तद्यथाम्रं वोदुम्बरं वा पिप्पलं वा बन्धनात्प्रमुच्यते ।एवमेवायं पुरुष एभ्योऽङ्गेभ्यः संप्रमुच्य पुनः प्रतिन्यायं प्रतियोन्याद्रवति प्राणायैव

4.3.37तद्यथा राजानमायन्तमुग्राः प्रत्येनसः सूतग्रामण्योऽन्नैः पानैरवसथैः प्रतिकल्पन्तेऽयमायात्ययमागच्छतीति ।एवं हैवंविदं सर्वाणि भूतानि प्रतिकल्पन्त इदं ब्रह्मायातीदमागच्छतीति

4.3.38तद्यथा राजानं प्रयियासन्तमुग्राः प्रत्येनसः सूतग्रामण्योऽभिसमायन्ति ।एवमेवेममात्मानमन्तकाले सर्वे प्राणा अभिसमायन्ति ।यत्रैतदूर्ध्वोच्छ्वासी भवति

Section 4
4
4.4.1स यत्रायमात्माबल्यं न्येत्य संमोहमिव न्येति ।अथैनमेते प्राणा अभिसमायन्ति ।स एतास्तेजोमात्राः समभ्याददानो हृदयमेवान्ववक्रामति ।स यत्रैष चाक्षुषः पुरुषः पराङ्पर्यावर्तते ।अथारूपज्ञो भवति

4.4.2एकीभवति न पश्यतीत्याहुः ।एकीभवति न जिघ्रतीत्याहुः ।एकीभवति न रसयतीत्याहुः ।एकीभवति न वदतीत्याहुः ।एकीभवति न शृणोतीत्याहुः ।एकीभवति न मनुत इत्याहुः ।एकीभवति न स्पृशतीत्याहुः ।एकीभवति न विजानातीत्याहुः ।तस्य हैतस्य हृदयस्याग्रं प्रद्योतते ।तेन प्रद्योतेनैष आत्मा निष्क्रामति ।चक्षुष्टो वा मूर्ध्नो वान्येभ्यो वा शरीरदेशेभ्यः ।तमुत्क्रामन्तं प्राणोऽनूत्क्रामति ।प्राणमनूत्क्रामन्तं सर्वे प्राणा अनूत्क्रामन्ति ।सविज्ञनो भवति ।संजानमेवान्ववक्रामति ।तं विद्याकर्मणी समन्वारभेते पूर्वप्रज्ञा च

4.4.3तद्यथा तृणजलायुका तृणस्यान्तं गत्वान्यमाक्रममाक्रम्यात्मानमुपसंहरति ।एवमेवायमात्मेदं शरीरं निहत्याविद्यां गमयित्वान्यमाक्रममाक्रम्यात्मानमुपसंहरति

4.4.4तद्यथा पेशस्कारी पेशसो मात्रामपादायान्यन्नवतरं कल्याणतरं रूपं तनुते ।एवमेवायमात्मेदं शरीरं निहत्याविद्यां गमयित्वान्यन्नवतरं कल्याणतरं रूपं कुरुते ।पित्र्यं वा गान्धर्वं वा दैवं वा प्राजापत्यं वा ब्राह्मं वान्येषां वा भूतानाम्

4.4.5स वा अयमात्मा ब्रह्म विज्ञानमयो मनोमयो प्राणमयश्चक्षुर्मयः श्रोत्रमयः पृथिवीमय आपोमयो वायुमय आकाशमयस्तेजोमयोऽतेजोमयः काममयोऽकाममयः क्रोधमयोऽक्रोधमयो धर्ममयोऽधर्ममयः सर्वमयः ।तद्यदेतदिदंमयोऽदोमय इति ।यथाकारी यथाचारी तथा भवति ।साधुकारी साधुर्भवति ।पापकारी पापो भवति ।पुण्यः पुण्येन कर्मणा पापः पापेन ।अथो खल्वाहुः  ।काममय एवायं पुरुष इति ।स यथाकामो भवति तत्क्रतुर्भवति ।यत्क्रतुर्भवति तत्कर्म कुरुते ।यत्कर्म कुरुते तदभिसंपद्यते

4.4.6तदेष श्लोको भवतितदेव सक्तः सह कर्मणैति लिङ्गं मनो यत्र निषक्तमस्य ।प्राप्यान्तं कर्मणस्तस्य यत्किञ्चेह करोत्ययम् ।तस्माल्लोकात्पुनरैत्यस्मै लोकाय कर्मणे ।इति नु कामयमानः ।अथाकामयमानो योऽकामो निष्काम आप्तकाम आत्मकामो न तस्य प्राणा उत्क्रामन्ति ।ब्रह्मैव सन् ब्रह्माप्येति

4.4.7तदेष श्लोको भवतियदा सर्वे प्रमुच्यन्ते कामा येऽस्य हृदि श्रिताः ।अथ मर्त्योऽमृतो भवत्यत्र ब्रह्म समश्नुत इति ।तद्यथाहिनिर्ल्वयनी वल्मीके मृता प्रत्यस्ता शयीत ।एवमेवेदं शरीरं शेते ।अथायमशरीरोऽमृतः प्राणो ब्रह्मैव तेज एव ।सोऽहं भगवते सहस्रं ददामीति होवाच जनको वैदेहः

4.4.8तदेते श्लोका भवन्तिअणुः पन्था विततः पुराणो मां स्पृष्टोऽनुवित्तो मयैव ।तेन धीरा अपियन्ति ब्रह्मविदः स्वर्गं लोकमित ऊर्ध्वं विमुक्ताः

4.4.9तस्मिञ्शुक्लमुत नीलमाहुः पिङ्गलं हरितं लोहितं च ।एष पन्था ब्रह्मणा हानुवित्तस्तेनैति ब्रह्मवित्पुण्यकृत्तैजसश्च

4.4.10अन्धं तमः प्रविशन्ति येऽविद्यामुपासते ।ततो भूय इव ते तमो य उ विद्यायां रताः

4.4.11अनन्दा नाम ते लोका अन्धेन तमसावृताः ।तांस्ते प्रेत्याभिगच्छत्यविद्वांसोऽबुधा जनाः

4.4.12आत्मानं चेद्विजानीयादयमस्मीति पुरुषः ।किमिच्छन् कस्य कामाय शरीरमनु संज्वरेत्

4.4.13यस्यानुवित्तः प्रतिबुद्ध आत्मास्मिन् संदेह्ये गहने प्रविष्टः ।स विश्वकृत्स हि सर्वस्य कर्ता तस्य लोकः स उ लोक एव

4.4.14इहैव सन्तोऽथ विद्मस्तद्वयं न चेदवेदिर्महती विनष्टिः ।ये तद्विदुरमृतास्ते भवन्त्यथेतरे दुःखमेवापियन्ति

4.4.15यदैतमनुपश्यत्यत्मानं देवमङ्जसा ।ईशानं भूतभव्यस्य न ततो विजुगुप्सते

4.4.16यस्मादर्वाक्संवत्सरोऽहोभिः परिवर्तते ।तद्देवा ज्योतिषां ज्योतिरायुर्होपासतेऽमृतम्

4.4.17यस्मिन् पञ्च पञ्चजना आकाशश्च प्रतिष्ठितः ।तमेव मन्य आत्मानं विद्वान् ब्रह्मामृतोऽमृतम्

4.4.18प्राणस्य प्राणमुत चक्षुषश्चक्षुरुत श्रोत्रस्य श्रोत्रं मनसो ये मनो विदुः ।ते निचिक्युर्ब्रह्म पुराणमग्र्यम्

4.4.19मनसैवानुद्रष्टव्यं नेह नानास्ति किं चन ।मृत्योः स मृत्युमाप्नोति य इह नानेव पश्यति

4.4.20एकधैवानुद्रष्टव्यमेतदप्रमयं ध्रुवम् ।विरजः पर आकाशादज आत्मा महान् ध्रुवः

4.4.21तमेव धीरो विज्ञाय प्रज्ञां कुर्वीत ब्राह्मणः ।नानुध्यायाद्बहूञ्छब्दान् वाचो विग्लापनं हि तदिति

4.4.22स वा एष महानज आत्मा योऽयं विज्ञानमयः प्राणेषु ।य एषोऽन्तर्हृदय आकाशस्तस्मिञ्छेते ।सर्वस्य वशी ।सर्वस्येशानः ।सर्वस्याधिपतिः ।स न साधुना कर्मणा भूयान् ।नो एवासाधुना कनीयान् ।एष सर्वेश्वरः ।एष भूताधिपतिः ।एष भूतपालः ।एष सेतुर्विधरण एषां लोकानामसंभेदाय ।तमेतं वेदानुवचनेन ब्राह्मणा विविदिषन्ति ब्रह्मचर्येन यज्ञेन दानेन तपसानाशकेन ।एतमेव विदित्वा मुनिर्भवति ।एतमेव प्रव्राजिनो लोकमिच्छन्तः प्रव्रजन्तिएतद्ध स्म वैतत्पूर्वेविद्वाँसः प्रजां न कामयन्तेकिं प्रजया करिष्यामो येषां नोऽयमात्मायम्लोकइति॥तेह स्म पुत्रैषणायाश्च वित्तैषणायाश्च लोकैषणायाश्च व्युत्थायाथ भिक्षाचर्यं चरन्ति ।याह्य् एवपुत्रैषणासावित्तैषणा ।यावित्तैषणासालोकैषणोभेह्य् एतेएषणे एवभवतः॥सएषनेति नेत्य् आत्मागृह्यो नहिगृह्यते ।अशीर्यो नहिशीर्यते ।असङ्गो न हि सज्यते ।असितो न व्यथते न रिष्यति ।अतः पापमकरवमित्यतः कल्याणमकरवमित्य् उभे उ हैवैषएतेतरतिसाध्वसाधुनीनैनं कृताकृते तपतः॥

4.4.23तदेतदृचाभ्युक्तम्एष नित्यो महिमा ब्राह्मणस्य न कर्मणा वर्धते नो कनीयान् ।तस्यैव स्यात्पदवित्तं विदित्वा न लिप्यते कर्मणा पापकेनेति ।तस्मादेवंविच्छान्तो दान्त उपरतस्तितिक्षुः समाहितो भूत्वात्मन्येवात्मानं पश्यति ।सर्वमात्मानं पश्यति ।नैनं पाप्मा तरति ।सर्वं पाप्मानं तरति ।नैनं पाप्मा तपति ।सर्वं पाप्मानं तपति ।विपापो विरजोऽविचिकित्सो ब्राह्मणो भवति ।एष ब्रह्मलोकः सम्राट् ।एनं प्रापितोऽसीति होवाच याज्ञवल्क्यः ।सोऽहं भगवते विदेहान् ददामि मां चापि सह दास्यायेति

4.4.24स वा एष महानज आत्मान्नादो वसुदानः ।विन्दते वसु य एवं वेद

4.4.25स वा एष महानज आत्माजरोऽमरोऽमृतोऽभयो ब्रह्म ।अभयं वै ब्रह्म ।अभयं हि वै ब्रह्म भवति य एवं वेद

Section 4
5
4.5.1अथ ह याज्ञवल्क्यस्य द्वे भार्ये बभूवतुर्मैत्रेयी च कात्यायनी च ।तयोर्ह मैत्रेयी ब्रह्मवादिनी बभूव ।स्त्रीप्रज्ञैव तर्हि कात्यायनी ।अथ ह याज्ञवल्क्योऽन्यद्वृत्तमुपाकरिष्यन्

4.5.2मैत्रेयीति होवाच याज्ञवल्क्यः ।प्रव्रजिष्यन् वा अरेऽहमस्मात्स्थानादस्मि ।हन्त तेऽनया कत्यायन्यान्तं करवाणीति

4.5.3सा होवाच मैत्रेयीयन्नु म इयं भगोः सर्वा पृथिवी वित्तेन पूर्णा स्यात्स्यां न्वहं तेनामृताहो३ नेति ।नेति होवाच याज्ञवल्क्यः ।यथैवोपकरणवतां जीवितम् ।तथैव ते जीवितं स्यात् ।अमृतत्वस्य तु नाशास्ति वित्तेनेति

4.5.4सा होवाच मैत्रेयीयेनाहं नामृता स्यां किमहं तेन कुर्याम् ।यदेव भगवान् वेद तदेव मे ब्रूहीति

4.5.5स होवाच याज्ञवल्क्यःप्रिया वै खलु नो भवती सती प्रियमवृधत् ।हन्त तर्हि ।भवत्येतद्व्याख्यास्यामि ते ।व्याचक्षाणस्य तु मे निदिध्यासस्वेति

4.5.6स होवाच ।न वा अरे पत्युः कामाय पतिः प्रियो भवत्यात्मनस्तु कामाय पतिः प्रियो भवति ।न वा अरे जायायै कामाय जाया प्रिया भवत्यात्मनस्तु कामाय जाया प्रिया भवति ।न वा अरे पुत्राणां कामाय पुत्राः प्रिया भवन्त्यात्मनस्तु कामाय पुत्राः प्रिया भवन्ति ।न वा अरे वित्तस्य कामाय वित्तं प्रियं भवत्यात्मनस्तु कामाय वित्तं प्रियं भवति ।न वा अरे पशूनां कामाय पशवः प्रियं भवत्यात्मनस्तु कामाय पशवः प्रियं भवति ।न वा अरे ब्रह्मणः कामाय ब्रह्म प्रियं भवत्यात्मनस्तु कामाय ब्रह्म प्रियं भवति ।न वा अरे क्षत्रस्य कामाय क्षत्रं प्रियं भवत्यात्मनस्तु कामाय क्षत्रं प्रियं भवति ।न वा अरे लोकानां कामाय लोकाः प्रिया भवन्त्यात्मनस्तु कामाय लोकाः प्रिया भवन्ति ।न वा अरे देवानां कामाय देवाः प्रिया भवन्त्यात्मनस्तु कामाय देवाः प्रिया भवन्ति ।न वा अरे वेदानां कामाय वेदाः प्रिया भवन्त्यात्मनस्तु कामाय वेदाः प्रिया भवन्ति ।न वा अरे भूतानां कामाय भूतानि प्रियाणि भवन्त्यात्मनस्तु कामाय भूतानि प्रियाणि भवन्ति ।न वा अरे सर्वस्य कामाय सर्वं प्रियं भवत्यात्मनस्तु कामाय सर्वं प्रियं भवति ।आत्मा वा अरे द्रष्टव्यः श्रोतव्यो मन्तव्यो निदिध्यासितव्यो मैत्रेयि ।आत्मनि खल्वरे दृष्टे श्रुते मते विज्ञात इदं सर्वं विदितम्

4.5.7ब्रह्म तं परादाद्योऽन्यत्रात्मनो ब्रह्म वेद ।क्षत्रं तं परादाद्योऽन्यत्रात्मनः क्षत्रं वेद ।लोकास्तं परादुर्योऽन्यत्रात्मनो लोकान् वेद ।देवास्तं परादुर्योऽन्यत्रात्मनो देवान् वेद ।वेदास्तं परादुर्योऽन्यत्रात्मनो वेदान् वेद ।भूतानि तं परादुर्योऽन्यत्रात्मनो भूतानि वेद ।सर्वं तं परादाद्योऽन्यत्रात्मनः सर्वं वेद ।इदं ब्रह्मेदं क्षत्रमिमे लोका इमे देवा इमे वेदा इमानि भूतानीदं सर्वं यदयमात्मा

4.5.8स यथा दुन्दुभेर्हन्यमानस्य न बाह्याञ्छब्दाञ्छक्नुयाद्ग्रहणाय ।दुन्दुभेस्तु ग्रहणेन दुन्दुभ्याघातस्य वा शब्दो गृहीतः

4.5.9स यथा शङ्खस्य ध्मायमानस्य न बाह्याञ्छब्दाञ्छक्नुयाद्ग्रहणाय ।शङ्खस्य तु ग्रहणेन शङ्खध्मस्य वा शब्दो गृहीतः

4.5.10स यथा वीणायै वाद्यमानायै न बाह्याञ्छब्दाञ्छक्नुयाद्ग्रहणाय ।वीणायै तु ग्रहणेन वीणावादस्य वा शब्दो ग्र्हीतः

4.5.11स यथार्द्रैधाग्नेरभ्याहितस्य पृथग्धूमा विनिश्चरन्त्येवं वा अरेऽस्य महतो भूतस्य निःश्वसितमेतद्यदृग्वेदो यजुर्वेदः सामवेदोऽथर्वाङ्गिरस इतिहासः पुराणं विद्या उपनिषदः श्लोकाः सूत्राण्यनुव्याख्यानानि व्याख्याननीष्टं हुतमाशितं पायितमयं च लोकः परश्च लोकः सर्वाणि च भूतानि ।

अस्यैवैतानि सर्वाणि निश्वसितानि

4.5.12स यथा सर्वासामपां समुद्र एकायनम् ।एवं सर्वेषां स्पर्शानां त्वगेकायनम् ।एवं सर्वेषां गन्धानां नासिके एकायनम् ।एवं सर्वेषां रसानां जिह्वैकायनम् ।एवं सर्वेषां रूपाणां चक्षुरेकायनम् ।एवं सर्वेषं शब्दानां श्रोत्रमेकायनम् ।एवं सर्वेषां संकल्पानां मन एकायनम् ।एवं सर्वासां विद्यानां हृदयमेकायनम् ।एवं सर्वेषां कर्मणां हस्तावेकायनम् ।एवं सर्वेषामानन्दानामुपस्थ एकायनम् ।एवं सर्वेषां विसर्गाणां पायुरेकायनम् ।एवं सर्वेषामध्वनां पादावेकायनम् ।एवं सर्वेषां वेदानां वागेकायनम्

4.5.13स यथा सैन्धवघनोऽनन्तरोऽबाह्यः कृत्स्नो रसघन एव ।एवं वा अरेऽयमात्मानन्तरोऽबाह्यः कृत्स्नः प्रज्ञानघन एव ।एतेभ्यो भूतेभ्यः समुत्थाय तान्येवानुविनयति ।न प्रेत्य संज्ञास्तीत्यरे ब्रवीमि ।इति होवाच याज्ञवल्क्यः

4.5.14सा होवाच मैत्रेयीअत्रैव मा भगवान्मोहान्तमापीपदत् ।न वा अहमिमं विजानामीति ।स होवाच  न वा अरेऽहं मोहं ब्रवीमि ।अविनाशी वा अरेऽयमात्मानुच्छित्तिधर्मा

4.5.15यत्र हि द्वैतमिव भवति तदितर इतरं पश्यति, तदितर इतरं जिघ्रति, तदितर इतरं रसयते, तदितर इतरमभिवदति, तदितर इतरं शृणोति, तदितर इतरं मनुते. तदितर इतरं स्पृशति, तदितर इतरं विजानाति ।यत्र त्वस्य सर्वमात्मैवाभूत्तत्केन कं पश्येत्तत्केन कं जिघ्रेत्तत्केन कं रसयेत्तत्केन कमभिवदेत्तत्केन कं शृणुयात्तत्केन कं मन्वीत तत्केन कं स्पृशेत्तत्केन कं विजानीयात् ।येनेदं सर्वं विजानाति तं केन विजानीयात् ।स एष नेति नेत्यात्मा ।अगृह्यो न हि गृह्यते ।अशीर्यो न हि शीर्यते ।असङ्गो न हि सज्यते ।असितो न व्यथते न रिष्यति ।विज्ञातारमरे केन विजानीयादित्युक्तानुशासनासि मैत्रेयि ।एतावदरे खल्वमृतत्वमिति होक्त्वा याज्ञवल्क्यो विजहार

4.6.1अथ वंशः ।पौतिमाष्यो गौपवनात् ।गौपवनः पौतिमाष्यात् ।पौतिमाष्यो गौपवनात् ।गौपवनः कौशिकात् ।कौशिकः कौण्डिन्यात् ।कौण्डिन्यः शाण्डिल्यात् ।शाण्डिल्यः कौशिकाच्च गौतमाच्च ।गौतमः

4.6.2अग्निवेश्यात् ।अग्निवेश्यो गार्ग्यात् ।गार्ग्यो गार्ग्यात् ।गार्ग्यो गौतमात् ।गौतमः सैतवात् ।सैतवः पाराशर्यायणात् ।पाराशर्यायणो गार्ग्यायणात् ।गार्ग्यायण उद्दालकायनात् ।उद्दालकायनो जाबालायनात् ।जाबालायनो माध्यन्दिनायनात् ।माध्यन्दिनायनः सौकरायणात् ।सौकरायणः काषायणात् ।काषायणः सायकायनात् ।सायकायनः कौशिकायनेःकौशिकायनिः

4.6.3घृतकौशिकात् ।घृतकौशिकः पाराशर्यात् ।पाराशर्यः पाराशर्यात् ।पाराशर्यो जातुकर्ण्यात् ।जातुकर्ण्य आसुरायणाच्च यस्काच्च ।आसुरायणस्त्रैवणेः ।त्रैवणिरौपजन्धनेः ।औपजन्धनिरासुरेः ।आसुरिर्भारद्वाजात् ।भारद्वाज आत्रेयात् ।आत्रेयो माण्टेः ।माण्टिर्गौतमात् ।गौतमो गौतमात् ।गौतमो वात्स्यात् ।वात्स्यः शाण्डिल्यात् ।शाण्डिल्यः कैशोर्यात्काप्यात् ।कैशोर्यः काप्यः कुमारहरितात् ।कुमारहरितो गालवात् ।गालवो विदर्भीकौण्डिन्यात् ।विदर्भीकौण्डिन्यो वत्सनपातो बाभ्रवात् ।वत्सनपाद्बाभ्रवः पथः सौभरात् ।पन्थाः सौभरोऽयास्यादङ्गिरसात् ।अयास्य आङ्गिरस आभुतेस्त्वाष्ट्रात् ।आभुतिस्त्वाष्ट्रो विश्वरूपात्त्वाष्ट्रात् ।विश्वरूपस्त्वाष्ट्रोऽश्विभ्याम् ।अश्विनौ दधिच आथर्वणात् ।दध्यङ्ङाथर्वणोऽथर्वणो दैवात् ।अथर्वा दैवो मृत्योः प्राध्वंसनात् ।मृत्युः प्राध्वंसनः प्राध्वंसनात् ।प्राध्वंसनः एकर्षेः ।एकर्षिर्विप्रचित्तेः ।विप्रचित्तिर्व्यष्टेर् ।व्यष्टिः सनारोः ।सनारुः सनातनात् ।सनातनः सनगात् ।सनगः परमेष्टिणः ।परमेष्टी ब्रह्मणः ।ब्रह्म स्वयम्भु ।ब्रह्मणे नमः

Section 5
1
5.1.1पूर्णमदः पूर्णमिदं पूर्णात्पूर्णमुदच्यते ।पूर्णस्य पूर्णमादाय पूर्णमेवावशिष्यते ।खं ब्रह्म ।खं पुराणम् ।वायुरं खम् ।इति ह स्माह कौरव्यायणीपुत्रः ।वेदोऽयं ब्राह्मणा विदुः ।वेदैनेन यद्वेदितव्यम्

Section 5
2
5.2.1त्रयाः प्राजापत्याः प्रजापतौ पितरि ब्रह्मचर्यमूषुः ।देवा मनुष्या असुराः ।उषित्वा ब्रह्मचर्यं देवा ऊचुर्ब्रवीतु नो भवानिति ।तेभ्यो हैतदक्षरमुवाच द इति ।व्यज्ञासिष्टा३ इति ।व्यज्ञासिष्मेति होचुः ।दाम्यतेति न आत्थेति ।ओमिति होवाच व्यज्ञासिष्टेति

5.2.2अथ हैनं मनुष्या ऊचुर्ब्रवीतु नो भवानिति ।तेभ्यो हैतदेवाक्षरमुवाच द इति ।व्यज्ञासिष्टा३ इति ।व्यज्ञासिष्मेति होचुः ।दत्तेति न आत्थेति ।ओमिति होवाच व्यज्ञासिष्टेति

5.2.3अथ हैनमसुरा ऊचुर्ब्रवीतु नो भवानिति ।तेभ्यो हैतदेवाक्षरमुवाच द इति ।व्यज्ञासिष्टा३ इति ।व्यज्ञासिष्मेति होचुः ।दयध्वमिति न आत्थेति ।ओमिति होवाच व्यज्ञासिष्टेति ।तदेतदेवैषा दैवी वागनुवदति स्तनयित्नुर्द द द इति ।दम्यत दत्त दयध्वमिति ।तदेतत्त्रयं शिक्षेद्दमं दानं दयामिति

Section 5
3
5.3.1एष प्रजापतिर्यद्धृदयम् ।एतद्ब्रह्म ।एतत्सर्वम् ।तदेतत्त्र्यक्षरं हृदयमिति ।हृ इत्येकमक्षरम् ।अभिहरन्त्यस्मै स्वाश्चान्ये च य एवं वेद ।द इत्येकमक्षरम् ।ददत्यस्मै स्वाश्चान्ये च य एवं वेद ।यमित्येकमक्षरम् ।एति स्वर्गं लोकं य एवं वेद

Section 5
4
5.4.1तद्वै तदेतदेव तदास ।सत्यमेव ।स यो हैतं महद्यक्षं प्रथमजं वेद सत्यं ब्रह्मेति जयतीमांल्लोकान्  जित इन्न्वसावसत् य एवमेतन्महद्यक्षं प्रथमजं वेद सत्यं ब्रह्मेति ।सत्यं ह्येव ब्रह्म

Section 5
5
5.5.1आप एवेदमग्र आसुः ।ता आपः सत्यमसृजन्त ।सत्यं ब्रह्म ।ब्रह्म प्रजापतिम् ।प्रजापतिर्देवान् ।ते देवाः सत्यमेवोपासते ।तदेतत्त्र्यक्षरं सतियमिति स इत्येकमक्षरम् ।तीत्येकमक्षरम् ।यमित्येकमक्षरम् ।प्रथमोत्तमे अक्षरे सत्यं मध्यतोऽनृतम् ।तदेतदनृतमुभयतः सत्येन परिगृहीतम् ।सत्यभूयमेव भवति ।नैवंविद्वांसमनृतं हिनस्ति

5.5.2तद्यत्तत्सत्यमसौ स आदित्यः ।य एष एतस्मिन्मण्डले पुरुषो यश्चायं दक्षिणेऽक्षन् पुरुषस्तावेतावन्योऽन्यस्मिन् प्रतिष्ठितौ ।रश्मिभिरेषोऽस्मिन् प्रतिष्ठितः प्राणैरयममुष्मिन् ।स यदोत्क्रमिष्यन् भवति शुद्धमेवैतन्मण्डलं पश्यति ।नैनमेते रश्मयः प्रत्यायन्ति

5.5.3य एष एतस्मिन्मण्डले पुरुषस्तस्य भूरिति शिरः ।एकं शिर एकमेतदक्षरम् ।भुव इति बाहू ।द्वौ बाहू द्वे एते अक्षरे ।स्वरिति प्रतिष्ठा ।द्वे प्रतिष्ठे द्वे एते अक्षरे ।तस्योपनिषदहरिति ।हन्ति पाप्मानं जहाति च य एवं वेद

5.5.4योऽयं दक्षिणेऽक्षन् पुरुषस्तस्य भूरिति शिरः ।एकं शिर एकमेतदक्षरम् ।भुव इति बाहू ।द्वौ बाहू द्वे एते अक्षरे ।स्वरिति प्रतिष्ठा ।द्वे प्रतिष्ठे द्वे एते अक्षरे ।तस्योपनिषदहमिति ।हन्ति पाप्मानं जहाति च य एवं वेद

Section 5
6
5.6.1मनोमयोऽयं पुरुषो भाःसत्यः ।तस्मिन्नन्तर्हृदये यथा व्रीहिर्वा यवो वा ।स एष सर्वस्येशानः सर्वस्याधिपतिः सर्वमिदं प्रशास्ति यदिदं किञ्च

Section 5
7
5.7.1विद्युद्ब्रह्मेत्याहुः ।विदानाद्विद्युत् ।विद्यत्येनं पाप्मनो य एवं वेद विद्युद्ब्रह्मेति ।विद्युद्ध्येव ब्रह्म

Section 5
8
5.8.1वाचं धेनुमुपासीत ।तस्याश्चत्वारः स्तनाः ।स्वाहाकारो वषट्कारो हन्तकारः स्वधाकारः ।तस्यै द्वौ स्तनौ देवा उपजीवन्ति ।स्वाहाकारं च वषट्कारं च ।हन्तकारं मनुष्याः ।स्वधाकारं पितरः ।तस्याः प्राण ऋषभो मनो वत्सः

Section 5
9
5.9.1अयमग्निर्वैश्वानरो योऽयमन्तः पुरुषे ।येनेदमन्नं पच्यते ।यदिदमद्यते ।तस्यैष घोषो भवति ।यमेतत्कर्णावपिधाय शृणोति ।स यदोत्क्रमिष्यन् भवति नैनं घोषं शृणोति

Section 5
10
5.10.1यदा वै पुरुषोऽस्माल्लोकात्प्रैति स वायुमागच्छति ।तस्मै स तत्र विजिहीते यथा रथचक्रस्य खम् ।तेन स ऊर्ध्व आक्रमते ।स आदित्यमागच्छति ।तस्मै स तत्र विजिहीते ।यथा लम्बरस्य खम् ।तेन स ऊर्ध्व आक्रमते ।स चन्द्रमसमागच्छति ।तस्मै स तत्र विजिहीते ।यथा दुन्दुभेः खम् ।तेन स ऊर्ध्व आक्रमते ।स लोकमागच्छत्यशोकमहिमम् ।तस्मिन् वसति शाश्वतीः समाः

Section 5
11
5.11.1एतद्वै परमं तपो यद्व्याहितस्तप्यते ।परमं हैव लोकं जयति य एवं वेद ।एतद्वै परमं तपो यं प्रेतमरण्यं हरन्ति ।परमं हैव लोकं जयति य एवं वेद ।एतद्वै परमं तपो यं प्रेतमग्नावभ्यादधति ।परमं हैव लोकं जयति य एवं वेद

Section 5
12
5.12.1अन्नं ब्रह्मेत्येक आहुः ।तन्न तथा ।पूयति वा अन्नमृते प्राणात् ।प्राणो ब्रह्मेत्येक आहुः ।तन्न तथा ।शुष्यति वै प्रण ऋतेऽन्नात् ।एते ह त्वेव देवते एकधाभूयं भूत्वा परमतां गच्छतः ।तद्ध स्माह प्रातृदः पितरम् ।किं स्विदेवैवं विदुषे साधु कुर्यां किमेवास्मा असाधु कुर्यामिति ।स ह स्माह पाणिना मा प्रातृद ।कस्त्वेनयोरेकधाभूयं भूत्वा परमतां गच्छतीति ।तस्मा उ हैतदुवाच वीति ।अन्नं वै वि ।अन्ने हीमानि सर्वाणि भूतानि विष्टानि ।रमिति ।प्राणो वै रम् ।प्राणे हीमानि सर्वाणि भूतानि रमन्ते ।सर्वाणि ह वा अस्मिन् भूतानि विशन्ति ।सर्वाणि भूतानि रमन्ते य एवं वेद

Section 5
13
5.13.1उक्थम् ।प्राणो वा उक्थम् ।प्राणो हीदं सर्वमुत्थापयति ।उद्धस्मादुक्थविद्वीरस्तिष्ठति ।उक्थस्य सायुज्यं सलोकतां जयति य एवं वेद

5.13.2यजुः ।प्राणो वै यजुः ।प्राणे हीमानि सर्वाणि भूतानि युज्यन्ते ।युज्यन्ते हास्मै सर्वाणि भूतानि श्रैष्ठ्याय ।यजुषः सायुज्यं सलोकतां जयति य एवं वेद

5.13.3साम ।प्राणो वै साम ।प्राणे हीमानि सर्वाणि भूतानि सम्यञ्चि ।सम्यञ्चि हास्मै सर्वाणि भूतानि श्रैष्ठ्याय कल्पन्ते ।साम्नः सायुज्यं सलोकतां जयति य एवं वेद

5.13.4क्षत्रम् ।प्राणो वै क्षत्रम् ।प्राणो हि वै क्षत्रम् ।

त्रायते हैनं प्राणः क्षणितोः ।प्र क्षत्रमत्रमाप्नोति ।क्षत्रस्य सायुज्यं सलोकतां जयति य एवं वेद

Section 5
14
5.14.1भूमिरन्तरिक्षं द्यौरित्यष्टावक्षराणि ।अष्टाक्षरं ह वा एकं गायत्र्यै पदम् ।एतदु हैवास्या एतत् ।स यावदेषु त्रिषु लोकेषु तावद्ध जयति योऽस्या एतदेवं पदं वेद

5.14.2ऋचो यजूषि सामानीत्यष्टावक्षराणि ।अष्टाक्षरं ह वा एकं गायत्र्यै पदम् ।एतदु हैवास्या एतत् ।स यावतीयं त्रयी विद्या तावद्ध जयति योऽस्या एतदेवं पदं वेद

5.14.3प्राणोऽपानो व्यान इत्यष्टावक्षराणि ।अष्टाक्षरं ह वा एकं गायत्र्यै पदम् ।एतदु हैवास्या एतत् ।स यावदिदं प्राणि तावद्ध जयति योऽस्या एतदेवं पदं वेद ।अथास्या एतदेव तुरीयं दर्शतं पदं परोरजा य एष तपति ।यद्वै चतुर्थं तत्तुरीयम् ।दर्शतं पदमिति ददृश इव ह्येषः ।परोरजा इति सर्वमु ह्येवैष रज उपर्युपरि तपति ।एवं हैव श्रिया यशसा तपति योऽस्या एतदेवं पदं वेद

5.14.4सैषा गायत्र्येतस्मिंस्तुरीये दर्शते पदे परोरजसि प्रतिष्ठिता ।तद्वै तत्सत्ये प्रतिष्ठितम् ।चक्षुर्वै सत्यम् ।चक्षुर्हि वै सत्यम् ।तस्माद्यदिदानीं द्वौ विवदमानावेयातमहमदर्शमहमश्रौषमिति ।य एवं ब्रूयादहमदर्शमिति ।तस्मा एव श्रद्दध्याम ।तद्वै तत्सत्यं बले प्रतिष्ठितम् ।प्राणो वै बलम् ।तत्प्राणे प्रतिष्ठितम् ।तस्मादाहुर्बलं सत्यादोगीय इति ।एवं वेषा गायत्र्यध्यात्मं प्रतिष्ठिता ।सा हैषा गयांस्तत्रे ।प्राणा वै गयाः ।तत्प्राणास्तत्रे ।तद्यद्गयांस्तत्रे तस्माद्गायत्री नाम ।स यामेवामूं सावित्रीमन्वाहैषैव सा ।स यस्मा अन्वाह तस्य प्राणांस्त्रायते

5.14.5तां हैतामेके सावित्रीमनुष्टुभमन्वाहुः ।वागनुष्टुप् ।एतद्वाचमनुब्रूम इति ।न तथा कुर्यात् ।गायत्रीमेव सावित्रीमानुब्रूयात् ।यदि ह वा अप्येवंविद्बह्विव प्रतिगृह्णाति न हैव तद्गायत्र्या एकं चन पदं प्रति

5.14.6स य इमांस्त्रींल्लोकान् पूर्णान् प्रतिगृह्णीयात्सोऽस्या एतत्प्रथमं पदमाप्नुयात् ।अथ यावतीयं त्रयी विद्या यस्तावत्प्रतिगृह्णीयात्सोऽस्या एतद्द्वितीयं पदमाप्नुयात् ।अथ यावदिदं प्राणि यस्तावत्प्रतिगृह्णीयात्सोऽस्या एतत्तृतीयं पदमाप्नुयात् ।अथास्या एतदेव तुरीयं दर्शतं पदं परोरजा य एष तपति ।नैव केन चनाप्यम् ।कुत उ एतावत्प्रतिगृह्णीयात्

5.14.7तस्या उपस्थानम् ।गायत्र्यस्येकपदी द्विपदी त्रिपदी चतुष्पदि ।अपदसि ।न हि पद्यसे ।नमस्ते तुरीयाय दर्शताय पदाय परोरजसे ।असावदो मा प्रापदिति ।यं द्विष्यादसावस्मै कामो मा समर्धीति वा ।न हैवास्मै स कामः समृध्यते यस्मा एवमुपतिष्ठते ।अहमदः प्रापमिति वा

5.14.8एतद्ध वै तज्जनको वैदेहो बुडिलमाश्वतराश्विमुवाच  यन्नु हो तद्गायत्रीविदब्रूथाः ।अथ कथं हस्तीभूतो वहसीति ।मुखं ह्यस्याः सम्राण्न विदां चकरेति होवाच ।तस्या अग्निरेव मुखम् ।यदि ह वा अपि बह्विवाग्नावभ्यादधति सर्वमेव तत्संदहति ।एवं हैवैवंविद्यद्यपि बह्विव पापं कुरुते सर्वमेव तत्संप्साय शुद्धः पूतोऽजरोऽमृतः संभवति

Section 5
15
5.15.1हिरण्मयेन पात्रेण सत्यस्यापिहितं मुखम् ।तत्त्वं पूषन्नपावृणु सत्यधर्माय दृष्टये ।पूषन्नेकर्षे यम सूर्य प्राजापत्य व्यूह रश्मीन् समूह तेजः ।यत्ते रूपं कल्याणतमं तत्ते पश्यामि योऽसावसौ पुरुषः सोऽहमस्मि ।वायुरनिलममृतमथेदं भस्मान्तं शरीरम् ।ओं क्रतो स्मर कृतं स्मर क्रतो स्मर कृतं स्मर ।अग्ने नय सुपथा रायेऽस्मान् विश्वानि देव वयुनानि विद्वान् ।युयोध्यस्मज्जुहुराणमेनो भूयिष्ठां ते नमौक्तिं विधेम

Section 6
1
6.1.1यो ह वै ज्येष्ठं च श्रेष्ठं च वेद ज्येष्ठश्च श्रेष्ठश्च स्वानां भवति ।प्राणो वै ज्येष्ठश्च श्रेष्ठश्च ।ज्येष्ठश्च श्रेष्ठश्च स्वानां भवति ।अपि च येषां बुभूषति ।य एवं वेद

6.1.2यो ह वै वसिष्ठां वेद वसिष्ठः स्वानां भवति ।वाग्वै वसिष्ठा ।वसिष्ठः स्वानां भवति ।अपि च येषां बुभूषति ।य एवं वेद

6.1.3यो ह वै प्रतिष्ठां वेद प्रतितिष्ठति समे ।प्रतितिष्ठति दुर्गे ।चक्षुर्वै प्रतिष्ठा ।चक्षुषा हि समे च दुर्गे च प्रतितिष्ठति ।प्रतितिष्ठति समे प्रतितिष्ठति दुर्गे ।य एवं वेद

6.1.4यो ह वै संपदं वेद सं हास्मै पद्यते यं कामं कामयते ।श्रोत्रं वै संपत् ।श्रोत्रे हीमे सर्वे वेदा अभिसंपन्नाः ।सं हास्मै पद्यते यं कामं कामयते ।य एवं वेद

6.1.5यो ह वा आयतनं वेदायतनं स्वानां भवत्यायतनं जनानाम् ।मनो वा आयतनम् ।आयतनं स्वानां भवत्यायतनं जनानाम् ।य एवं वेद

6.1.6यो ह वै प्रजातिं वेद प्रजायते ह प्रजया पशुभिः ।रेतो वै प्रजातिः ।प्रजायते ह प्रजया पशुभिः ।य एवं वेद

6.1.7ते हेमे प्राणा अहंश्रेयसे विवदमाना ब्रह्म जग्मुः ।तद्धोचुः  को नो वसिष्ठ इति ।तद्धोवाच  यस्मिन् व उत्क्रान्त इदं शरीरं पापियो मन्यते स वो वसिष्ठ इति

6.1.8वाग्घोच्चक्राम ।सा संवत्सरं प्रोष्यागत्योवाच  कथमशकत मदृते जीवितुमिति ।ते होचुः  यथाकला अवदन्तो वाचा प्राणन्तः प्राणेन पश्यन्तश्चक्षुषा शृण्वन्तः श्रोत्रेण विद्वांसो मनसा प्रजायमाना रेतसैवमजीविष्मेति ।प्रविवेश ह वाक्

6.1.9चक्षुर्होच्चक्राम ।तत्संवत्सरं प्रोष्यागत्योवाच  कथमशकत मदृते जीवितुमिति ।ते होचुः  यथान्धा अपश्यन्तश्चक्षुषा प्राणन्तः प्राणेन वदन्तो वाचा शृण्वन्तः श्रोत्रेण विद्वांसो मनसा प्रजायमाना रेतसैवमजीविष्मेति ।प्रविवेश ह चक्षुः

6.1.10श्रोत्रं होच्चक्राम ।तत्संवत्सरं प्रोष्यागत्योवाच  कथमशकत मदृते जीवितुमिति ।ते होचुः  यथा बधिरा अशृण्वन्तः श्रोत्रेण प्राणन्तः प्राणेन वदन्तो वाचा पश्यन्तश्चक्षुषा विद्वांसो मनसा प्रजायमाना रेतसैवमजीविष्मेति ।प्रविवेश ह श्रोत्रम्

6.1.11मनो होच्चक्राम ।तत्संवत्सरं प्रोष्यागत्योवाच  कथमशकत मदृते जीवितुमिति ।ते होचुः  यथा मुग्धा अविद्वांसो मनसा प्राणन्तः प्राणेन वदन्तो वाचा पश्यन्तश्चक्षुषा शृण्वन्तः श्रोत्रेण प्रजायमाना रेतसैवमजीविष्मेति ।प्रविवेश ह मनः

6.1.12रेतो होच्चक्राम ।तत्संवत्सरं प्रोष्यागत्योवाच  कथमशकत मदृते जीवितुमिति ।ते होचुः  यथा क्लीबा अप्रजायमाना रेतासा प्राणन्तः प्राणेन वदन्तो वाचा पश्यन्तश्चक्षुषा शृण्वन्तः श्रोत्रेण विद्वांसो मनसैवमजीविष्मेति ।प्रविवेश ह रेतः

6.1.13अथ ह प्राण उत्क्रमिष्यन् यथा महासुहयः सैन्धवः पड्वीशशङ्खून्त्संवृहेदेवं हैवेमान् प्राणान्त्संववर्ह ।ते होचुः  मा भगव उत्क्रमीः ।न वै शक्ष्यामस्त्वदृते जीवितुमिति ।तस्यो मे बलिं कुरुतेति ।तथेति

6.1.14सा ह वागुवाच  यद्वा अहं वसिष्ठास्मि त्वं तद्वसिष्ठोऽसीति ।यद्वा अहं प्रतिष्ठास्मि त्वं तत्प्रतिष्ठोऽसीति चक्षुः ।यद्वा अहं संपदस्मि त्वं तत्संपदसीति श्रोत्रम् ।यद्वा अहमायतनमस्मि त्वं तदायतनमसीति मनः ।यद्वा अहं प्रजातिरस्मि त्वं तत्प्रजातिरसीति रेतः ।तस्यो मे किमन्नं किं वास इति ।यदिदं किञ्चा श्वभ्य आ कृमिभ्य आ कीटपतङ्गेभ्यस्तत्तेऽन्नम् ।आपो वास इति ।न ह वा अस्यानन्नं जग्धं भवति नानन्नं प्रतिगृहीतं य एवमेतदनस्यान्नं वेद ।तद्विद्वांसः श्रोत्रिया अशिष्यन्त आचामन्त्यशित्वाचामन्ति ।एतमेव तदनमनग्नं कुर्वन्तो मन्यन्ते

Section 6
2
6.2.1श्वेतकेतुर्वा आरुणेयः पन्चालानां परिषदमाजगाम ।स आजगाम जैवलिं प्रवाहणं परिचारयमाणम् ।तमुदीक्ष्याभ्युवाद कुमारा३ इति ।स भो३ इति प्रतिशुश्राव ।अनुशिष्टो न्वसि पित्रेति ।ओमिति होवाच

6.2.2वेत्थ यथेमाः प्रजाः प्रयत्यो विप्रतिपद्यन्ता३ इति ।नेति होवाच ।वेत्थो यथेमं लोकं पुनरापद्यन्ता३ इति ।नेति हैवोवाच ।वेत्थो यथासौ लोक एवं बहुभिः पुनः पुनः प्रयद्भिर्न संपूर्यता३ इति ।नेति हैवोवाच ।वेत्थो यतिथ्यामाहुत्यां हुतायामापः पुरुषवाचो भूत्वा समुत्थाय वदन्ती३ इति ।नेति हैवोवाच ।वेत्थो देवयानस्य वा पथः प्रतिपदं पितृयाणस्य वा ।यत्कृत्वा देवयानं वा पन्थानं प्रतिपद्यन्ते पितृयाणं वा ।अपि हि न ऋषेर्वचः श्रुतंद्वे सृती अशृणवं पितॄणामहं देवानामुत मर्त्यानाम् ।ताभ्यामिदं विश्वमेजत्समेति यदन्तरा पितरं मातरं चेति ।नाहमत एकं चन वेदेति होवाच

6.2.3अथैनं वसत्योपमन्त्रयां चक्रे ।अनादृत्य वसतिं कुमारः प्रदुद्राव ।स आजगाम पितरम् ।तं होवाच  इति वाव किल नो भवान् पुरानुशिष्टानवोच इति ।कथं सुमेध इति ।पञ्च मा प्रश्नान् राजन्यबन्धुरप्राक्षीत् ।ततो नैकं चन वेदेति ।कतमे त इति ।इम इति ह प्रतीकान्युदाजहार

6.2.4स होवाच  तथा नस्त्वं तत जानीथा यथा यदहं किंच वेद सर्वमहं तत्तुभमवोचम् ।प्रेहि तु तत्र ।प्रतीत्य ब्रह्मचर्यं वत्स्याव इति ।भवानेव गच्छत्विति ।स आजगाम गौतमो यत्र प्रवाहणस्य जैवलेरास ।तस्मा आसनमाहृत्योदकमाहारयां चकार ।अथ हास्मा अर्घ्यं चकार ।तं होवाच  वरं भगवते गौतमाय दद्म इति

6.2.5स होवाच  प्रतिज्ञतो म एष वरः ।यां तु कुमारस्यान्ते वाचमभाषथास्तां मे ब्रूहीति

6.2.6स होवाच  दैवेषु वै गौतम तद्वरेषु ।मानुषाणां ब्रूहीति

6.2.7स होवाच  विज्ञायते हास्तिहिरण्यस्यापात्तं गोअश्वानां दासीनां प्रवाराणां परिधानस्य ।मा नो भवान् बहोरनन्तस्यापर्यन्तस्याभ्यवदान्यो भूदिति ।स वै गौतम तीर्थेनेच्छसा इति ।उपैम्यहं भवन्तमिति ।वाचा ह स्मैव पूर्व उपयन्ति ।स होपायनकीर्त्योवास

6.2.8स होवाच  तथा नस्त्वं गौतम मापराधास्तव च पितामहाः ।यथेयं विद्येतः पूर्वं न कस्मिंश्चन ब्राह्मन उवास ।तां त्वहं तुभ्यं वक्ष्यामि ।को हि त्वैवं ब्रुवन्तमर्हति प्रत्याख्यातुमिति

6.2.9असौ वै लोकोऽग्निर्गौतम ।तस्यादित्य एव समित् ।रश्मयो धूमः ।अहरर्चिः ।दिशोऽङ्गाराः ।अवान्तरदिशो विष्फुलिङ्गाः ।तस्मिन्नेतस्मिन्नग्नौ देवाः श्रद्धां जुह्वति ।तस्या आहुत्यै सोमो राजा संभवति

6.2.10पर्जन्यो वा अग्निर्गौतम ।तस्य संवत्सर एव समित् ।अभ्राणि धूमः ।विद्युदर्चिः ।अशनिरङ्गाराः ।ह्रादुनयो विष्फुलिङ्गाः ।तस्मिन्नेतस्मिन्नग्नौ देवाः सोमं राजानं जुह्वति ।तस्या आहुत्यै वृष्टिः संभवति

6.2.11अयं वै लोकोऽग्निर्गौतम ।तस्य पृथिव्येव समित् ।अग्निर्धूमः ।रात्रिरर्चिः ।चन्द्रमा अङ्गाराः ।नक्षत्राणि विष्फुलिङ्गाः ।तस्मिन्नेतस्मिन्नग्नौ देवा वृष्टिं जुह्वति ।तस्या आहुत्या अन्नं संभवति

6.2.12पुरुषो वा अग्निर्गौतम ।तस्य व्यात्तमेव समित् ।प्राणो धूमः ।वागर्चिः ।चक्षुरङ्गाराः ।श्रोत्रं विष्फुलिङ्गाः ।तस्मिन्नेतस्मिन्नग्नौ देवा अन्नं जुह्वति ।तस्या आहुत्यै रेतः संभवति

6.2.13योषा वा अग्निर्गौतम ।तस्या उपस्थ एव समित् ।लोमानि धूमः ।योनिरर्चिः ।यदन्तः करोति तेऽङ्गाराः ।अभिनन्दा विष्फुलिङ्गाः ।तस्मिन्नेतस्मिन्नग्नौ देवा रेतो जुह्वति ।तस्या आहुत्यै पुरुषः संभवति ।स जीवति यावज्जीवति ।अथ यदा म्रियते

6.2.14अथैनमग्नये हरन्ति ।तस्याग्निरेवाग्निर्भवति ।समित्समित् ।धूमो धूमः ।अर्चिरर्चिः ।अङ्गारा अङ्गाराः ।विष्फुलिङ्गा विष्फुलिङ्गाः ।तस्मिन्नेतस्मिन्नग्नौ देवाः पुरुषं जुह्वति ।तस्या आहुत्यै पुरुषो भास्वरवर्णः संभवति

6.2.15ते य एवमेतद्विदुर्ये चामी अरण्ये श्रद्धां सत्यमुपासते तेऽर्चिरभिसंभवन्ति ।अर्चिषोऽहः ।अह्न आपूर्यमाणपक्षम् ।आपूर्यमाणपक्षाद्यान् षण्मासानुदङ्ङादित्य एति ।मासेभ्यो देवलोकम् ।देवलोकादादित्यम् ।आदित्याद्वैद्युतम् ।तान् वैद्युतान् पुरुषो मानस एत्य ब्रह्मलोकान् गमयति ।ते तेषु ब्रह्मलोकेषु पराः परावतो वसन्ति ।तेषां न पुनरावृत्तिः

6.2.16अथ ये यज्ञेन दानेन तपसा लोकाञ्जयन्ति ते धूममभिसंभवन्ति ।धूमाद्रात्रिम् ।रात्रेरपक्षीयमाणपक्षम् ।अपक्षीयमाणपक्षाद्यान् षण्मासान् दक्षिणादित्य एति ।मासेभ्यः पितृलोकम् ।पितृलोकाच्चन्द्रम् ।ते चन्द्रं प्राप्यान्नं भवन्ति ।तांस्तत्र देवा यथा सोमं राजानमाप्यायस्वापक्षीयस्वेत्येवमेनांस्तत्र भक्षयन्ति ।तेषां यदा तत्पर्यवैत्यथेममेवाकाशमभिनिष्पद्यन्ते ।आकाशाद्वायुम् ।वायोर्वृष्टिम् ।वृष्टेः पृथिवीम् ।ते पृथिवीं प्राप्यान्नं भवन्ति ।ते पुनः पुरुषाग्नौ हूयन्ते ततो योषाग्नौ जायन्ते ।लोकान् प्रत्युथायिनस्त एवमेवानुपरिवर्तन्ते ।अथ य एतौ पन्थानौ न विदुस्ते कीटाः पतङ्गा यदिदं दन्दशूकम्

6.3.1स यः कामयेत  महत्प्राप्नुयामित्युदगयन आपूर्यमाणपक्षस्य पुण्याहे द्वादशाहमुपसद्व्रती भूत्वौदुम्बरे कंसे चमसे वा सर्वौषधं फलानीति संभृत्य परिसमुह्य परिलिप्याग्निमुपसमाधाय परिस्तीर्यावृताज्यं संस्कृत्य पुंसा नक्षत्रेण मन्थं संनीय जुहोतियावन्तो देवास्त्वयि जातवेदस्तिर्यञ्चो घ्नन्ति पुरुषस्य कामान् ।तेभ्योऽहं भागधेयं जुहोमि ते मा तृप्ताः सर्वैः कामैस्तर्पयन्तु स्वाहा ।या तिरश्ची निपद्यसेऽहं विधरणी इति ।तां त्वा घृतस्य धारया यजे संराधनीमहं स्वाहा

6.3.2ज्येष्ठाय स्वाहा श्रेष्ठाय स्वाहेत्यग्नौ हुत्वा मन्थे संस्रवमवनयति ।प्राणाय स्वाहा वसिष्ठायै स्वाहेत्यग्नौ हुत्वा मन्थे संस्रवमवनयति ।वाचे स्वाहा प्रतिष्ठायै स्वाहेत्यग्नौ हुत्वा मन्थे संस्रवमवनयति ।चक्षुषे स्वाहा संपदे स्वाहेत्यग्नौ हुत्वा मन्थे संस्रवमवनयति ।श्रोत्राय स्वाहायतनाय स्वाहेत्यग्नौ हुत्वा मन्थे संस्रवमवनयति ।मनसे स्वाहा प्रजात्यै स्वाहेत्यग्नौ हुत्वा मन्थे संस्रवमवनयति ।रेतसे स्वाहेत्यग्नौ हुत्वा मन्थे संस्रवमवनयति

6.3.3अग्नये स्वाहेत्यग्नौ हुत्वा मन्थे संस्रवमवनयति ।सोमाय स्वाहेत्यग्नौ हुत्वा मन्थे संस्रवमवनयति ।भूः स्वाहेत्यग्नौ हुत्वा मन्थे संस्रवमवनयति ।भुवः स्वाहेत्यग्नौ हुत्वा मन्थे संस्रवमवनयति ।स्वः स्वाहेत्यग्नौ हुत्वा मन्थे संस्रवमवनयति ।भूर्भुवः स्वः स्वाहेत्यग्नौ हुत्वा मन्थे संस्रवमवनयति ।ब्रह्मणे स्वाहेत्यग्नौ हुत्वा मन्थे संस्रवमवनयति ।क्षत्राय स्वाहेत्यग्नौ हुत्वा मन्थे संस्रवमवनयति ।भूताय स्वाहेत्यग्नौ हुत्वा मन्थे संस्रवमवनयति ।भविष्यते स्वाहेत्यग्नौ हुत्वा मन्थे संस्रवमवनयति ।विश्वाय स्वाहेत्यग्नौ हुत्वा मन्थे संस्रवमवनयति ।सर्वाय स्वाहेत्यग्नौ हुत्वा मन्थे संस्रवमवनयति ।प्रजापतये स्वाहेत्यग्नौ हुत्वा मन्थे संस्रवमवनयति

6.3.4अथैनमभिमृशति  भ्रमदसि ।ज्वलदसि ।पूर्णमसि ।प्रस्तब्धमसि ।एकसभमसि ।हिङ्कृतमसि ।हिङ्क्रियमानमसि ।उद्गीथमसि ।उद्गीयमानमसि ।श्रावितमसि ।प्रत्याश्रावितमसि ।आर्द्रे संदीप्तमसि ।विभूरसि ।प्रभूरसि ।अन्नमसि ।ज्योतिरसि ।निधनमसि ।संवर्गोऽसीति

6.3.5अथैनमुद्यच्छत्यामंस्यामं हि ते महि ।स हि राजेशानोऽधिपतिः ।स मां राजेशनोऽधिपतिं करोत्विति

6.3.6अथैनमाचामतितत्सवितुर्वरेण्यम् ।मधु वाता ऋतायते मधु क्षरन्ति सिन्धवः ।माध्वीर्नः सन्त्वोषधीः ।भूः स्वाहा ।भर्गो देवस्य धीमहिमधु नक्तमुतोषसो मधुमत्पार्थिवं रजः ।मधु द्यौरस्तु नः पिता ।भुवः स्वाहा ।धियो यो नः प्रचोदयात् ।मधुमान्नो वनस्पतिर्मधुमां अस्तु सूर्यः ।माध्वीर्गवो भवन्तु नः ।स्वः स्वाहा ।सर्वां च सावित्रीमन्वाह ।सर्वाश्च मधुमतीरहमेवेदं सर्वं भूयासं भूर्भुवः स्वः स्वाहेति अन्तत आचम्य पाणी प्रक्षाल्य जघनेनाग्निं प्राक्शिराः संविशति ।प्रातरादित्यमुपतिष्ठते ।दिशामेकपुण्डरीकमसि ।अहं मनुष्याणामेकपुण्डरीकं भूयासमिति ।यथेतमेत्य जघनेनाग्निमासीनो वंशं जपति

6.3.7तं हैतमुद्दालक आरुणिर्वाजसनेयाय याज्ञवल्क्यायान्तेवासिन उक्त्वोवाच  अपि य एनं शुष्के स्थाणौ निषिञ्चेज्जायेरञ्छाखाः प्ररोहेयुः पलाशानीति

6.3.8एतमु हैव वाजसनेयो याज्नवल्क्यो मधुकाय पैङ्ग्यायान्तेवासिन उक्त्वोवाच  अपि य एनं शुष्के स्थाणौ निषिञ्चेज्जायेरञ्छाखाः प्ररोहेयुः पलाशानीति

6.3.9एतमु हैव मधुकः पैङ्ग्यश्चूलाय भागवित्तयेऽन्तेवासिन उक्त्वोवाच  अपि य एनं शुष्के स्थाणौ निषिञ्चेज्जायेरञ्छाखाः प्ररोहेयुः पलाशानीति

6.3.10एतमु हैव चूलो भागवित्तिर्जानकय आयःस्थूणायान्तेवासिन उक्त्वोवाच  अपि य एनं शुष्के स्थाणौ निषिञ्चेज्जायेरञ्छाखाः प्ररोहेयुः पलाशानीति

6.3.11एतमु हैव जानकिरायस्थूणः सत्यकामाय जाबालायान्तेवासिन उक्त्वोवाच  अपि य एनं शुष्के स्थाणौ निषिञ्चेज्जायेरञ्छाखाः प्ररोहेयुः पलाशानीति

6.3.12एतमु हैव सत्यकामो जाबालोऽन्तेवासिभ्य उक्त्वोव  अचापि य एनं शुष्के स्थाणौ निषिञ्चेज्जायेरञ्छाखाः प्ररोहेयुः पलाशानीति ।तमेतं नापुत्राय वानन्तेवासिने वा ब्रूयात्

6.3.13चतुरौदुम्बरो भवति ।औदुम्बरः स्रुव औदुम्बरश्चमस औदुम्बर इध्म औदुम्बर्या उपमन्थन्यौ ।दश ग्राम्याणि धान्यानि भवन्ति ।व्रीहियवास्तिलमाषा अणुप्रियंगवो गोधूमाश्च मसूराश्च खल्वाश्च खलकुलाश्च ।तान् पिष्टान् दधनि मधुनि घृत उपसिञ्चति ।आज्यस्य जुहोति

6.4.1एषां वै भूतानां पृथिवी रसः ।पृथिव्या आपः ।अपामोषधयः ।ओषधीनां पुष्पाणि ।पुष्पाणां फलानि ।फलानां पुरुषः ।पुरुषस्य रेतः

6.4.2स ह प्रजापतिरीक्षां चक्रे  हन्तास्मै प्रतिष्ठां कल्पयानीति स स्त्रियं ससृजे ।तां सृष्ट्वाध उपास्त ।तस्मात्स्त्रियमध उपासीत ।स एतं प्राञ्चं ग्रावाणमात्मन एव समुदपारयत् ।तेनैनामभ्यसृजत

6.4.3तस्या वेदिरुपस्थः ।लोमानि बर्हिश् ।चर्माधिषवणे ।समिद्धो मध्यतस्तौ मुष्कौ ।स यावान् ह वै वाजपेयेन यजमनस्य लोको भवति तावानस्य लोको भवति ।य एवं विद्वानधोपहासं चरत्यासां स्त्रीणां सुकृतं वृङ्क्ते ।अथ य इदमविद्वानधोपहासं चरत्यास्य स्त्रियः सुकृतं वृञ्जते

6.4.4एतद्ध स्म वै तद्विद्वानुद्दालक आरुणिराह ।एतद्ध स्म वै तद्विद्वान्नाको मौद्गल्य आह ।एतद्ध स्म वै तद्विद्वान् कुमारहारित आह  बहवो मर्या ब्राह्मनायना निरिन्द्रिया विसुकृतोऽस्माल्लोकात्प्रयन्ति य इदमविद्वांसोऽधोपहासं चरन्तीति ।बहु वा इदं सुप्तस्य वा जाग्रतो वा रेतः स्कन्दति

6.4.5तदभिमृशेदनु वा मन्त्रयेत  यन्मेऽद्य रेतः पृथिवीमस्कान्त्सीद्यदोषधीरप्यसरद्यदपः ।इदमहं तद्रेत आददे ।पुनर्मामैतु इन्द्रियं पुनस्तेजः पुनर्भगः ।पुनरग्निर्धिष्ण्या यथास्थानं कल्पन्ताम् ।इत्यनामिकाङ्गुष्ठाभ्यामादायान्तरेण स्तनौ वा भ्रुवौ वा निमृज्यात्

6.4.6अथ यद्युदक आत्मानं पश्येत्तदभिमन्त्रयेत  मयि तेज इन्द्रियं यशो द्रविणं सुकृतमिति ।श्रीर्ह वा एषा स्त्रीणां यन्मलोद्वासाः ।तस्मान्मलोद्वाससं यशस्विनीमभिक्रम्योपमन्त्रयेत

6.4.7सा चेदस्मै न दद्यात्काममेनामवक्रिणीयात् ।सा चेदस्मै नैव दद्यात्काममेनां यष्ट्या वा पाणिना वोपहत्यातिक्रामेत् ।इन्द्रियेन ते यशसा यश आदद इति ।अयशा एव भवति

6.4.8सा चेदस्मै दद्यादिन्द्रियेण ते यशसा यश आदधामीति ।यशस्विनावेव भवतः

6.4.9स यामिच्छेत् कामयेत मेति तस्यामर्थं निष्ठाय मुखेन मुखं संधायोपस्थमस्या अभिमृश्य जपेत्अङ्गादङ्गात्संभवसि हृदयादधिजायसे ।स त्वमङ्गकषायोऽसि दिग्धविद्धामिव मादयेमाममूं मयीति

6.4.10अथ यामिच्छेन्न गर्भं दधीतेति तस्यामर्थं निष्ठाय मुखेन मुखं संधायाभिप्राण्यापान्यात् ।इन्द्रियेण ते रेतसा रेत आदद इति ।अरेता एव भवति

6.4.11अथ यामिच्छेद्दधीतेति तस्यामर्थं निष्ठाय मुखेन मुखं संधायापान्याभिप्राण्यात् ।इन्द्रियेण ते रेतसा रेत आदधामीति ।गर्भिण्येव भवति

6.4.12अथ यस्य जायायै जारः स्यात्तं चेद्द्विष्यादामपात्रेऽग्निमुपसमाधाय प्रतिलोमं शरबर्हिः स्तीर्त्वा तस्मिन्नेताः शरभृष्टीः प्रतिलोमाः सर्पिषाक्ता जुहुयात् ।मम समिद्धेऽहौषीः ।प्राणापानौ त आददेऽसाविति ।मम समिद्धेऽहौषीः ।पुत्रपशूंस्त आददेऽसाविति ।मम समिद्धेऽहौषीः ।इष्टासुकृते त आददेऽसाविति ।मम समिद्धेऽहौषीः ।अशापराकाशौ त आददेऽसाविति ।स वा एष निरिन्द्रियो विसुकृतोऽस्माल्लोकाद्प्रैति यमेवंविद्ब्राह्मणः शपति ।तस्मादेवंवित्श्रोत्रियस्य दारेण नोपहासमिच्छेत् ।उत ह्येवंवित्परो भवति

6.4.13अथ यस्य जायामार्तवं विन्देत्त्र्यहं कंसे न पिबेत् ।अहतवासाः ।नैनां वृषलो न वृषल्यपहन्यात् ।त्रिरात्रान्त आप्लुत्य व्रीहीनवघातयेत्

6.4.14स य इच्छेत् पुत्रो मे शुक्लो जायेत वेदमनुब्रुवीत सर्वमायुरियादिति क्षीरौदनं पाचयित्वा सर्पिष्मन्तमश्नीयाताम् ।ईश्वरौ जनयितवै

6.4.15अथ य इच्छेत् पुत्रो मे कपिलः पिङ्गलो जायेत द्वौ वेदावनुब्रुवीत सर्वमायुरियादिति दध्योदनं पाचयित्वा सर्पिष्मन्तमश्नीयाताम् ।ईश्वरौ जनयितवै

6.4.16अथ य इच्छेत् पुत्रो मे श्यामो लोहिताक्षो जायेत त्रीन् वेदाननुब्रुवीत सर्वमायुरियादिति उदौदनं पाचयित्वा सर्पिष्मन्तमश्नीयाताम् ।ईश्वरौ जनयितवै

6.4.17अथ य इच्छेद् दुहिता मे पण्डिता जायेत सर्वमायुरियादिति तिलौदनं पाचयित्वा सर्पिष्मन्तमश्नीयाताम् ।ईश्वरौ जनयितवै

6.4.18अथ य इच्छेत् पुत्रो मे पण्डितो विगीतः समितिंगमः शुश्रूषितां वाचं भाषिता जायेत सर्वान् वेदाननुब्रुवीत सर्वमायुरियादिति मांसौदनं पाचयित्वा सर्पिष्मन्तमश्नीयाताम् ।ईश्वरौ जनयितवाइ ।औक्षेण वार्षभेण वा

6.4.19अथाभिप्रातरेव स्थालीपाकावृताज्यं चेष्टित्वा स्थालीपाकस्योपघातं जुहोत्यग्नये स्वाहानुमतये स्वाहा देवाय सवित्रे सत्यप्रसवाय स्वाहेति ।हुत्वोद्धृत्य प्राश्नाति ।प्राश्येतरस्याः प्रयच्छति ।प्रक्षाल्य पाणी उदपात्रं पूरयित्वा तेनैनां त्रिरभ्युक्षतिउत्तिष्ठातो विश्वावसोऽन्यामिच्छ प्रपूर्व्याम् ।सं जायां पत्या सहेति

6.4.20अथैनामभिपद्यते  अमोऽहमस्मि सा त्वम् ।सा त्वमस्यमोऽहम् ।सामाहमस्मि ऋक्त्वम् ।द्यौरहं पृथिवी त्वम् ।तावेहि संरभावहै सह रेतो दधावहै ।पुंसे पुत्राय वित्तय इति

6.4.21अथास्या ऊरू विहापयति  विजिहीथां द्यावापृथिवी इति ।तस्यामर्थं निष्ठाय मुखेन मुखं संधाय त्रिरेनामनुलोमामनुमार्ष्टिविष्णुर्योनिं कल्पयतु त्वष्टा रूपाणि पिंशतु ।आ सिञ्चतु प्रजापतिर्धाता गर्भं दधातु ते ।गर्भं धेहि सिनीवालि गर्भं धेहि पृथुष्टुके ।गर्भं ते अश्विनौ देवावाधत्तां पुष्करस्रजौ

6.4.22हिरण्मयी अरणी याभ्यां निर्मन्थतामश्विनौ ।तं ते गर्भं हवामहे दशमे मासि सूतये ।यथाग्निगर्भा पृथिवी यथा द्यौरैन्द्रेण गर्भिणी ।वायुर्दिशां यथा गर्भ एवं गर्भं दधामि तेऽसाविति

6.4.23सोष्यन्तीमद्भिरभ्युक्षतियथा वायुः पुष्करिणीं समिङ्गयति सर्वतः ।एवा ते गर्भ एजतु सहावैतु जरायुणा ।इन्द्रस्यायं व्रजः कृतः सार्गलः सपरिश्रयः ।तमिन्द्र निर्जहि गर्भेण सावरां सहेति

6.4.24जातेऽग्निमुपसमाधायाङ्क आधाय कंसे पृषदाज्यं संनीय पृषदाज्यस्योपघातं जुहोतिअस्मिन्सहस्रं पुष्यासमेधमानः स्वे गृहे ।अस्योपसन्द्यां मा छैत्सीत्प्रजया च पशुभिश्च स्वाहा ।मयि प्राणांस्त्वयि मनसा जुहोमि स्वाहा ।यत्कर्मणात्यरीरिचं यद्वा न्यूनमिहाकरम् ।अग्निष्टत्स्विष्टकृद्विद्वान् स्विष्टं सुहुतं करोतु नः स्वाहेति

6.4.25अथास्य दक्षिणं कर्णमभिनिधाय वाग्वागिति त्रिः ।अथ दधि मधु घृतं संनीयानन्तर्हितेन जातरूपेण प्राशयति ।भूस्ते दधामि भुवस्ते दधामि स्वस्ते दधामि भूर्भुवः स्वः सर्वं त्वयि दधामीति

6.4.26अथास्य नाम करोति वेदोऽसीति ।तदस्यैतद्गुह्यमेव नाम भवति

6.4.27अथैनं मात्रे प्रदाय स्तनं प्रयच्छति  यस्ते स्तनः शशयो यो मयोभूर्यो रत्नधा वसुविद्यः सुदत्रः ।येन विश्वा पुष्यसि वार्याणि सरस्वति तमिह धातवे करिति

6.4.28अथास्य मातरमभिमन्त्रयते  इलासि मैत्रावरुणी वीरे वीरमजीजनत् ।सा त्वं वीरवती भव यास्मान् वीरवतोऽकरदिति ।तं वा एतमाहुः  अतिपिता बताभूः ।अतिपितामहो बताभूः ।परमां बत काष्ठां प्राप श्रिया यशसा ब्रह्मवर्चसेन ।य एवंविदो ब्राह्मणस्य पुत्रो जायत इति

Section 6
5
6.5.1अथ वंशः ।पौतिमाषीपुत्रः कात्यायनीपुत्रात् ।कात्यायनीपुत्रो गौतमीपुत्रात् ।गौतमीपुत्रो भारद्वाजीपुत्रात् ।भारद्वाजीपुत्रः पाराशरीपुत्रात् ।पाराशरीपुत्र औपस्वस्तीपुत्रात् ।औपस्वस्तीपुत्रः पाराशरीपुत्रात् ।पाराशरीपुत्रः कात्यायनीपुत्रात् ।कात्यायनीपुत्रः कौशिकीपुत्रात् ।कौशिकीपुत्र आलम्बीपुत्राच्च वैयाघ्रपदीपुत्राच्च ।वैयाघ्रपदीपुत्रह्काण्वीपुत्राच्च कापीपुत्राच्च ।कापीपुत्रः

6.5.2आत्रेयीपुत्रात् ।आत्रेयीपुत्रो गौतमीपुत्रात् ।गौतमीपुत्रो भारद्वाजीपुत्रात् ।भारद्वाजीपुत्रः पाराशरीपुत्रात् ।पाराशरीपुत्रो वात्सीपुत्रात् ।वात्सीपुत्रः पाराशरीपुत्रात् ।पाराशरीपुत्रो वार्कारुनीपुत्रात् ।वार्कारुणीपुत्रो वार्कारुणीपुत्रात् ।वार्कारुणीपुत्र आर्तभागीपुत्रात् ।आर्तभागीपुत्रः शौङ्गीपुत्रात् ।शौङ्गीपुत्रः सान्कृतीपुत्रात् ।साङृतीपुत्र आलम्बायनीपुत्रात् ।आलम्बायनीपुत्र आलम्बीपुत्रात् ।आलम्बीपुत्रो जायन्तीपुत्रात् ।जायन्तीपुत्रो माण्डूकायनीपुत्रात् ।माण्डूकायनीपुत्रो माण्डूकीपुत्रात् ।माण्डूकीपुत्रः शाण्डिलीपुत्रात् ।शाण्डिलीपुत्रो राथीतरीपुत्रात् ।राथीतरीपुत्रो भालुकीपुत्रात् ।भालुकीपुत्रः क्रौञ्चिकीपुत्राभ्याम् ।क्रौञ्चिकीपुत्रौ वैदभृतीपुत्रात् ।वैदभृतीपुत्रः कार्शकेयीपुत्रात् ।कार्शकेयीपुत्रः प्राचीनयोगीपुत्रात् ।प्राचीनयोगीपुत्रः साञ्जीवीपुत्रात् ।साञ्जीवीपुत्रः प्राश्नीपुत्रादासुरिवासिनः ।प्राश्नीपुत्र आसुरायणात् ।आसुरायण आसुरेः ।आसुरिः

6.5.3याज्ञवल्क्यात् ।याज्ञवल्क्य उद्दालकात् ।उद्दालकोऽरुणात् ।अरुण उपवेशेः ।उपवेशिः कुश्रेः ।कुश्रिर्वाजश्रवसः ।वाजश्रवा जीह्वावतो बाध्योगात् ।जीह्वावान् बाध्योगोऽसिताद्वार्षगणात् ।असितो वार्षगणो हरितात्कश्यपात् ।हरितः कश्यपः शिल्पात्कश्यपात् ।शिल्पः कश्यपः कश्यपान्नैध्रुवेः ।कश्यपो नैध्रुविर्वाचः ।वागम्भिण्याः ।अम्भिण्यादित्यात् ।आदित्यानीमानि शुक्लानि यजूंषि वाजसनेयेन याज्ञवल्क्येनाख्ययन्ते

6.5.4समानमा साञ्जीवीपुत्रात् ।सञ्जिवीपुत्रो माण्डूकायनेः ।माण्डूकायनिर्माण्डव्यात् ।माण्डव्यः कौत्सात् ।कौत्सो माहित्थेः ।माहित्थिर्वामकक्षायणात् ।वामकक्षायणः शाण्डिल्यात् ।शाण्डिल्यो वात्स्यात् ।वात्स्यः कुश्रेः ।कुश्रिर्यज्ञवचसः राजस्तम्बायनात् ।यज्ञवचा राजस्तम्बायनः तुरात्कावषेयात् ।तुरः कावषेयः प्रजापतेः ।प्रजापतिर्ब्रह्मणः ।ब्रह्म स्वयंभु ।ब्रह्मणे नमः

